Rozustat F in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Rozustat F ar byavahar, ppali, parshwakriya, upkaar, kriya-pratikriya aaru satarkatabani\nसामग्री / साल्ट: Fenofibrate (67 mg) + Rosuvastatin (10 mg)\nRozustat F Tablet\nRozustat F5Tablet\nRozustat F ৰ লাভ আৰু ব্যৱহাৰসমূহ- Rozustat F Benefits & Uses in Assamese- Rozustat F ar laabh aaru byavaharsamuh\nRozustat F ৰ পালি আৰু সেয়া কেনেদৰে ল'ব- Rozustat F Dosage & How to Take in Assamese - Rozustat F ar paali aaru xeya kenedore lobo\nRozustat F ৰ পাৰ্শ্চক্ৰিয়াসমূহ- Rozustat F Side Effects in Assamese- Rozustat F ar parshwakriyasamuh\nRozustat F সংক্ৰান্ত সতৰ্কতাবাণীসমূহ- Rozustat F Related Warnings in Assamese- Rozustat F xonkranta xatarkatabanisamuh\nঅইন দৰৱৰ সৈতে Rozustat Fৰ গুৰুতৰ ক্ৰিয়া-প্ৰতিক্ৰিয়া- Severe Interaction of Rozustat F with Other Drugs in Assamese- Oinor xoite Rozustat F ar gurutor kriya-pratikriya\nRozustat F মতভেদসমূহ- Rozustat F Contraindications in Assamese- Rozustat F nishedhsamuh\nRozustat F ৰ বিষয়ে সততে সোধা প্ৰশ্নসমূহ- Frequently asked Questions about Rozustat F in Assamese- Rozustat F ar bikhoye satate xodha prashnasamuh\nখাদ্য আৰু মদৰ সৈতে Rozustat F ক্ৰিয়া-প্ৰতিক্ৰিয়া- Rozustat F Interactions with Food and Alcohol in Assamese- khadya aaru modor xoite Rozustat F kriya-pratikriya\nRozustat F ৰ লাভ আৰু ব্যৱহাৰসমূহ - Rozustat F Benefits & Uses in Assamese - Rozustat F ar laabh aaru byavaharsamuh\nRozustat F তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nRozustat F ৰ পালি আৰু সেয়া কেনেদৰে ল'ব - Rozustat F Dosage & How to Take in Assamese - Rozustat F ar paali aaru xeya kenedore lobo\nRozustat F-ৰ উপাদানসমূহ - Rozustat F Active Ingredients in Assamese - Rozustat F-ar upadaansamuh\nRozustat F ৰ পাৰ্শ্চক্ৰিয়াসমূহ - Rozustat F Side Effects in Assamese - Rozustat F ar parshwakriyasamuh\nগৱেষণাৰ ভিত্তিত, Rozustat F ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nRozustat F সংক্ৰান্ত সতৰ্কতাবাণীসমূহ - Rozustat F Related Warnings in Assamese - Rozustat F xonkranta xatarkatabanisamuh\nRozustat F-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Rozustat Fএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Rozustat F পুনৰাই গ্ৰহণ নকৰিব।\nRozustat F-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nRozustat F এ স্তন্যপায়ী মহিলাৰ ক্ষেত্ৰত মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ পাৰ্শ্ব-প্ৰতিক্ৰিয়া অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক, আৰু আপোনাৰ চিকিতসকৰ পৰামৰ্শ গ্ৰহণ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nবৃক্কত Rozustat F কি প্ৰভাৱ দেখা গৈছে?\nRozustat Fৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Rozustat F কি প্ৰভাৱ দেখা গৈছে?\nRozustat Fৰ কলিজাত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই কলিজা ত কেতিয়াও একো প্ৰভাৱ পৰা নেদেখিব।\nহৃদযন্ত্ৰৰ ক্ষেত্ৰত Rozustat F ৰ কি প্ৰভাৱ দেখা গৈছে?\nRozustat F গ্ৰহণ কৰাৰ পিছত আপোনাৰ হৃদয় ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nঅইন দৰৱৰ সৈতে Rozustat Fৰ গুৰুতৰ ক্ৰিয়া-প্ৰতিক্ৰিয়া - Severe Interaction of Rozustat F with Other Drugs in Assamese - Oinor xoite Rozustat F ar gurutor kriya-pratikriya\nRozustat F তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nRozustat F মতভেদসমূহ - Rozustat F Contraindications in Assamese - Rozustat F nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Rozustat F লোৱা অনুচিত যাতে -\nRozustat F ৰ বিষয়ে সততে সোধা প্ৰশ্নসমূহ - Frequently asked Questions about Rozustat F in Assamese - Rozustat F ar bikhoye satate xodha prashnasamuh\nএই Rozustat F-এ অভ্য়াস বা নিচাৰ সৃষ্টি কৰে নেকি?\nনহয়, Rozustat Fয়ে অভ্যাসৰ সৃষ্টি নকৰে।\nআপুনি Rozustat F লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, কিন্তু ডাক্তৰৰ পৰামৰ্শ মতেহে Rozustat F লওক।\nRozustat F য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Rozustat F ক্ৰিয়া-প্ৰতিক্ৰিয়া - Rozustat F Interactions with Food and Alcohol in Assamese - khadya aaru modor xoite Rozustat F kriya-pratikriya\nখাদ্য আৰু Rozustat Fৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Rozustat F আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Rozustat Fৰ মাজৰ প্ৰতিক্ৰিয়া\nগৱেষণাৰ অভাৱত, Rozustat F লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nRozustat F ৰ মূল্য আৰু পেকৰ চাইজ - Rozustat F Price and Pack Size in Assamese - Rozustat F ar mulya aaru pakor size\nRozustat F Tablet ₹163.2 खरीदें


১. "ভোটকেন্দ্ৰত বৰদৈচিলা", অবিজিত ভট্টাচাৰ্যই লিখি উলিয়াইছে ভ্ৰাম্যমানৰ বাবে এই বিশেষ নাটখন। আজি ইলেকচনৰ তাৰিখ চিঙাৰ আধা ঘণ্টাৰ ভিতৰতে তেওঁ "চ'তৰে শেষত আহিব ইলেকচন, মন মোৰ কেনেবা কৰিছে চেনাইধন" শীৰ্ষক গীতেৰে আৰম্ভ হব লগা এই নাটখন লিখি উলিয়াইছে। ৰাজগাদী থিয়েটাৰে এইখন নাটক অহামাহৰ ভিতৰতে মঞ্চস্থ কৰিব বুলিও বিজ্ঞপ্তিযোগে জনাইছে আৰু নগৰে-চহৰে এই নাটে খলকনি তুলিব বুলিও আশা প্ৰকাশ কৰিছে।\n২. "আঁচনি" আৰু "আধাৰশিলা" নামৰ দুটি তোলনীয়া পুত্ৰ-পুত্ৰী তুলি লব বুলি প্ৰকাশ কৰিছে কইনাধৰা মহলে। এই দুটি ৰত্ন ৰাজনীতিত নমালেহে অনাগত দিনবোৰ সুৰক্ষিত আৰু ভৱিষ্যত উজ্জ্বল হব বুলিও পৰিয়াল পৰামৰ্শদাতাই বেকত কৰিছে।\n৩. মহাপ্ৰয়াণ ঘটাৰ পাছতো ডিব্ৰুগড়ৰ এজন দণ্ডাধীশে সুধাকণ্ঠ ভূপেন হাজৰিকালৈ উপস্থিত হবৰ বাবে জাৰি কৰিলে চমন। এতিয়া সচেতন অনুৰাগী মহলে এই দণ্ডাধীশকে স্বৰ্গলৈ নি ভূপেনদাৰ সমুখত হাজিৰ কৰাব লাগে বুলি মত প্ৰকাশ কৰিছে। এই উদ্দেশ্যে যমৰাজক ব্যৱস্থা গ্ৰহণৰ বাবে দাবী জনাই ফেক্স কৰা বুলিও ডাক বিভাগৰ পৰা জানিব পৰা গৈছে।\n৪. "পাঁচশ টকাৰ বাবে বাছচালকৰ চকুত খুঁচিলে মহানগৰ আৰক্ষীৰ কনিষ্টবলে"। এই বাতৰি পঢ়াৰ পাছতে পাঁচশ টকা হাতে হাতে দি আৰক্ষী জনৰ চকুত এবাৰ এবাৰ খুঁচিবলৈ ড্ৰাইভাৰ সন্থা উঠি পৰি লগাৰ গোপন খবৰ। তাৰ পৰা ৰেহাই পাবলৈকে আৰক্ষীয়ে কনিষ্টবলজনক নিলম্বন কৰি লুকাই থকাৰ সুবিধা কৰি দিয়াৰ উঠিছে অভিযোগ। "লাগিলে এহেজাৰ টকাই দিম, তাৰো চকুত এবাৰ খুচিবলৈ দিয়ক", বুলি ড্ৰাইভাৰ সন্থাই দিয়া শ্লোগানত এতিয়া কঁপিছে জালুকবাৰীয়া আৰক্ষী থানা।\n৫. বাতৰি কাকতত পুৱাই পুৱাই গঁড় হত্যাৰ ফটো দেখি আৰু আপোনালোকে কাঢ়িব নালাগে হুমুনিয়াহ। এতিয়া গঁড় হত্যাৰ বাবে তিনি ৰাজ্যৰ সহযোগিতা বিচাৰিলে ৰসাল গগৈয়ে। তেখেতে কয়, "সকলোৰে সহযোগিতাত অতি সোনকালেই সকলো খতম কৰি পেলাবৰ বাবেই মই অনুৰোধ কৰিছো। এশিঙীয়া গঁড়ৰ খৰ্গকটা ফটো দেখি আমাৰ শ্ৰীমতীয়েও বেয়া পায়। সেয়েই বোলো, না-ৰহেগা বাঁহ, না থাকিব বাঁহী"! গগৈচাৰৰ এই উদ্যোগক প্ৰশংসা কৰিছে সদৌ অসম তোষামোদকাৰী সংঘই।\n৬. পদৰ পৰা আঁতৰিবলৈ নিৰ্দেশ আহিলেও চকী এৰিবলৈ টান পোৱাৰ বাতৰিয়ে সংবাদ শিৰোনামালৈ আনিলে পণ্যাগাৰ নিগমৰ চেয়াৰমেনক। অবাধ লুণ্ঠন কৰি আনন্দ উপভোগ কৰি থকা এজন মানুহে এৰ বুলিলেই চকী এৰি থৈ যাব পাৰে নেকি বুলি ওলোটাই সাংবাদিকক প্ৰশ্ন কৰিলে পণ্যাগাৰ নিগমৰ সমুখত থকা তামোলৰ দোকানীয়ে। তেওঁৰ মতে, এই মায়াৰ সংসাৰত গাদীৰ মায়া কোনে এৰিব পাৰে, গগৈ চাৰেই পাৰে, নে শৰ্মা তাৰেই পাৰে? নিজৰ বেলিকাহে কেনে থেৰোঁগেৰোঁ লাগে সেই কথা সকলোৱে অনুভৱ কৰিব বুলিও তেখেতে অনুভৱ ব্যক্ত কৰিছে।\n৭. বিগত ২৭মাহত অসমৰ পৰা মাত্ৰ ২৪৫৪গৰাকী মহিলা শিশু নিৰুদিষ্ট হোৱা বুলি শিশু অধিকাৰ আয়োগে শিশু সুৰক্ষা দিৱসত কৰিলে প্ৰকাশ। আমেৰিকাতো এনেকৈ হেৰায়, কুম্ভমেলাতো মানুহ হেৰাই, এইবোৰ একো টেনচন লব লগা কথা নহয়, টেনচন সমুখত থকা ইলেকচনহে বুলি সেই বিষয়ে প্ৰতিক্ৰিয়া দিলে গৃহদপ্তৰত বহি থকা ৰসাল গগৈয়ে। আৰু হেৰালেও কথা নাই, লাগিলে আমি চুবুৰীয়া দেশৰ পৰা অলপ বেছিকৈহে আনিম, কি কথা বুলিও তেখেতে প্ৰকাশ কৰিলে দৃঢ়তা।\n৮. গুৱাহাটীত হাত দাঙি দিছে ৰসাল গগৈয়ে। হাতোৰা পাৰ্টিৰ ৰাজকুমাৰে কৰা প্ৰাৰ্থী বাচনি প্ৰক্ৰিয়া মতেই হত্যাকাণ্ডৰ অভিযোগ থকা, তথা সমাজেসেৱা বিভাগৰ পৰা তামাম ধন ঘটাৰ কৃতিত্ব লভা মানসপু্ত্ৰ বৰাই টিকট পোৱাতো নিশ্চিত হোৱাত তেওঁ বেকত কৰিছে নিজৰ প্ৰতিক্ৰিয়া। নিজৰ অজলা ল'ৰাটোকে জিকাই নিয়াই টান হৈছে, আকৌ লোকৰ সাংঘাতিক ল'ৰাকো জিকাই নিয়াৰ ৰিক্স তেওঁ কেনেকৈ লব বুলিও তেওঁ প্ৰশ্ন তুলিছে।\n৯. "আদাক দেখি উঠিল গা, কেতুৰীয়ে বোলো মোকো খা" নামৰ বিসম্বাদী নাটকখন হাইকামাণ্ড আইদেউৰ আগত মঞ্চস্থ কৰিবলৈ দিল্লীত শিবিৰ পাতিছে আবুল মুহিব নামৰ বিধায়কে। ৫৩জন বিধায়কে এই নাটকত অংশ লবলৈ সন্মতি দিয়া বুলি জনাই তেখেতে এই পাণ্ডুলিপিত চকুফুৰাই চাবলৈ আইদেউক আহ্বান জনাইছে। পিছে নিজৰ ল'ৰাক ৰজা পতাৰ যো-জা কৰোতেই আহৰি নোহোৱা আইদেৱে এতিয়া আন কাৰোবাক ভঙা-পতাৰ ফালে চাবলৈ সময় নাই বুলিয়েই গোপন সূ্ত্ৰত প্ৰকাশ পাইছে।\n১০. কালি ক'লা চিয়াঁঞী দলিয়াই ছাহাৰা মালিকৰ মুখ ক'লা কৰিলে এজন অধিবক্তাই। এনে উদ্যমী অধিবক্তাক আচলতে আদালতত নহয়, সংসদতহে স্থান পাব লাগে বুলিও স্থানীয় লোকসকলে মন্তব্য কৰিছে। এতিয়া শিৰোনামা পোৱা অধিবক্তাক টিকট দিবলৈ কেইবাটাও দলে ফোন কৰিও ফোন পোৱা নাই বুলি জানিব পৰা গৈছে। আচলতে অধিবক্তাজন এতিয়া ৰঙাঘৰত আলহী হৈ থকাৰ বাবেই ফোন ধৰিব পৰা নাই বুলি সূত্ৰত প্ৰকাশ পাইছে।


চশমা পিন্ধি যিজনে ভাষণ দি আছে তেওঁৰ বয়স মাত্ৰ ন বছৰ। উচ্চতা চাৰে চাৰি ফুট । আৰু বিপৰীত দিশে বহি যিসকলে ভাষণ শুনি আছে তেঁওলোকৰ মাজত আছে বিজনেছ লীডাৰ, চাইবাৰ চিকিউৰিটি, হেকিং আৰু এপ ডেভেলপমেন্ট বিশেষজ্ঞ । বক্তাগৰাকীৰ নাম ৰুবেন পল। মাৰ্কিন যুক্তৰাষ্ট্ৰৰ টেক্সাছৰ অষ্টিনৰ বাসিন্দা। বৰ্তমান তৃতীয় মানৰ ছাত্ৰ । এই বয়সতে তেঁও Prudent Games (এটা গেম ডেভেলপমেন্ট কোম্পানী)ৰ চীফ একজিকিউটিভ অফিচাৰ (চি ই অ)। কিন্ত এই শিশুটিৰ এনে কি আছে, যাৰ বাবে তেঁওৰ ইমান কদৰ ?\nচাইল্ড প্ৰডিজি বুলিলে যি বুজা যায় ৰুবেন প্ৰায় তেনেকুৱাই । স্মাৰ্ট ফোন বা কম্পিউটাৰৰ চিকিউৰিটি ভেদ কৰি অনায়াসে প্ৰৱেশ কৰিব পৰা কণমানি হেকাৰ। অবশ্যে সেয়া কোনো অসৎ অভিপ্ৰায়েৰে নহয়। চাইবাৰ চিকিউৰিটি কিমান জৰুৰী সেয়া জনসাধাৰণক বুজাব খোজে ৰুবেনে। iDigitalTimes ক প্ৰদান কৰা এক সাক্ষাৎকাৰত ৰুবেনে কৈছে, ‘ইন্টাৰনেটত চাইবাৰ বুলিং, ডাটা চুৰি আদি বিভিন্ন ধৰণৰ চাইবাৰ আক্ৰমণ ঘটি থাকে। ইয়াৰ পৰা অলপ বয়সীয়াসকলক ৰক্ষা কৰিবলৈ তেওঁলোকক শিক্ষিত কৰি তুলিব লাগিব। যাতে তেওঁ নিজেই চাইবাৰ আক্ৰমণ প্ৰতিহত কৰিব পাৰে।’\nGROUND ZERO SUMMIT, 2015ত যোগ দিবৰ বাবে অলপতে ভাৰতলৈ আহিছিল ৰুবেন । তাতেই অনুষ্ঠিত হৈছিল বিশ্বৰ অন্যতম বৃহৎ হেকাৰ কনফাৰেঞ্চ। সেই হেকাৰ কনফাৰেঞ্চৰ অন্যতম বক্তা আছিল ৰুবেন । স্পাইডাৰমেনৰ ভক্ত এই কণমানি হেকাৰে তাতেই কৈছিল, হেকিঙত তীখৰ হৈ উঠিলে আপুনি ক্ষমতাৰ অধিকাৰী হ'ব ঠিকেই। কিন্ত তাতকৈ ডাঙৰ কথাটো হ’ল এই ক্ষমতাৰ সৈতে থাকিব দায়বদ্ধতা।’ হেকিং আৰু চাইবাৰ চিকিউৰিটি বিযয়ত বক্তব্য প্ৰদানৰ বাবে দেশে-দেশে ঘুৰি ফুৰাটো ৰুবেনৰ বাবে ৰুটিন হৈ পৰিছে। ৰুবেনে পঢ়া-শুনাৰ সৈতে নিয়মিতভাবে জিমনাষ্টিক আৰু সাঁতোৰৰ প্ৰশিক্ষণ গ্ৰহণ কৰি আছে । পৰিয়ালৰ লোক আৰু বন্ধু-বান্ধবৰ সৈতে সময় কটাই ৰুবেনে বৰ ভাল পায়। পূৰ্বে আমেৰিকাৰ Most Beautiful Babyৰ খিতাপো জিলিকিছিল ৰুবেনৰ শিৰত । ৰুবেনৰ প্ৰতিভা ইয়াতেই শেষ নহয় । সৰ্বকনিষ্ঠ আমেৰিকান হিচাপে তেঁও চাওলিন ডো কুংফুত ব্লেক ব্লেট পাইছে । কিন্ত ডাঙৰ হৈ তেঁও কি হব খোজে? ৰুবেনে উত্তৰটো বৰ ধেমেলিয়াকৈ দিলে। দিনৰ ভাগত এজন বিজনেছমেন হ’ব খোজে আৰু ৰাতি চাইবাৰ স্পাই।


Language Technology Development Group, Department of Information Technology, Gauhati University.\nHome Contact Lyrics Archive Songs Archive Gauhati University Department of IT, GU\nএই ৱেবছাইটটো ডঃ ভূপেন হাজৰিকাদেৱৰ কিছুসংখ্যক গীতৰ কথা ডিজিটেল (ইউনিকোড ব্যৱহাৰ কৰি) মাধ্যমত সংৰক্ষণ কৰাৰ এক বিনম্ৰ প্ৰয়াস । ডঃ হাজৰিকা দেৱৰ প্ৰথম মৃত্যু বাৰ্ষিকীত মেঘালয়ৰ ৰাজ্যপাল মাননীয় শ্ৰীৰঞ্জিত শেখৰ মুছাহাৰীদেৱে উন্মোচন কৰা এই ৱেবছাইটটোত আৰম্ভণিতে ডঃ ভূপেন হাজৰিকাদেৱৰ ৩৫৬(তিনিশ চাপ্পন)টি গীতৰ কথা সংগ্ৰহ কৰি সংৰক্ষণ কৰা হৈছিল । যোৱাটো বৰ্ষত পুনৰ নতুনকৈ ১৬টি গীত সংগ্ৰহ কৰি সংযোজন কৰা হৈছে। এই সংকলনটিৰ বাবে গীতৰ কথাখিনি সংগ্ৰহ কৰোতে বিভিন্ন কিতাপ, আলোচনী, বাতৰি কাকত, ইণ্টাৰনেট আদিৰ সহায় লোৱা হৈছে আৰু এই ছেগতে আমি সকলোলৈকে আমাৰ আন্তৰিক ধন্যবাদ জ্ঞাপন কৰিলো । এই সমগ্ৰ কামখিনি তথ্য প্ৰযুক্তিবিদ্যা বিভাগ, গুৱাহাটী বিশ্ববিদ্যালয়ৰ “ভাষাপ্ৰযুক্তি উন্নয়ন আৰু গৱেষণাগোট"ৰ অধীনত কৰা হৈছে ।\nযিহেতু সমগ্ৰ সংকলনটিত বিভিন্ন উৎসৰ পৰা সংগৃহীত গীতৰ কথা ইউনিকোডভিত্তিক অসমীয়া ফন্ট ব্যৱহাৰ কৰি সংৰক্ষণ কৰা হৈছে, সেয়েহে ইয়াত অনিচ্ছাকৃত ভুল ত্ৰুটি থাকিব পাৰে- বিশেষকৈ যুক্তাক্ষৰ মুদ্ৰণৰ ক্ষেত্ৰত ত্ৰুটি দেখা যাব পাৰে। ৰাইজৰ মূল্যবান পৰামৰ্শ আৰু মতামতে আমাক এই ডিজিটেল সংকলনটিৰ ভৱিষ্যত সংশোধন/পৰিমার্জন/উন্নিতিকৰণত অতিকৈ উৎসাহিত কৰিব।\nThis website isasincere effort for digitally preserving the lyrics of Dr. Bhupen Hazarika’s songs in UNICODE format.\n356 (Three hundred and fifty six) Lyrics have been collected and digitally formatted in UNICODE format.\nThe lyrics have been collected from different sources including Books, Magazines, Write-ups, Newspapers, Internet etc. and we acknowledge and thank all sources from where these have been collected.\nThe works have been carried out by the Language Technology Research and Development Group at Department of Information Technology, Gauhati University.\nAs all the collections are from different sources, and have been digitized using UNICODE compliant Assamese Fonts, there may be different kinds of errors in the contents, in the display of characters, specially conjunct characters. User’s valuable suggestions and feedbacks would encourage us for further correction/modifications/upgradation of this digital archive.\nGauhati University: Guwahati: Assam 781014: India\n& Chief Investigator, Language Tech. Dev. Projects\nডঃ শিখৰ কুমাৰ শৰ্মা\nমুৰব্বী অধ্যাপক, তথ্য প্ৰযুক্তিবিদ্যা বিভাগ,\nগুৱাহাটী বিশ্ববিদ্যালয়, গুৱাহাটী অসম ৭৮১০১৪\nমুৰব্বী, ভাষাপ্ৰযুক্তি উন্নয়ন প্ৰকল্প\nAnup Kr Barman\nঅনুপ কুমাৰ বৰ্মন


অনুবাদ গল্প আৰু কবিতা -(ৰাজীৱ ৰঞ্জন) - সাহিত্য ডট অৰ্গ\nৰাজীৱ ৰঞ্জনৰ অনুবাদ গল্প আৰু কবিতা\nসহজে হাৰ নামানিবা\n(মূল ইংৰাজী গল্পৰ ভাবানুবাদ)\nডান্টে গেব্ৰিয়েল ৰছেট্টি ১৯ শতিকাৰ এজন নামজ্বলা বৃটিছ চিত্ৰকৰ আৰু কবি আছিল। এদিন তেখেতৰ ওচৰলৈ এজন বুঢ়া মানুহ আহিল। তেখেতৰ হাতত আছিল কিছুমান ছবি আছিল যিখিনি তেওঁ ৰছেট্টিক দেখুৱাই মতামত জানিব বিছাৰিছিল যে ছবিবোৰ কেনেকুৱা হৈছে বা সেইবোৰৰ কিবা ভবিষ্যত আছে নে নাই। ৰছেট্টিয়ে খুব মনোযোগেৰে ছবিখিনি চালে। প্ৰথম দুখনমান চাওঁতেই তেওঁ বুজিলে যে ছবিখিনি মূল্যহীন, কিন্তু তথাপিও তেওঁ গোটেইখিনি ছবি চালে সমান মনোযোগেৰেই। তাৰ পাছত অতি বিনম্ৰভাবে তেওঁ বৃদ্ধ মানুহজনক ক’লে যে কলাগত মানদণ্ডৰ ফালৰ পৰা ছবিখিনি তেনে কোনো উচ্চস্তৰৰ হোৱা নাই। সঁচা অৰ্থত ছবিখিনি ভাল বুলি ক’ব নোৱাৰি। লগতে তেওঁ এই ভাল নলগা সঁচা কথাটো কোৱাৰ বাবে বৃদ্ধজনৰ ওচৰত ক্ষমাও বিচাৰিলে।\nবৃদ্ধজনে ৰছেট্টিৰ মূল্যবান সময় খিনি লোৱাৰ বাবে ক্ষমা খুজিলে, কিন্তু আৰু কেইখনমান ছবি আগবঢ়াই দি চাবৰ বাবে অনুৰোধ কৰিলে। এইবাৰ প্ৰথমখন ছবি চাইয়েই ৰছেট্টিৰ চকু তিৰবিৰাই উঠিল, ওঁঠ−মুখত ফুটি উঠিল এটি সন্তুষ্টিৰ হাঁহি।\n“বিৰাট ধুনীয়া!! সুন্দৰ, অতি সুন্দৰ!!∀\n∀এই ল’ৰাজনৰ গুণ আছে, প্ৰতিভা আছে। তেওঁৰ ভবিষ্যত আছে এজন ভাল চিত্ৰকৰ হোৱাৰ। এনে প্ৰতিভাক আমি উদগনি দিব লাগে। কোনে আঁকিছে এইখিনি ছবি?”\nমুখখন দাঙি ৰছেট্টিয়ে দেখিলে যে বৃদ্ধজন দুখত ম্ৰিয়মান হৈ পৰিছে।\nতেওঁ আকৌ সুধিলে: ∀কোন হয়? তোমাৰ নিজৰ ল’ৰা নেকি?”\n∀নহয়∀ বৃদ্ধজনে দুখেৰে ক’লে।\n“এইয়া মই নিজেই অঁকা − আজিৰ পৰা ছল্লিশ বছৰৰ আগতে। যদিহে আপুনি আজি কৰা প্ৰশংসাখিনি, উৎসাহ খিনি মই তেতিয়াই পালো হয়!! তেতিয়া মোক প্ৰায়বোৰেই নিৰুৎসাহ কৰিলে। আৰু, আপুনি হয়টো অনুমান কৰিব পাৰিছেই, মই সহজেই হাৰ মানিলো।”\nবেয়া হৈছে বুলি কৈ, ভুল হৈছে বুলি কৈ কাৰোবাক নিৰুৎসাহ কৰাটো অতি সহজ। আৰু প্ৰায় সকলোৱেই এনেধৰণৰ বিয়োগাত্মক সমালোচনাৰ আগত হাৰ মানি লয়। যিমান পাৰি উৎসাহ দিয়ক। আৰু ভাল কৰিবলৈ উৎসাহ দিয়ক। ভুলখিনি শুদ্ধ কৰিবলৈ বা কৰাবলৈ বহুত সময় পাব। কিন্তু এবাৰ হাৰ মানিলেই সেই সকলোবোৰ সুপ্ত প্ৰতিভা গুপুতেই নোহোৱা হৈ যাব পাৰে।\n(মূল – পাবলো নেৰুদা)\nমোৰ আগতে তোমাৰ জীৱনটো কি আছিলে তাক লৈ মই ঈৰ্ষান্বিত নহওঁ।\nতোমাৰ কান্ধত লৈ আহাঁ এজন প্ৰেমিকক\nআৰু এশজনক বৈ আহিব দিয়া তোমাৰ চুলিয়েদি\nতোমাৰ বক্ষ আৰু ভৰিৰ মাজত লৈ আহাঁ আৰু হাজাৰজনক\nএখন নদীহৈ আহাঁ\nযি ভৰি আছে ডুবি যোৱা প্ৰেমিকেৰে\nযি বৈ যায় বিশাল সাগৰলৈ\nচিৰযুগমীয়া ঢৌ তুলি, সময়লৈ!\nসকলোকে লৈ আহাঁ তালৈ\nয’ত মই ৰৈ আছো তোমালৈ\nআমি সদায়েই অকলশৰীয়া হৈ ৰ’ম\n‘আমি’ সদায়েই মাথো মই আৰু তুমি\nঅকলে এই পৃথিৱীত\nএটা নতুন জীৱনৰ পাতনি মেলিবলৈ।


২৬.০৯.২০২১ তাৰিখে ‘মন কী বাত’ৰ ৮১তম খণ্ডত প্ৰধানমন্ত্ৰীয়ে প্ৰদান কৰা ভাষণৰ অসমীয়া অনুবাদ\nPosted On: 26 SEP 2021 11:43AM by PIB Guwahati\nমোৰ মৰমৰ দেশবাসীসকল, নমস্কাৰ! আপোনালোকে জানে যে এটা জৰুৰী কাৰ্যসূচীৰ বাবে মই আমেৰিকা যাবলগীয়া হ’ব সেয়েহে মই ভাবিলো যে আমেৰিকা যোৱাৰ আগতেই মই ‘মন কী বাত’ ৰেকৰ্ড কৰো ৷ ছেপ্তেম্বৰৰ যিদিনা ‘মন কী বাত’ আছে, সেইটো দিনাতে আন এক মহত্বপূৰ্ণ দিন আছে ৷ এনেটো আমি বহুতো দিন মনত ৰাখো, বেলেগ বেলেগ দিন পালন কৰো আৰু যদি আপোনাৰ ঘৰত তৰুণ ল’ৰা-ছোৱালী আছে যদি তেওঁলোকক সোধে যে বছৰৰ কোনটো কোনটো দিন কেতিয়া আহে আপোনালোকক সম্পূৰ্ণ সূচী শুনাই দিব, কিন্তু এনে এটা দিন আছে যিটো আমি মনত ৰাখিব লাগে আৰু এই এইটো দিন এনেকুৱা যিটো ভাৰতৰ পৰম্পৰাৰ সৈতে বহুত সংগতিপূৰ্ণ ৷ শতিকা ধৰি আমি যি পৰম্পৰাৰ সৈতে জড়িত তাৰ সৈতে জড়িত কৰা এটা দিন৷ সেইটো হ’ল ‘ওৱাল্ড ৰিভাৰ্চ দে’ মানে ‘বিশ্ব নদী দিৱস’৷\nআমাৰ ইয়াত কোৱা হয়-\n“পিবন্তি নদ্যঃ, স্বয়-মেভ নাভ্যঃ\nঅৰ্থাৎ নদীয়ে নিজৰ পানী নিজেই নাখাই, কিন্তু পৰোপকাৰৰ বাবে দিয়ে ৷আমাৰ বাবে নদীসমূহ এক ভৌতিক বস্তু নহয়, আমাৰ বাবে নদী এক জীৱন্ত একক, আৰু সেয়েহে, সেই কাৰণেই আমি, নদীসমূহক মা বুলি কওঁ৷ আমাৰ কিমান পৰ্ব, উৎসৱ হওক, উৎসাহ হওক, এই সকলো আমাৰ এই মাতৃসকলৰ কোলাতেইতো অনুষ্ঠিত হয়৷\nআপোনালোক সকলোৱে জানে- মাঘৰ মাহ আহিলে আমাৰ দেশত বহুতো লোকে সম্পূৰ্ণ মাহত মা গংগা বা অন্য কোনো নদীৰ পাৰত কল্পবাস কৰে৷ এতিয়াটো এইটো পৰম্পৰা নাই কিন্তু আগৰ সময়তো পৰম্পৰা আছিল যে ঘৰত স্নান কৰিলে তথাপিও নদীসমূহক স্মৰণ কৰা পৰম্পৰা এতিয়া যদিও লুপ্ত হৈ গৈছে বা কৰবাত কিছু পৰিমাণে এতিয়াও আছে কিন্তু এক বহুত ডাঙৰ পৰম্পৰা আছিল যে পুৱা স্নান কৰাৰ সময়তে বিশাল ভাৰতৰ এক যাত্ৰা, মানসিক যাত্ৰা হৈ গৈছিল! দেশৰ প্ৰান্তে-প্ৰান্তে জড়িত হোৱাৰ প্ৰেৰণা হৈ পৰিছিল৷ আৰু সেয়া কি আছিল ভাৰতত স্নান কৰাৰ সময়ত এটা শ্লোক কোৱাৰ পৰম্পৰা আছিল-\nগংগে চ যমুনে চৈব গোদাৱৰী সৰস্বতী৷\nনৰ্মদে সিন্ধু কাৱেৰী জলে অস্মিন সন্নিধি কুৰু৷৷\nআগতে আমাৰ ঘৰবোৰত পৰিয়ালৰ জ্যেষ্ঠসকলে এই শ্লোক শিশুসকলক মুখস্থ কৰাইছিল আৰু তাৰ ফলত আমাৰ দেশত নদীসমূহক লৈ আস্থাও জাগিছিল৷ বিশাল ভাৰতৰ এক মানচিত্ৰ মনতে অংকিত হৈ গৈছিল৷ নদীসমূহৰ সৈতে আত্মীয়তাও বৃদ্ধি পাইছিল৷ যিখন নদীক আমি মা ৰূপে জানিছিলো, দেখিছিলো, জীৱনধাৰণ কৰি সেই নদীখনৰ প্ৰতি আমাৰ আস্থাৰ ভাৱ জাগি উঠিছিল৷ এক সংস্কাৰ সৃষ্টিৰ প্ৰক্ৰিয়া আছিল৷\nবন্ধুসকল, আমাৰ নদীসমূহৰ মহিমাৰ ওপৰত যেতিয়া কথা কৈ আছো, তেতিয়া স্বাভাৱিকৰূপে সকলো এক প্ৰশ্ন উত্থাপন কৰিব আৰু প্ৰশ্ন উত্থাপনৰ এক অধিকাৰো আছে আৰু ইয়াৰ উত্তৰ দিয়াৰ আমাৰ দ্বায়ীত্বও আছে৷ যিকোনো ব্যক্তিয়ে প্ৰশ্ন কৰিব যে ভাই আপুনি নদীৰ ইমান গুণ গান কৰি আছে, নদীক মা বুলি কৈ আছে তেন্তে এই নদী প্ৰদূষিত কিয় হৈ যায়? আমাৰ শাস্ত্ৰতো নদীক সামান্যও প্ৰদূষিত কৰাতো ভুল বুলি কোৱা হৈছে৷ আৰু আমাৰ পৰম্পৰাও এনে আছিলে, আপোনালোকেতো জানি যে আমাৰ ভাৰতৰ যি পশ্চিমৰ প্ৰান্ত আছে, বিশেষকৈ গুজৰাট আৰু ৰাজস্থান, তাত পানীৰ অভাৱ বৃহৎ ৷ বহুবাৰ দুৰ্ভিক্ষও হয় ৷ এতিয়া সেয়েহে তাৰ সমাজ জীৱন এক নতুন পৰম্পৰা সৃষ্টি হৈছে৷ যেনে গুজৰাটত বৰষুণৰ হ’লে গুজৰাটত জল-জীলনী একাদশী পালন কৰে৷ অৰ্থাৎ এতিয়াৰ যুগত আমি যিটোক কওঁ ‘Catch the Rain’ সেইটো এইটোই কথা হ’ল যে বৰষুণৰ প্ৰতিটো টোপাল নিজৰ মাজত সাঁচি ৰখা, জল-জীলনী৷ সেইদৰে বৰষুণৰ পিছত বিহাৰ আৰু পূৱ প্ৰান্তত ছৎৰ মহাপৰ্ব পালন কৰা হয়৷ মই আশা কৰো যে ছৎ পূজাৰ প্ৰতি লক্ষ্য ৰাখি, হয়টো ঘাটবোৰৰ পৰিষ্কাৰ আৰু মেৰামতিৰ প্ৰস্তুতি কৰি দিয়া হৈছে৷ আমি নদীসমূহৰ পৰিষ্কাৰ আৰু প্ৰদূষণমুক্ত কৰাৰ কাম সকলোৰে প্ৰয়াস আৰু সকলোৰে সহযোগত কৰিব পাৰো৷ ‘নমামী গংগে মিচনো’ এতিয়া আগবাঢ়ি আছে আৰু ইয়াত সকলোৰে প্ৰয়াস, এক প্ৰকাৰে জন জাগৰণ, জন-আন্দোলন, তাৰে বহুত ডাঙৰ ভূমিকা আছে৷\nবন্ধুসকল, নদীৰ কথা হৈ আছে যেতিয়া, মা গংগাৰ কথা হৈ আছে যেতিয়া আৰু এটা কথাৰ প্ৰতিও আপোনাৰ ধ্যান আকৰ্ষিত কৰিবলৈ মন গৈছে৷ যেতিয়া ‘নমামী গংগে’ ৰ কথা হৈ আছে তেন্তে আপোনালোকৰ নিশ্চয় এটা কথা প্ৰতি ধ্যান গৈছে আৰু আমাৰ তৰুণসকলৰ নিশ্চয় গৈছে৷ আজিকালি এক বিশেষ ই-অক্সন, ই-নিলামী চলি আছে৷ এই ইলেক্ট্ৰনিক নিলামী সেইবোৰৰ উপহাৰৰ হৈ আছে, যিবোৰ সময়ে সময়ে লোকসকলে প্ৰদান কৰিছে৷ এই নিলামীৰ পৰা যি টকা সংগ্ৰহ কৰা হ’ব, সেয়া ‘নমামী গংগে’ অভিযানৰ বাবে সমৰ্পিত কৰা হ’ব৷ আপোনালোক যি আত্মীয় ভাৱনাৰ সৈতে মোক উপহাৰ প্ৰদান কৰে, সেই ভাৱনাক এই অভিযানে আৰু শক্তিশালী কৰিব৷\nবন্ধুসকল, দেশজুৰি নদীসমূহ পুনৰুজ্জীৱিত কৰাৰ বাবে, পানীৰ স্বচ্ছতাৰ বাবে চৰকাৰৰ আৰু সমাজসেৱী সংগঠনসমূহে অবিৰতভাৱে কিবা নহয় কিবা কৰি আছে৷ এতিয়াৰ পৰা নহয়, দশকৰ পৰা চলি আছে৷ কিছুমান মানুহেতো এনেকুৱা কামৰ বাবে নিজকে সমৰ্পিত কৰি পেলাইছে৷ আৰু এই পৰম্পৰা, এই প্ৰয়াস, এই আস্থাই আমাৰ নদীসমূহক জীৱিত কৰি ৰাখিছে৷ আৰু হিন্দুস্থানৰ যিকোনো প্ৰান্তৰ পৰা যেতিয়া এনে খবৰ আহি মোৰ কাণত পৰে তেতিয়া এনে কাম কৰা সকলৰ প্ৰতি এক ডাঙৰ আদৰৰ ভাৱ মোৰ মনত জাগে আৰু মোৰো মন যায় যে সেই কথাবোৰ আপোনালোকক কওঁ৷ আপোনালোকক মই তামিলনাডুৰ বেল্লোৰ আৰু থিৰুঅনন্তপুৰম জিলাৰ উদাহৰণ দিব বিচাৰো৷ তাত এখন নদী বৈ গৈছে, নাগানধী৷ এই নাগানধী বহু বছৰ আগতে শুকাই গৈছিল৷ তাৰ ফলত তাৰে জলস্তৰ বহুত তলতলৈ গুছি গৈছিল৷ কিন্তু, তাৰে মহিলাসকলে দ্বায়িত্ব ল’লে যে তেওঁলোকৰে নিজৰ নদীখন পুনৰুজ্জীৱিত কৰিব৷ তাৰ পিছত আৰু কি আছিল, তেওঁলোকে লোকসকলক জড়িত কৰিলে, জনঅংশীদাৰীত্বৰে নদীখন খান্দিলে, চেক ডেম বনালে, ৰী-চাৰ্জ কুৱাসমূহ বনালে৷ আপোনালোকেও জানি সুখী হ’ব বন্ধুসকল যে আজি সেই নদীখন পানীৰে পৰিপূৰ্ণ হৈ গৈছে৷ আৰু যেতিয়া নদী পানীৰে পৰিপূৰ্ণ হৈ থাকে তেতিয়া মনটোই ইমান শান্তি পাই মই প্ৰত্যক্ষৰূপে সেয়া অনুভৱ কৰিছো৷\nআপোনালোকৰ মাজৰে বহুতো লোকে জানে চাগে যিখন সবৰমতীৰ পাৰত মহাত্মা গান্ধীয়ে সবৰমতী আশ্ৰম স্থাপন কৰিছিল যোৱা কিছু দশক পূৰ্বে এই সবৰমতী নদী শুকাই গৈছিল৷ বছৰৰ ৬-৮ মাহ পানী দেখা নগৈছিল, কিন্তু নৰ্মদা নদী আৰু সবৰমতী নদী সংযোগ কৰাৰ পিছত, যদি এতিয়া আপুনি আহমেদাবাদ যায়, তেতিয়া সবৰমতী নদীৰ এনে পানীয়ে মন প্ৰফুল্লিত কৰি তুলিব৷ তেনেদৰে বহুতো কাম যেনে তামিলনাডুৰ আমাৰ ভনীসকলে কৰি আছে সেইবোৰ আমাৰ দেশৰ বিভিন্ন প্ৰান্তত চলি আছে৷ মইটো জানো যে আমাৰ ধাৰ্মিক পৰম্পৰাৰ সৈতে জড়িত বহুত সাধু আছে, গুৰু আছে, তেওঁলোকেও নিজৰ আধ্যাত্মিক যাত্ৰাৰ সৈতে পানীৰ বাবে নদীৰ বাবে বহুত কাম কৰিছে, বহুতো নদীৰ পাৰত গছ ৰোৱা অভিযান চলি আছে৷ অন্য কৰবাত আকৌ নদীসমূহৰে বৈ থকা লেতেৰা পানী বাধা দিয়া কামো চলি আছে৷\nবন্ধুসকল, ‘ৱৰ্ল্ড ৰিভাৰ দে’ যেতিয়া আজি পালন কৰি থকা হৈছে তেতিয়া এই কামৰ সৈতে সমৰ্পিত সকলোৰে মই প্ৰশংসা কৰিছো, অভিনন্দন কৰিছো ৷ কিন্তু নদীৰ কাষত বাস কৰা সকলোকে, দেশবাসীসকলক মই আগ্ৰহ কৰিব বিচাৰো যে ভাৰতত, প্ৰান্তে-প্ৰান্তে বছৰত এবাৰটো নদী উৎসৱ পালন কৰিব লাগে৷\nমোৰ মৰমৰ দেশবাসী, কেতিয়াও সৰু কথা, সৰু বস্তুবোৰক, সৰু বুলি গণ্য কৰাৰ ভুল কৰিব নালাগে৷ সৰু সৰু প্ৰয়াসৰ পৰাই কেতিয়াবা কেতিয়াবা ডাঙৰ-ডাঙৰ পৰিবৰ্তন আহে, আৰু যদি মহাত্মা গান্ধীৰ জীৱন প্ৰাপ্তি আমি লক্ষ্য কৰো তেতিয়া আমি প্ৰতিটো পলতে অনুভৱ কৰিম যে সৰু-সৰু কথা তেওঁৰ জীৱন কিমান গুৰুত্ব আছিল আৰু সৰু-সৰু কথাবোৰ লৈয়ে ডাঙৰ সংকল্পবোৰ তেওঁ কিদৰে ৰূপ দিছিল৷ আমাৰ আজিৰ তৰুণসকলে এইটো নিশ্চয় জনা প্ৰয়োজন যে চাফ-চিকুণতাৰ অভিযানে কিদৰে স্বাধীনতা আন্দোলনক অবিৰতভাৱে এক শক্তি প্ৰদান কৰিছিল৷ সেয়া মহাত্মা গান্ধীয়ে আছিল, যিয়ে স্বচ্ছতাক জন-আন্দোলন গঢ়ি তোলাৰ কাম কৰিছিল৷ মহাত্মা গান্ধীয়ে স্বচ্ছতাক স্বাধীনতাৰ সপোনৰ সৈতে জড়িত কৰিছিল৷ আজি ইমান দশক পিছত, স্বচ্ছতা আন্দোলনে এবাৰ পুনৰ দেশক নতুন ভাৰতৰ সপোনৰ সৈতে জড়িত কৰাৰ কাম কৰিছে৷ আৰু এইটো আমাৰ অভ্যাস সলনি কৰাৰ অভিযানো হৈ আছে আৰু আমি এইটো পাহৰিব নালাগে যে স্বচ্ছতা এইটো এক কাৰ্য্যসূচীহে৷ স্বচ্ছতা প্ৰজন্মৰ পৰা প্ৰজন্মলৈ সংস্কাৰ দান কৰাৰ এক দ্বায়িত্ব, তেতিয়াহে সম্পূৰ্ণ সমাজ জীৱনত স্বচ্ছতাৰ অভ্যাস গঢ় লৈ উঠে৷ সেয়েহে এয়া এবছৰ-দুবছৰ, এখন চৰকাৰৰ পৰা অন্য এখন চৰকাৰৰ বিষয় নহয় প্ৰজন্মৰ পৰা প্ৰজন্মলৈ আমি স্বচ্ছতা সম্পৰ্কে সজাগতাৰে অবিৰতভাৱে নাভাগৰাকৈ নোৰোৱাকৈ বহুত শ্ৰদ্ধাৰে জড়িত হৈ থাকিব লাগিব আৰু স্বচ্ছতাৰ অভিযান চলাই নিব লাগিব৷ আৰু মইটো আগতেই কৈছো, স্বচ্ছতা পূজনীয় বাপুক এই দেশৰ বহুত ডাঙৰ শ্ৰদ্ধাঞ্জলি আৰু এই শ্ৰদ্ধাঞ্জলি আমি প্ৰতিবাৰে প্ৰদান কৰি থাকিব লাগিব, অবিৰতভাৱে দি থাকিব লাগিব৷\nবন্ধুসকল, মানুহে জানে যে মই স্বচ্ছতা সম্পৰ্কে কোৱাৰ কোনো সুযোগ নেৰো আৰু হয়টো সেয়েহে আমাৰ ‘মন কী বাত’ৰ এগৰাকী শ্ৰোতা শ্ৰীমান ৰমেশ পাটেল জীয়ে লিখিছে যে আমি বাপুৰ পৰা শিকি স্বাধীনতাৰ এই “অমৃত মহোৎসৱ” ত আৰ্থিক স্বচ্ছতাৰো সংকল্প লোৱা উচিত৷ যিদৰে শৌচালয়ৰ নিৰ্মাণে দুখীয়াৰ গৰিমা বৃদ্ধি কৰিছিলো, তেনেদৰে আৰ্থিক স্বচ্ছতা, দুখীয়াৰ অধিকাৰ সুনিশ্চিত কৰে, তেওঁলোকৰ জীৱন সহজ কৰি তোলে৷ এতিয়া আপোনালোকে জানে জনধন একাউণ্টক লৈ দেশে যি অভিযান আৰম্ভ কৰিলে তাৰ ফলতে আজি দুখীয়াসকলে তেওঁলোকৰ অধিকাৰৰ টকা পোনে, পোনে তেওঁলোকৰ খাটাত যায় যাৰ কাৰণে ভ্ৰষ্টাচাৰৰ দৰে বাধাত বহুত হ্ৰাস পাইছে৷ এইটো কথা সঁচা যে আৰ্থিক স্বচ্ছতাত প্ৰযুক্তিয়ে বহুত সহায় কৰিব পাৰে৷ আমাৰ বাবে সুখৰ খবৰ যে এতিয়া গাৱতো ফিন-টেক UPI ৰ পৰা ডিজিটেল লেনদেন কৰাৰ দিশত সাধাৰণ মানুহো জড়িত হৈ আছে, তাৰে প্ৰচলন বৃদ্ধি পাই আছে৷ আপোনালোকক মই এটা পৰিসংখ্যা জনাওঁ আপোনালোক গৰ্বিত হ’ব, যোৱা আগষ্ট মাহত, এক মাহতে UPI ৰ দ্বাৰা ৩৫৫ কোটি লেনদেন হৈছে, অৰ্থাৎ প্ৰায় ৩৫০ কোটিৰ বেছি লেনদেন, মানে আমি ক’ব পাৰো যে আগষ্ট মাহতে ৩৫০ কোটিতকৈ বেছি বাৰ ডিজিটেল লেনদেনৰ বাবে UPI ৰ ব্যৱহাৰ কৰা হৈছে৷ এতিয়া গড় ৬ লাখ কোটি টকাতকৈ অধিক টকাৰ লেনদেন UPI ৰ দ্বাৰা হৈ আছে৷ ইয়াৰ ফলত দেশৰ অৰ্থব্যৱস্থাত স্বচ্ছতা, পাৰদৰ্শিতা আহিছে আৰু আমি জানো এতিয়া ফিন-টেক ৰ মহত্ব বহুত বৃদ্ধি পাই আছে৷\nবন্ধুসকল, যিদৰে বাপুই স্বচ্ছতা স্বাধীনতাৰ সৈতে জড়িত কৰিছিল, তেনেদৰেই খাদীক স্বাধীনতাৰ পৰিচয় বনাই দিছিল৷ এতিয়া স্বাধীনতাৰ ৭৫ তম বৰ্ষত আমি যেতিয়া স্বাধীনতাৰ অমৃত মহোৎসৱ পালন কৰি আছো, এতিয়া আমি সন্তোষেৰে ক’ব পাৰো যে স্বাধীনতাৰ আন্দোলনত যি গৌৰৱ খাদীৰ আছিল এতিয়া আমাৰ তৰুণ প্ৰজন্মই খাদীক সেই গৌৰৱ প্ৰদান কৰি আছে৷ এথিয়া খাদী আৰু হেণ্ডলুমৰ উৎপাদনত বহুত গুণ বৃদ্ধি পাইছে আৰু তাৰ চাহিদাও বৃদ্ধি পাইছে৷ আপোনালোকেও জানে এনে বহুতো সুযোগ আহিছে যেতিয়া দিল্লীৰ খাদীৰ শ্ব’ৰুমত এদিনত এক কোটি টকাৰ অধিক ব্যৱসায় হৈছে৷ ময়ো আপোনালোকক আকৌ মনত পেলাব বিচাৰো যে ২ আক্টোবৰ, পূজ্য বাপুৰ জন্ম-জয়ন্তীত আমি সকলোৱে আকৌ এবাৰ নতুন ৰেকৰ্ড বনাও৷ আপুনি আপোনালোকৰ চহৰত য’তেই খাদী বিক্ৰী হয়, হেণ্ডলুম বিক্ৰী হয়, হেণ্ডিক্ৰাফ্ট বিক্ৰী কৰা হয় আৰু দিৱালীৰ উৎসৱো সন্মুখত আছে, উৎসৱৰ বতৰৰ বাবে খাদী, হেণ্ডলুম, কুটীৰ উদ্যোগৰ সৈতে জড়িত আপোনালোকৰ সকলো ক্ৰয় ‘Vocal For Local’ এই অভিযান মজবুত কৰিবলগীয়া হ’ব, পূৰণি সকলো ৰেকৰ্ড অতিক্ৰম কৰিবলগীয়া হ’ব৷\nবন্ধুসকল, অমৃত মহোৎসৱৰ এই সময়ছোৱাত দেশত স্বাধীনতাৰ অকথিত গাথাসমূহ লোকসকলক জনোৱাৰ বাবে এক অভিযানো চলি আছে আৰু ইয়াৰ বাবে উদীয়মান লিখকসকলক, দেশ আৰু বিশ্বৰ যুৱসকলক আহ্বান কৰা হৈছিল৷ এই অভিযানৰ বাবে এতিয়ালৈ ১৩ হাজাৰৰ অধিক লোকে নিজৰ পঞ্জীয়ন কৰিছে আৰু সেয়াও ১৪ টা বেলেগ বেলেগ ভাষাত৷ আৰু মোৰ বাবে সুখৰ কথা এইটোও যে ২০ খনতকৈও অধিক দেশৰ প্ৰবাসী ভাৰতীয়সকলেও এই অভিযানৰ সৈতে জড়িত হোৱাৰ বাবে নিজৰ ইচ্ছা প্ৰকাশ কৰিছে৷ আৰু এটা বহুত আকৰ্ষণীয় তথ্য আছে, প্ৰায় ৫০০০ ৰ অধিক উদীয়মান লিখকে স্বাধীনতাৰ যুঁজখনৰ কথাবোৰ বিচাৰ কৰি আছে৷ তেওঁলোকে যি Unsung Heroes আছে, যিসকল অনামী আছে, ইতিহাসৰ পাতত যাৰ নাম নজৰ নাহে, এনে Unsung Heroes ৰ ওপৰত theme ত, তেওঁলোকৰ জীৱনত, সেইবোৰ ঘটনাসমূহৰ ওপৰত কিবা লিখাৰ বাবে দায়িত্ব গ্ৰহণ কৰিছে মানে দেশৰ যুৱসকলে থিৰাং কৰি লৈছে যে সেই স্বাধীনতাৰ সেনানীসকলৰ ইতিহাসকো দেশৰ আগলৈ আনিব যিসকলৰ যোৱা ৭৫ বছৰত কোনো চৰ্চা হোৱা নায়৷ সকলো শ্ৰোতাৰ প্ৰতি মোৰ আগ্ৰহ যে, শিক্ষা জগতৰ সৈতে জড়িত সকলোৰে প্ৰতি মোৰ আগ্ৰহ যাতে আপোনালোকেও যুৱসকলক প্ৰেৰণা দিয়ে৷ আপোনালোকে আগবাঢ়ি আহক আৰু মোৰ দৃঢ় বিশ্বাস আছে যে স্বাধীনতাৰ অমৃত মহোৎসৱত ইতিহাস লিখাৰ কাম কৰা লোকসকল ইতিহাসো সৃষ্টি কৰা লোকো৷\nমোৰ মৰমৰ দেশবাসীসকল, চিয়াচিন গ্লেচিয়াৰৰ বিষয়ে আমি সকলো জানো৷ তাৰে শীত ইমান ভয়ংকৰ, যত থকাটো সাধাৰণ লোকৰ বাবে অসম্ভৱ৷ দূৰ-দূৰণিলৈ বৰফে বৰফ আৰু গছ-বনৰ নাম গোন্ধেই নায়৷ ইয়াৰ তাপমান বিয়োগ ৬০ ডিগ্ৰীলৈও যায়৷ কিছু দিন আগতে সিয়াচিন এই দূৰ্গম এলেকাত ৮ গৰাকী দিব্যাংগৰ এটা দলে যি আচৰিত কাম কৰি দেখুৱালে সেয়া প্ৰত্যেক দেশবাসীৰ বাবে গৰ্বৰ কথা৷ এই দলটোই চিয়াচিন গ্লেচিয়াৰৰ ১৫ হাজাৰ ফুটতকৈও অধিক উচ্চতাত অৱস্থিত ‘কুমাৰ পোষ্ট’ ত পতাকা উত্তোলন কৰি বিশ্ব ৰেকৰ্ডৰ সৃষ্টি কৰিছে৷ শাৰীৰিক বাধা সত্ত্বেও আমাৰ এই দিব্যাংগসকলে যি কাৰনামা কৰি দেখালে সেয়া সমগ্ৰ দেশৰ বাবে এক প্ৰেৰণা আৰু যেতিয়া এই দলৰ সদস্যসকলৰ বিষয়ে জানিব তেতিয়া আপোনালোকেও মোৰ দৰে সাহস আৰু উদ্যমৰে ভৰি পৰিব৷ সাহসী দিব্যাংগসকলৰ নাম হ’ল- মহেশ নেহেৰা, উত্তৰাখণ্ডৰ অক্ষয় ৰাউত, মহাৰাষ্ট্ৰৰ পুষ্পক গৱাডে, হাৰিয়ানাৰ অজয় কুমাৰ, লাড্ডাখৰ লোবসাংগ চৌস্পেল, তামিলনাডুৰ মেজৰ দ্বাৰকেশ, জন্মু-কাশ্মীৰৰ ইৰফান আহমেদ মীৰ আৰু হিমাচল প্ৰদেশৰ চোনজিন এনগমৌ৷ সিয়াচিন গ্লেচিয়াৰ জয় কৰাৰ এই অভিযান ভাৰতীয় সেনাৰ বিশেষ দলৰ অভিজ্ঞ ব্যক্তিৰ বাবে সফল হৈছে৷ মই এই ঐতিহাসিক আৰু অভূতপূৰ্ব উপলব্ধিৰ বাবে এই দলৰ প্ৰশংসা কৰিছো৷ এই আমাৰ দেশবাসীৰ “Can Do Culture”, “Can Do Determination” “Can Do Attitude” ৰ সৈতে সকলো প্ৰত্যাহ্বানৰ সৈতে মোকাবিলা কৰা ভাৱনাও প্ৰেৰণা যোগায়৷\nবন্ধুসকল, এতিয়া দেশত দিব্যাংগসকলৰ কল্যাণৰ বাবে বহুতো প্ৰয়াস চলি আছে৷ মই উত্তৰ প্ৰদেশত হৈ থকা এনে এক প্ৰয়াস One Teacher, One Call ৰ বিষয়ে জনাৰ বাবে সুযোগ পাইছিলো৷ বাৰেলীত এই অনন্য প্ৰয়াসে দিব্যাংগ শিশুসকলক নতুন পথ প্ৰদৰ্শন কৰি আছে৷ এই অভিযানৰ নেতৃত্ব দিছে ডভৌৰা গংগাপুৰৰ এক বিদ্যালয়ৰ অধ্যক্ষ দীপমালা পাণ্ডে জীয়ে৷ কৰোনা কালত এই অভিযানৰ কাৰণে না কেৱল বহুত সংখ্যক শিশুৰ নামভৰ্তি হ’বলৈ পালে আনকি তাৰ পৰা প্ৰায় ৩৫০ তকৈ অধিক শিক্ষকেও সেৱা ভাৱেৰে জড়িত হৈ পৰিছে৷ এই শিক্ষকসকলে গাৱে-গাৱে গৈ দিব্যাংগ শিশুসকলক মাতে, বিচাৰি উলিয়াই আৰু তাৰ পিছত কোনোবা নহয় কোনোবা বিদ্যালয়ত নামভৰ্তি নিশ্চিত কৰে৷ দিব্যাংগসকলৰ বাবে দীপমালা জী আৰু লগৰ শিক্ষকসকলৰ এই মহান উদ্যোগক মই ভূয়সী প্ৰশংসা কৰো৷ শিক্ষাৰ ক্ষেত্ৰত এনে প্ৰতিটো প্ৰয়াস আমাৰ দেশৰ ভৱিষ্যতক শৃংখলাবদ্ধ কৰিব৷\nমোৰ মৰমৰ দেশবাসীসকল, এতিয়া আমাৰ জীৱন অৱস্থা এনে যে এদিন শ শ বাৰ ক’ৰোনা শব্দটো আমাৰ কাণত বাজে, এশ বছৰৰ মূৰত অহা এনে সবাতোকৈ ডাঙৰ বিশ্বব্যাপী মহামাৰীৰ, কভিদ-১৯ এ প্ৰতিগৰাকী দেশবাসীক বহুতো কথা শিকাইছে৷ স্বাস্থ্যসেৱা তথা সুস্থতাক লৈ এতিয়া জিজ্ঞাসাও বৃদ্ধি পাইছে আৰু সচেতনতাও বৃদ্ধি পাইছে৷ আমাৰ দেশত পাৰম্পৰিক ৰূপত এনে প্ৰাকৃতিক সামগ্ৰীসমূহ প্ৰচৰ পৰিমাণে উপলব্ধ যি সুস্থতা মানে শৰীৰৰ বাবে লাভদায়ক৷ ওড়িশাৰ কালাহাণ্ডীৰ নাদোলত বাস কৰা পতায়ত চাহু জী এই ক্ষেত্ৰত বহু বছৰৰ পৰা অনন্য কাম কৰি আছে৷ তেওঁ ঢেৰ একৰ মাটিত মেডিচিন প্লেন্ট ৰুইছিল৷ সেয়ে নহয়, চাহু জীয়ে এই ঔষধি গছবোৰৰ ডকুমেন্টেচনো কৰিছিল৷ মোক ৰাচীৰ সতীশ জীয়ে পত্ৰৰ মাধ্যমেৰে এনেকুৱাই এক কথা জনাইছিল৷ সতীশ জীয়ে ঝাৰখণ্ডত এক এলো ভেৰা ভিলেজৰ প্ৰতি মোৰ ধ্যান দৃষ্টি আকৰ্ষণ কৰিছিল৷ ৰাঁচীৰ কাষতে দেবৰী গাৱৰ মহিলাসকলে মঞ্জু কাশ্যপ জীৰ নেতৃত্বত কৃষি বিশ্ববিদ্যালয়ৰ পৰা এলোভেৰাৰ প্ৰশিক্ষণ গ্ৰহণ কৰিছিল৷ তাৰ পিছত তেওঁ এলোভেৰাৰ খেতি আৰম্ভ কৰি দিছিল৷ এই খেতিৰে না কেৱল স্বাস্থ্যৰ ক্ষেত্ৰত লাভ হৈছে, আনকি মহিলাসকলৰ আয়ো বৃদ্ধি পালে৷ ক’ভিদ মহামাৰীৰ সময়তো তেওঁলোকৰ ভাল আমদানী হৈছে৷ তাৰ এক ডাঙৰ কাৰণ এইটো আছিল যে চেনিটাইজাৰ তৈয়াৰ কৰা কোম্পানীসমূহে চিধাই তেওঁলোকৰ পৰাই এলোভেৰা ক্ৰয় কৰি আছিল৷ এতিয়া এইটো কাৰ্য্যত প্ৰায় চৌল্লিছ গৰাকী মহিলা এটা দল লাগি আছে৷ আৰু বহু একৰ এলোভেৰাৰ খেতি হয়৷ ওড়িশাৰ পতায়ত চাহু জী বা দেবৰীৰ মহিলাসকলৰ এই দল, এওঁলোকে খেতিক যিদৰে স্বাস্থ্যৰ ক্ষেত্ৰৰ সৈতে জড়িত কৰিছিল, সেয়া নিজৰ মাজতে এক দৃষ্টান্তমূলক৷\nবন্ধুসকল, আহি থকা ২ অক্টোবৰ লাল বাহাদুৰ শাস্ত্ৰীৰো জন্মজয়ন্তী৷ তেওঁৰ স্মৃতিত এই দিনে আমাক খেতিত নতুন নতুন প্ৰয়োগ কৰা অনুপ্ৰেৰণা প্ৰদান কৰে৷ ঔষধি গছৰ ক্ষেত্ৰত ষ্টাৰ্টত-আপক উৎসাহিত কৰাৰ উদ্যেশেৰে মেডি-হাব টিবিআই নামৰ এক ইনকুবেটৰ, গুজৰাটৰ আনন্দত কাম কৰি আছে৷ ঔষধি আৰু সুগন্ধি গছসমূহৰ সৈতে জড়িত এই ইনকুবেটৰে বহুত কম সময়তে ১৫ উদ্যমী ব্যৱসায়ীৰ কৌশলক সমৰ্থনো কৰিছে৷ এই ইনকুবেটৰৰ সহায় পায়ে সুধা চেব্ৰলু জীয়ে নিজৰ ষ্টাৰ্টত-আপ আৰম্ভ কৰিছিল৷ তেওঁৰ উদ্যোগত মহিলাসকলক প্ৰাধান্য দিয়া হয় আৰু তেওঁলোকৰ ওপৰতেই ইনোভেটিভ হাৰ্বেল ফৰ্মুলেচনচৰ দায়িত্ব আছে৷ আৰু এগৰাকী উদ্যমী সুভাশ্ৰী জীয়েও এই ঔষধি আৰু সুগন্ধী গছৰ বাবে ইনকুবেটৰৰ পৰা সহায় লাভ কৰিছে৷ সুভাশ্ৰী জীয়ে উদ্যোগ হাৰ্বেল ৰুম আৰু কাৰ ফ্ৰেচনাৰৰ ক্ষেত্ৰত কাম কৰি আছে৷ তেওঁ ছাদত এক হাৰ্বেল বাগান তৈয়াৰ কৰিছে যত ৪০০ ৰো অধিক ঔষধি গছ আছে৷\nবন্ধুসকল, ঔষধি আৰু হাৰ্বেল গছবোৰৰ প্ৰতি আগ্ৰহ বৃদ্ধি কৰা বাবে আয়ুস মন্ত্ৰালয়ে এক আকৰ্ষণীয় প্ৰচেষ্টা হাতত লৈছে আৰু ইয়াৰ দায়ীত্ব লৈছে প্ৰফেচৰ আয়ুষ্মান জিয়ে৷ হয়টো আপুনি ভাবিব পাৰে যে প্ৰফেচৰ আয়ুষ্মান কোন হয়? আচলতে প্ৰফেচৰ আয়ুষ্মান এক কমিক কিতাপৰ নাম৷ ইয়াত বেলেগ বেলেগ কাৰ্টুন চৰিত্ৰৰ জড়িয়তে সৰু-সৰু কাহিনী তৈয়াৰ কৰা হৈছে৷ লগতে এলোভেৰা, তুলসী, আমলখি, গিলয়, নীম, অশ্বগন্ধা আৰু ব্ৰাহ্মীৰ দৰে স্বাস্থ্যকৰ ঔষধি গছৰ উপকাৰীতাৰ বিষয়ে কোৱা হৈছে৷\nবন্ধুসকল, এতিয়াৰ অৱস্থাত যিদৰে ঔষধি গছ আৰু হাৰ্বেল সামগ্ৰীবোৰক লৈ সমগ্ৰ বিশ্বতে লোকসকলৰ আগ্ৰহ বৃদ্ধি পাইছে, তাৰ ফলত ভাৰতৰ ওচৰত অপৰিসীম সম্ভাৱণা আছে৷ যোৱা সময়ত আয়ুৰ্বেদিক আৰু হাৰ্বেল সামগ্ৰীৰ ৰপ্তানীত বহুত বৃদ্ধি দেখা গৈছে৷\nমই বিজ্ঞানীসকল, গৱেষকসকল আৰু ষ্টাৰ্ট-আপৰ বিশ্বৰ সৈতে জড়িত লোকসকলক, এই প্ৰকাৰৰ সামগ্ৰীবোৰৰ প্ৰতি ধ্যান দিয়াৰ বাবে আগ্ৰহ প্ৰকাশ কৰিব বিচাৰো, যিয়ে মানুহৰ সুস্থতা আৰু প্ৰতিৰোধ ক্ষমতাতো বৃদ্ধি কৰেই, আমাৰ কৃষকসকল আৰু তৰুণসকলৰ আয় বৃদ্ধি কৰাৰ পথো প্ৰশস্থ কৰে৷\nবন্ধুসকল, পাৰম্পৰিক খেতিৰ পৰা আগবাঢ়ি, খেতিত হৈ থকা নতুন প্ৰয়োগ, নতুন বিকল্প, অবিৰতভাৱে, স্বনিয়োজনৰ নতুন পথ তৈয়াৰ কৰি আছে৷ পুলবামাৰ দুজন ভাইৰ কাহিনীও এনে এক উদাহৰণ৷ জম্মু-কাশ্মীৰৰ পুলৱামাৰ বিলাল আহমেদ শেখ আৰু মুনীৰ আহমেদ শেখে যিদৰে নিজৰ বাবে পথৰ সন্ধান কৰি ল’লে, সেয়া নতুন ভাৰতৰ বাবে এক উদাহৰণ৷ ৩৯ বছৰৰ বিলাল আহমেদ শেখ উচ্চ শিক্ষিত, তেওঁ বহুতো ডিগ্ৰী লাভ কৰি থৈছে৷ নিজৰ শিক্ষাৰ সৈতে জড়িত অনুভৱ ব্যৱহাৰ কৰি এতিয়া তেওঁ কৃষিখণ্ডত নিজস্ব ষ্টাৰ্ট-আপ তৈয়াৰ কৰি কাম কৰি আছে৷ বিলাল জীয়ে নিজৰ ঘৰতে ভাৰ্মি কম্পজিটিংৰ ইউনিট লগাইছে৷ এই ইউনিটৰ পৰা তৈয়াৰ হোৱা বায় ফাৰ্টিলাইজাৰেৰে না কেৱল খেতিত বহু লাভ হৈছে, লগতে ই লোকসকলৰ বাবে নিয়োজনৰ সুযোগো লৈ আহিছে৷ প্ৰতিবছৰে ভাতৃসকলৰ এই ইউনিটৰ পৰা খেতিয়কসকলৰ প্ৰায় তিনি হাজাৰ কুইন্টল ভাৰ্মি কম্পজট পোৱা গৈ আছে৷ এতিয়া তেওঁলোকৰ এই ভাৰ্মি কম্পজিটিংৰ ইউনিটত ১৫ গৰাকী লোকে কামো কৰি আছে৷ তেওঁলোকৰ ইউনিটতো চোৱাৰ বাবে বহুতো লোকৰ আগমন ঘটিছে, আৰু তেওঁলোকৰ মাজত বেছিভাগ এনে তৰুণ, যিয়ে কৃষিখণ্ডত কিবা কৰিব বিচাৰে৷ পুলৱামাৰ শেখ ভাতৃদ্বয়ে নিয়োগ সন্ধানী হোৱাতকৈ নিয়োগ সৃষ্টিকাৰীৰ হোৱাৰ সংকল্প লৈছিল আৰু আজি তেওঁলোকে জম্মু-কাশ্মীৰে নহয়, আনকি সমগ্ৰ দেশৰ লোকসকলক নতুন পত প্ৰদৰ্শন কৰি আছে৷\nমোৰ মৰমৰ দেশবাসী, ২৫ চেপ্তেম্বৰত দেশৰ মহান সন্তান পণ্ডিত দীন দয়াল উপাধ্যায় জীৰ জন্ম-জয়ন্তী৷ দীন দয়াল জী যোৱা শতিকা সবাতোকৈ ডাঙৰ বুদ্ধিজীৱিসকলৰ মাজৰ এগৰাকী আছিল৷ তেওঁৰ অৰ্থনৈতিক দৰ্শন, সমাজক শক্তিশালী কৰাৰ বাবে তেওঁ নীতিসমূহ, তেওঁ প্ৰদৰ্শন কৰা অন্তৰোদয়ৰ পথ, আজিও যিমান প্ৰাসংগিক, সিমানে প্ৰেৰণাদায়কো৷ তিনি বছৰ আগতে ২৫ চেপ্তেম্বৰত তেওঁৰ জন্ম-জয়ন্তীত পৃথিৱীৰ সবাতোকৈ ডাঙৰ স্বাস্থ্য বীমা আঁচনি-আয়ুষ্মান ভাৰত যোজনাৰ অধীনত চিকিৎসালয়ত ৫ লাখ টকা পৰ্যন্ত বিনামূলীয়া চিকিৎসা লাভ কৰা হৈছে৷ দুখীয়াৰ বাবে ইমান ডাঙৰ যোজনা, দীন দয়াল জীৰ অন্ত্যোদয় দৰ্শনক সমৰ্পিত৷ এতিয়াৰ তৰুণসকলে যদি তেওঁৰ মূল্যসমূহ আৰু আদৰ্শসমূহক নিজৰ জীৱনত মানি চলে তেতিয়া সেয়া বহুত কামত আহিব পাৰে৷ এবাৰ লক্ষ্ণৌত দীন দয়াল জীয়ে কৈছিল- “কিমান ভাল-ভাল বস্তু, ভাল-ভাল গুণ আছে- এইবোৰ সকলো আমিতো সমাজৰ পৰাই লাভ কৰো৷ আমি সমাজৰ ঋণ পৰিশোধ কৰিব লাগে, এইধৰণৰ বিচাৰ কৰিবই লাগে৷” মানে দীন দয়াল জীয়ে শিকাইছিল, যে আমি সমাজৰ পৰা, দেশৰ পৰা ইমানবোৰ লও, যিবোৰ আছে, সেইবোৰ দেশৰ কাৰণেইতো আছে সেয়েহে দেশৰ প্ৰতি নিজৰ ঋণ কিদৰে পৰিশোধ কৰিব, সেই বিষয়ে ভাবিব লাগে৷ এয়া আজিৰ তৰুণসকলৰ বাবে বহুত গুৰুত্বপূৰ্ণ বাৰ্তা৷\nবন্ধুসকল, দীন দয়াল জীৰ জীৱনৰ পৰা আমি কেতিয়াও হাৰ নমনা কথাটোও শিকিবলৈ পাৰো৷ বিপৰীত ৰাজনৈতিক আৰু আদৰ্শগত পৰিস্থিতিৰ পিছতো ভাৰতৰ বিকাশৰ বাবে স্বদেশী মডেলৰ সপোনৰ পৰা তেওঁ কেতিয়াও বিচলিত হোৱা নাছিল৷ এতিয়া বহুতো যুৱ ইতিমধ্যে তৈয়াৰ হৈ থকা পৰিস্থিতিৰ পৰা আঁতৰি বেলেগ হৈ আগবাঢ়িব বিচাৰে৷ তেওঁলোকে বস্তুবোৰ নিজৰ ধৰণেৰে কৰিব বিচাৰে৷ দীন দয়াল জীৰ জীৱনৰ পৰা তেওঁলোকে বহুত সহায় লাভ কৰিব পাৰে৷ সেয়েহে যুৱসকলৰ প্ৰতি মোৰ আগ্ৰহ যে তেওঁলোকে তেওঁৰ বিষয়ে নিশ্চয় জানক৷\nমোৰ মৰমৰ দেশবাসীসকল, আমি আজি বহুতো বিষয়ৰ ওপৰত চৰ্চা কৰিলো৷ যিদৰে আমি কথাপাতি আছিলো যে আহিবলগীয়া সময় উৎসৱৰ৷ সমগ্ৰ মৰ্য্যদা পুৰোষত্তম শ্ৰী ৰামৰ অসত্যৰ বিপক্ষে বিজয়ৰ পৰ্বও পালন কৰিব৷ কিন্তু এই উৎসৱত আমি আৰু এক যুঁজৰ বিষয়ে মনত ৰখিব লাগিব- সেয়া হ’ল ক’ৰোনাৰ সৈতে দেশৰ যুঁজখন৷ টিম ইণ্ডিয়াই সদায় এই যুঁজত নতুন ৰেকৰ্ড গঢ়ি আছে৷ টীকাকৰণত দেশে বহুতো এনে ৰেকৰ্ড বনাইছে যাৰ চৰ্চা সমগ্ৰ বিশ্বতে হৈ আছে৷ এই যুঁজত প্ৰত্যেকগৰাকী ভাৰতীয়ৰ গুৰুত্বপূৰ্ণ ভূমিকা আছে৷ আমি নিজৰ পাল আহিলে টীকাটো গ্ৰহণ কৰিবই লাগে কিন্তু লগতে এইটো কথাৰো ধ্যান ৰাখিব লাগে কোনো যাতে এই সুৰক্ষা চক্ৰ পৰা বাদ পৰি নাযায়৷ নিজৰ আশে-পাশে যিয়ে টীকা লগোৱা নাই তেওঁলোককো টীকাকৰণ কেন্দ্ৰলৈ লৈ যাব লাগিব৷ টীকা গ্ৰহণ কৰাৰ পিছতো জৰুৰী প্ৰট’কল মানি চলিব লাগিব৷ মই আশা কৰো এই যুঁজত টিম ইণ্ডিয়াই পুনৰ এবাৰ নিজৰ নাম ৰাখিব৷ আমি পৰৱৰ্তী খণ্ডত আৰু কিছু বিষয়ত ‘মন কী বাত’ কৰিম৷ আপোনালোক সকলোকে, প্ৰতিগৰাকী দেশবাসীকে, উৎসৱৰ বহুত বহুত শুভকামনা৷\n(Release ID: 1759956) Visitor Counter : 171\nRead this release in: Telugu , Manipuri , English , Urdu , Marathi , Hindi , Bengali , Punjabi , Gujarati , Odia , Tamil , Kannada , Malayalam\n(Release ID: 1759956)


एक साल में बाइबल - ইণ্ডিয়ান ৰিভাইচ ভাৰচন - नवंबर 11\n1. পুনৰ যিহোৱাৰ বাক্য মোৰ ওচৰলৈ আহিল আৰু ক’লে,\n2. “হে মনুষ্য সন্তান, ভাববাণী প্ৰচাৰ কৰোঁতা ইস্ৰায়েলৰ ভাববাদীসকলৰ বিৰুদ্ধে ভাববাণী প্ৰচাৰ কৰা আৰু নিজ নিজ হৃদয়ৰ পৰা ভাববাণী প্ৰচাৰ কৰোঁতা সকলক কোৱা, ‘তোমালোকে যিহোৱাৰ বাক্য শুনা!\n3. প্ৰভু যিহোৱাই এই কথা কৈছে: “নিজ নিজ আত্মাৰ আৰু নোপোৱা দৰ্শনৰ অনুগামী হোৱা মুৰ্খ ভাববাদীবোৰৰ সন্তাপ হ’ব!\n4. হে ইস্ৰায়েল, তোমাৰ ভাববাদীসকল উচ্ছন্ন ঠাইৰ শিয়ালৰ নিচিনা।\n5. যিহোৱাৰ যুদ্ধৰ দিনা থিৰে থাকিবলৈ, তোমালোকে দেৱালৰ ভঙা বাটত উঠা নাই বা ইস্ৰায়েলৰ বংশৰ চাৰিওফালে দেৱাল নিৰ্ম্মাণ কৰা নাই;\n6. যিহোৱাই কৈছে এই বুলি কওঁতাসকলে অনৰ্থক দৰ্শন পায়, মিছা মঙ্গল চায়’।” আৰু যিহোৱাই নপঠোৱাকৈয়ে বাক্য সিদ্ধ হ’ব বুলি বাট চাই থাকে।\n7. তোমালোকে জানো অনৰ্থক দৰ্শন পোৱা নাই? আৰু মিছা মঙ্গলৰ কথা জানো কোৱা নাই? “তথাপি মই নোকোৱাকৈয়ে যিহোৱাই কৈছে বুলি তোমালোকে কোৱা?”\n8. এই হেতুকে প্ৰভু যিহোৱাই এই কথা কৈছে: তোমালোকে অনৰ্থক বাক্য কৈছা আৰু মিছা দৰ্শন পাইছা; চোৱা, মই তোমালোকৰ বিপক্ষ - এই কাৰণে, প্ৰভু যিহোৱাই এইদৰে কৈছে।\n9. “মোৰ হাত অনৰ্থক দৰ্শন পোৱা, আৰু মিছা মঙ্গল চোৱা ভাববাদীসকলৰ বিপক্ষ হ’ব। তেওঁলোক মোৰ প্ৰজাসকলৰ সভাত নাথাকিব বা ইস্ৰায়েল-বংশৰ নামৰ তালিকাত তেওঁলোকৰ নাম লিখা নহ’ব; তেওঁলোক কোনোমতে ইস্ৰায়েল দেশত সোমাব নোৱাৰিব। কাৰণ মই যে প্ৰভু যিহোৱা, এই বিষয়ে তোমালোকে জানিবা!\n10. শান্তি নোহোৱাকৈয়ে তেওঁলোকে ‘শান্তি!’ বুলি কৈ মোৰ প্ৰজাসকলক ভুলায় আৰু যেতিয়া কোনোৱে দেৱাল সাজে, তেতিয়া তেওঁলোকে তাক চূণেৰে লিপে।\n11. এই হেতুকে চূণেৰে লিপি থকা লোকসকলক তুমি কোৱা: ‘এইবোৰ পৰিব; প্লাবন কৰোঁতা মহাবৃষ্টি আহিব; এইবোৰ পৰিবলৈ মই বৃষ্টিৰ মহাশিল আৰু ভাঙিবলৈ মহা বতাহ পঠিয়াম।\n12. চোৱা, যেতিয়া দেৱাল পৰিব, তেতিয়া, “তোমালোকে যিবোৰত চূণ দিলা, সেই লেও ক’ত? এইবুলি তোমালোকক কোৱা নাযাব নে’?”\n13. এই হেতুকে প্ৰভু যিহোৱাই এই কথা কৈছে: ‘মই মোৰ ক্ৰোধত মহা বতাহেৰে তাক ভাঙিম, প্লাবন কৰোঁতা মহাবৃষ্টি মোৰ কোপত আহিব, আৰু মোৰ ক্ৰোধত নষ্ট কৰিবলৈ মহাশিলাবৃষ্টি হ’ব!\n14. এইদৰে, তোমালোকে চূণেৰে লিপা দেৱাল মই ভাঙিম, আৰু ইয়াৰ ভিত্তিমূল ওলাই পৰাকৈ মই তাক মাটিৰে সমান কৰিম। গতিকে সেয়ে পৰিব আৰু তোমালোকে তাৰ মাজত বিনষ্ট হ’বা। তেতিয়া মই যে যিহোৱা, তাক তোমালোকে জানিবা!\n15. মোৰ ক্ৰোধেৰে দেৱালৰ ওপৰত আৰু চূণেৰে লিপাবোৰ নিৰ্মূল কৰিম, মই এইদৰে সিদ্ধ কৰিম আৰু মই তোমালোকক ক’ম, সেই দেৱাল আৰু নাই, আৰু তাক লিপাবোৰো,\n16. অৰ্থাৎ যিৰূচালেমৰ বিষয়ে ভাববাণী প্ৰচাৰ কৰা আৰু শান্তি নথকাতো তাৰ বাবে দৰ্শন পোৱা ইস্ৰায়েলৰ ভাববাদীবোৰো নাই!” ইয়াক প্ৰভু যিহোৱাই কৈছে।’\n17. আৰু হে মনুষ্য সন্তান, তোমাৰ জাতিৰ যি জীয়াৰীবোৰে নিজ নিজ হৃদয়ৰ পৰা ভাববাণী প্ৰচাৰ কৰে, তেওঁলোকৰ অহিতে তুমি মুখ কৰা আৰু তেওঁলোকৰ বিৰুদ্ধে ভাববাণী প্ৰচাৰ কৰা।\n18. এইদৰে কোৱা, ‘প্ৰভু যিহোৱাই এই কথা কৈছে: লোকৰ প্ৰাণ মৃগয়া কৰিবলৈ, আটাইবোৰ কিলাকুটিত গাঁৰু সিয়াই দিওঁতা আৰু ওখ অনুসাৰে প্ৰত্যেকৰ মূৰৰ কাৰণে ওৰণি তৈয়াৰ কৰোঁতা মহিলাসকলৰ সন্তাপ হ’ব; তোমালোকে মোৰ প্ৰজাসকলৰ প্ৰাণ মৃগয়া কৰি তোমালোকৰ কাৰণে প্ৰাণবোৰ জীয়াই ৰাখিবা নে?\n19. মিছা কথালৈ কাণ দিওঁতা মোৰ প্ৰজাসকলৰ আগত তোমালোকে মিছা কথা কৈ, মৰিব নলগাসকলৰ প্ৰাণ বধ কৰিবলৈ আৰু জীয়াই থাকিব নলগাসকলৰ প্ৰাণ জীয়াই ৰাখিবলৈ কেই-খামোচমান যৱৰ আৰু কেইডোখৰ মান পিঠাৰ কাৰণে মোৰ প্ৰজাসকলৰ মাজত মোক অপবিত্ৰ কৰিলা।\n20. এই হেতুকে প্ৰভু যিহোৱাই এই কথা কৈছে: চোৱা, যি গাঁৰুবোৰে পক্ষী-চিকাৰৰ দৰেই তোমালোকে প্ৰাণবোৰ মৃগয়া কৰা, তোমালোকৰ সেই গাঁৰুবোৰৰ মই বিপক্ষ আৰু মই তোমালোকৰ বাহুৰ পৰা সেইবোৰ ছিঙি পেলাম আৰু পক্ষী-চিকাৰৰ দৰেই তোমালোকে মৃগয়া কৰা প্ৰাণবোৰ এৰি দিম।\n21. মই তোমালোকৰ ওৰণিও ফালিম আৰু তোমালোকৰ হাতৰ পৰা মোৰ প্ৰজাসকলক উদ্ধাৰ কৰিম, মৃগয়া কৰিবলৈ তোমালোকৰ হাতত তেওঁলোক আৰু নাথাকিব; তাতে মই যে, যিহোৱা, সেই বিষয়ে তোমালোকে জানিবা।\n22. মই দুখ নিদিয়া ধাৰ্মিকসকলৰ হৃদয়ত তোমালোকে মিছা কথাৰে দুখ দিয়াৰ কাৰণে আৰু দুষ্টই নিজ প্ৰাণ জীয়াই ৰাখিবলৈ নিজ কু-পথৰ পৰা নুঘূৰিবৰ কাৰণে সেই দুষ্টৰ হাত সবল কৰাৰ কাৰণে,\n23. তোমালোকে অনৰ্থক দৰ্শন আৰু নেদেখিবা আৰু মঙ্গল চাবলৈ নাপাবা; কিন্তু মই তোমালোকৰ হাতৰ পৰা মোৰ প্ৰজাসকলক উদ্ধাৰ কৰিম; তাতে, মই যে, যিহোৱা, তাক তোমালোকে জানিবা’!”\n1. ইস্ৰায়েলৰ পৰিচাৰকসকলৰ কেইজনমান মোৰ ওচৰলৈ আহি মোৰ আগত বহিল।\n2. তেতিয়া যিহোৱাৰ বাক্য মোৰ ওচৰলৈ আহিল আৰু ক’লে,\n3. “হে মনুষ্য সন্তান, এই লোকসকলে তেওঁলোকৰ প্রতিমাবোৰক নিজ নিজ হৃদয়ত ঠাই দিছে আৰু নিজৰ সন্মুখত নিজৰ নিজৰ অপৰাধ জন্মাওঁতা বিঘিনি ৰাখিছে। সেই বিষয়ে মই জানো তেওঁলোকক পৰামৰ্শ দিম?\n4. সেইবাবে তুমি তেওঁলোকক এই কথা কৈ ঘোষণা কৰা, ‘প্ৰভু যিহোৱাই এই কথা কৈছে: ইস্ৰায়েল-বংশৰ যি কোনো লোকে নিজ প্রতিমাবোৰক হৃদয়ত ঠাই দিব বা নিজৰ সন্মুখত নিজৰ অপৰাধ জন্মাওঁতা বিঘিনি ৰাখিব আৰু কোনো এজন লোকে যেতিয়া ভাববাদী এজনৰ ওচৰলৈ আহিব - সেই অহা লোকজনৰ বাহুল্য প্রতিমাবোৰৰ অনুসাৰে, মই যিহোৱাই, নিজেই তেওঁক উত্তৰ দিম।\n5. মই এইদৰে কৰিম যাতে ইস্ৰায়েলৰ গোটেই বংশ তেওঁলোকৰ হৃদয় মোলৈ পুনৰায় ঘূৰাই আনিব পাৰিম, কিয়নো তেওঁলোকৰ প্রতিমাবোৰে তেওঁলোকক মোৰ পৰা আঁতৰ কৰি ৰাখিছে!’\n6. এই হেতুকে তুমি ইস্ৰায়েল বংশক কোৱা, ‘প্ৰভু যিহোৱাই এই কথা কৈছে: তোমালোকে মন পালটোৱা আৰু তোমালোকৰ প্রতিমাবোৰৰ পৰা ঘূৰি আহাঁ! আৰু তোমালোকৰ আটাই ঘিণলগীয়া কাৰ্যবোৰলৈ পিঠি দিয়া!\n7. কিয়নো ইস্ৰায়েল বংশৰ মাজত আৰু ইস্ৰায়েলত প্ৰবাস কৰা বিদেশীবোৰৰ মাজত যি কোনোৱে মোৰ পৰা নিজকে পৃথকে ৰাখিব, যিজনে নিজৰ প্রতিমাবোৰক হৃদয়ত ঠাই দিব আৰু নিজৰ সন্মুখত নিজৰ অপৰাধ জন্মাওঁতা বিঘিনি ৰাখিব আৰু যিজনে মোক বিচাৰি ভাববাদী এজনৰ ওচৰলৈ আহিব - মই যিহোৱাই নিজেই তেওঁক উত্তৰ দিম!\n8. তাৰ বাবে মই সেই মানুহজনৰ বিৰুদ্ধে বিমুখে থাকিম আৰু তেওঁক এটা চিন আৰু দৃষ্টান্তৰ বিষয় কৰিম, কিয়নো তেওঁক মই মোৰ লোকসকলৰ মাজৰ পৰা উচ্ছন্ন কৰিম; তেতিয়া মই যে যিহোৱা, সেই বিষয়ে তোমালোকে জানিবা!\n9. যদি কোনো ভাববাদীয়ে ভ্ৰান্ত হৈ আৰু কোনো বাক্য কয়, তেতিয়া মই, যিহোৱাই, সেই ভাববাদীজনক ভ্ৰান্ত কৰিম; আৰু মই তেওঁৰ বিৰুদ্ধে হাত মেলি, মোৰ প্ৰজা ইস্ৰায়েল লোকসকলৰ মাজৰ পৰা তেওঁক বিনষ্ট কৰিম।\n10. এইদৰে তেওঁলোকে নিজ নিজ অপৰাধৰ দণ্ড ভুগিব। সেই ভাববাদীজনৰ ওচৰলৈ পৰামৰ্শ ল’বলৈ যোৱা লোকজনৰ অপৰাধ দুয়োৰে সমান হ’ব।\n11. ইয়াৰ অভিপ্ৰায় এই, যেন ইস্ৰায়েল-বংশই মোৰ পৰা বিপথে নাযায়; আৰু তেওঁলোকৰ অপৰাধবোৰৰ কোনো অপৰাধেৰে নিজক আৰু অশুচি নকৰে, কিন্তু তেওঁলোক যেন মোৰ প্ৰজা হয় আৰু মই তেওঁলোকৰ ঈশ্বৰ হওঁ, ইয়াক প্ৰভু যিহোৱাই কৈছে।\n12. তেতিয়া যিহোৱাৰ বাক্য মোৰ ওচৰলৈ আহিল আৰু ক’লে,\n13. “হে মনুষ্য সন্তান, যদি এখন দেশে সত্য লঙ্ঘন কৰি মোৰ বিৰুদ্ধে পাপ কৰে আৰু মই তাৰ অহিতে মোৰ হাত মেলি তাৰ অন্নৰূপ লাখুটি ভাঙো আৰু তালৈ আকাল পঠিয়াই তাৰ পৰা মানুহ আৰু পশু সকলোকে উচ্ছন্ন কৰোঁ;\n14. তেতিয়া যদিও নোহ, দানিয়েল আৰু ইয়োব, এই তিনিজন লোক সেই ঠাইৰ মাজত থাকিলেও, তেওঁলোকে নিজ নিজ ধাৰ্মিকতাৰ দ্বাৰাই কেৱল নিজ নিজ প্ৰাণহে ৰক্ষা কৰিব পাৰিব,” এয়ে প্ৰভু যিহোৱাৰ বচন।\n15. বা যদি সেই দেশৰ সকলো ফালে হিংস্র জন্তু পঠিয়াই দিওঁ আৰু সেইবোৰে তাক সন্তানহীন কৰে আৰু সেই জন্তুবোৰৰ কাৰণে কোনো মানুহ তাৰ মাজেদি যাব নোৱাৰাকৈ উচ্ছন্ন হয়,\n16. তেন্তে সেই একে তিনিজনলোক তাত থাকিলেও, মোৰ জীৱনৰ শপত, “প্ৰভু যিহোৱাই কৈছে, তেওঁলোকে পো বা জীহঁতক উদ্ধাৰ কৰিব নোৱাৰিব, কেৱল তেওঁলোকেহে ৰক্ষা পাব, কিন্তু দেশ হ’লে উচ্ছন্ন হ’ব।\n17. বা যদি মই সেই দেশৰ বিৰুদ্ধে এখন তৰোৱাল আনো আৰু কওঁ ‘হে তৰোৱাল, দেশৰ মাজেদি যা আৰু তাৰ পৰা লোক সমূহ আৰু পশু সকলোকে উচ্ছন্ন কৰ’ -\n18. তেতিয়া সেই তিনিজন লোক সেই ঠাইৰ মাজত থাকিলেও - মোৰ জীৱনৰ শপত, “প্ৰভু যিহোৱাই কৈছে, “তেওঁলোকে পো বা জীহঁতক উদ্ধাৰ কৰিব নোৱাৰিব, কেৱল তেওঁলোকেহে ৰক্ষা পাব।\n19. বা যদি মই সেই দেশৰ বিৰুদ্ধে এক মহামাৰী পঠিয়াওঁ আৰু তাৰ পৰা মানুহ আৰু পশু সকলোকে উচ্ছন্ন কৰিবলৈ তাৰ ওপৰত মোৰ ক্ৰোধ বৰষাই তেজ বোৱাওঁ,\n20. তেতিয়া যদিওবা নোহ, দানিয়েল আৰু ইয়োব সেই ঠাইত থাকিলে হয় - মোৰ জীৱনৰ শপত, “প্ৰভু যিহোৱাই কৈছে, “তেওঁলোকে নিজৰ পো’সকলক বা আনকি নিজৰ জী’সকলক উদ্ধাৰ কৰিব নোৱাৰিব; কেৱল তেওঁলোকৰ নিজ প্ৰাণহে ধাৰ্মিকতাৰ দ্বাৰাই ৰক্ষা পাব।”\n21. কিয়নো প্ৰভু যিহোৱাই এই কথা কৈছে: “মই নিশ্চয়কৈ নিকৃষ্টৰভাৱে মানুহ আৰু পশুক যিৰূচালেমৰ বিৰুদ্ধে সকলোকে উচ্ছন্ন কৰিবলৈ মোৰ এই চাৰিওটা মহা-আপদ অর্থাৎ তৰোৱাল, আকাল, হিংস্র জন্তু আৰু মহামাৰী পঠিয়াম।\n22. তথাপি চোৱা! তাৰ মাজত ৰক্ষা পোৱা লোকসকল তেওঁলোকৰ পুত্রসকল আৰু জীয়েকসকলৰ লগত বাহিৰলৈ ওলাই যাব। চোৱা! তেওঁলোক তোমালোকৰ ওচৰলৈ ওলাই আহিব আৰু তোমালোকে তেওঁলোকৰ আচাৰ-ব্যৱহাৰ আৰু তেওঁলোকৰ কাৰ্য দেখিবলৈ পাবা; তেতিয়া যিৰূচালেমলৈ মই ঘটোৱা অমঙ্গলৰ বিষয়ে আৰু তাৰ বিৰুদ্ধে মই ঘটোৱা সকলোৰে বিষয়ে তোমালোকে শান্তনা পাবা।\n23. তোমালোকে তেওঁলোকৰ আচাৰ-ব্যৱহাৰ আৰু কাৰ্য দেখিলে, তেওঁলোকে তোমালোকক শান্তনা দিব; তেতিয়া তোমালোকে জানিবা যে, মই তাৰ বিৰুদ্ধে কৰা একোকে বিনা কাৰণে কৰা নাই!” এয়ে প্ৰভু যিহোৱাৰ বাক্য।\n6. তোমালোকে যিৰূচালেমৰ শান্তিৰ অৰ্থে প্ৰাৰ্থনা কৰা; “যিসকলে যিৰূচালেমক ভাল পায়, তেওঁলোক উন্নত হওঁক।\n7. তোমালোকৰ প্রাচীৰবোৰৰ ভিতৰত শান্তি হওঁক, আৰু তোমালোকৰ উচ্চ অট্টালিকাবোৰ নিৰাপদে থাকক।”\n8. মোৰ কুটুম্ব আৰু বন্ধুসকলৰ অর্থে মই ক’ম, “যিৰূচালেমৰ মাজত শান্তি থাকক।”\n9. আমাৰ ঈশ্বৰ যিহোৱাৰ গৃহ সেই ঠাইত আছে বাবেই মই তোমাৰ মঙ্গল বিচাৰি প্ৰার্থনা কৰিম।\n19. যি কোনোৱে নিজৰ মাটিত কাম কৰে, তেওঁ জোৰাওকৈ আহাৰ পায়, কিন্তু যিজন নিষ্কৰ্মা লোকৰ অনুগামী হয়, সেই জনৰ প্রচুৰ পৰিমাণে অভাৱ হয়।\n1. এই মল্কিচেদক চালেমৰ ৰজা আৰু সৰ্ব্বোপৰি ঈশ্বৰৰ পুৰোহিত আছিল। অব্রাহামে যেতিয়া ৰজা সকলক পৰাস্ত কৰি উলটি আহিছিল, তেতিয়া তেওঁৰ লগত অব্ৰাহামৰ সাক্ষাৎ হ’ল আৰু মল্কিচেদকে অব্রাহামক আশীর্বাদ কৰিলে।\n2. অব্ৰাহামে যি সকলো অধিকাৰ কৰিছিল, তাৰ পৰা দহ ভাগৰ এভাগ তেওঁক দিছিল; “মল্কিচেদকৰ” নামৰ অর্থ হৈছে “ধাৰ্মিকতাৰ ৰজা” আৰু তেওঁ “চালেমৰ ৰজা” অৰ্থাৎ “শান্তিৰাজ”।\n3. মল্কিচেদকৰ পিতৃ, মাতৃ বা তেওঁৰ পূর্বপুৰুষৰ কোনো বংশতালিকা নাছিল। তেওঁৰ আৰম্ভণ আৰু শেষ জীৱনৰ কোনো নথি-পত্র নাই। ঈশ্বৰৰ পুত্রৰ দৰে তেওঁ হৈছে চিৰকালৰ পুৰোহিত।\n4. এতিয়া বিবেচনা কৰি চাওক, এই মল্কিচেদক কিমান মহান পুৰুষ আছিল, যি জনক আমাৰ আদিপিতৃ অব্ৰাহামে যুদ্ধত লুট কৰা উত্তম বস্তুৰ দহ ভাগৰ এভাগ দিছিল।\n5. লেবীৰ সন্তান সকলৰ মাজৰ যি সকলে পুৰোহিত বাব পালে, তেওঁলোকে নিজৰ ভাই ইস্ৰায়েলী সন্তান সকলৰ পৰা বিধান অনুসাৰে দশমাংশ গ্রহণ কৰাৰ আদেশ পালে, যদিও তেওঁলোক উভয়েই অব্রাহামৰ বংশধৰ।\n6. কিন্তু মল্কিচেদক, যি জন লেবীৰ বংশধৰ নোহোৱাতো তেওঁ অব্ৰাহামৰ পৰা দশম ভাগ লৈছিল আৰু যি জনৰ ওচৰত ঈশ্বৰে প্ৰতিজ্ঞা কৰিছিল, সেই অব্রাহামক তেওঁ আশীৰ্বাদো কৰিছিল।\n7. এই বিষয়ত কোনো সন্দেহ নাই যে সৰু লোকেই সকলো সময়ত ডাঙৰৰ পৰা আশীৰ্বাদ লাভ কৰে।\n8. এফালে দেখা যায়, যি সকলে দশম ভাগ পায়, তেওঁলোক মৃত্যুৰ অধীন মানুহ; কিন্তু আনফালে, যি জনে অব্রাহামৰ পৰা দহ ভাগৰ এভাগ পালে তেওঁ জীয়াই আছে বুলি সাক্ষ্য পোৱা হৈছে।\n9. পুণৰ ইয়াক এনেকৈয়ো ক’ব পাৰি যে, লেবীয়ে দহ ভাগৰ এভাগ পাইছিল আৰু তেওঁ নিজেও অব্ৰাহামৰ যোগেদি দহ ভাগৰ এভাগ দিলে;\n10. কিয়নো মল্কিচেদকৰ সৈতে যেতিয়া অব্রাহামৰ সাক্ষাৎ হৈছিল তেতিয়া লেবী তেওঁৰ পূর্বপুৰুষ আব্রাহামৰ শৰীৰৰ ভিতৰত আছিল।\n11. লেবীয়া পৌৰহিত্যৰ অধীনত লোক সকলে বিধান পালে; এতেকে সেই লেবীয়া পুৰোহিতৰ কার্যৰ দ্বাৰাই যদি পূৰ্ণতা লাভ কৰিব পাৰি, তেনেহলে আন এজন পুৰোহিতৰ প্রয়োজন নহ’লহেঁতেন, যি জন প্রথম লেবীয়া পুৰোহিত হাৰোণৰ ৰীতিৰ নিচিনা নহয়, কিন্তু মল্কিচেদকৰ ৰীতিৰ নিচিনা আছিল।\n12. যেতিয়া পুৰোহিতৰ সলনি হয়, তেতিয়া বিধানো সলনি হোৱা আৱশ্যক।\n13. যি জনৰ বিষয়ে এই সকলো কথা কোৱা হৈছে, তেওঁতো অন্য এক ফৈদৰ; সেই ফৈদৰ পৰা কোনেও কেতিয়াও বেদিৰ কৰ্ম কৰা নাই।\n14. কাৰণ ই সুস্পষ্ট যে আমাৰ প্ৰভু যিহূদা ফৈদৰ পৰা আহিছে আৰু এই বংশৰ বিষয়ে পুৰোহিত হোৱাৰ বিষয়ে মোচিয়ে কেতিয়াও একো কোৱা নাই।\n15. এইবোৰ বিষয় অধিক পৰিস্কাৰ হৈ যায় যেতিয়া মল্কিচেদকৰদৰে আন এজন পুৰোহিতৰ উৎপন্ন হ’ল।\n16. এই নতুন পুৰোহিত জন মানৱীয় ৰীতি-নীতি আৰু বিধান অনুযায়ী পুৰোহিত হোৱা নাই, কিন্তু তেওঁ এক ধ্বংসহীন শক্তিৰ অধিকাৰী হৈ তেনে হ’ল।\n17. কিয়নো শাস্ত্রই তেওঁৰ বিষয়ে এই সাক্ষ্য দিছে, তুমি চিৰকালৰ বাবে মল্কিচেদকৰ ৰীতি অনুসাৰে পুৰোহিত হৈছা।\n18. পুৰণি বিধান দূৰ কৰা হ’ল, কাৰণ ই দুর্বল আৰু নিষ্ফল হৈ পৰিছিল।\n19. কিয়নো মোচিৰ বিধানে একোকে সিদ্ধ কৰিব নোৱাৰিলে। এতিয়া আমাৰ ওচৰত এক উত্তমতাৰ আশা আছে আৰু সেই আশাৰ মাজেদি আমি ঈশ্বৰৰ ওচৰ চাপি যাওঁ।\n20. এই উত্তমতাৰ আশা ঈশ্বৰে এক শপত নোলোৱাকৈ হোৱা নাছিল; কিন্তু আন সকল পুৰোহিত হোৱাৰ সময়ত হ’লে ঈশ্বৰে কোনো শপত লোৱা নাছিল।\n21. ঈশ্বৰে যীচুক মহা-পুৰোহিত কৰাৰ সময়ত এক শপত খালে - “প্রভুৱে শপত খালে আৰু তেওঁ এই বিষয়ত নিজৰ মন পৰিৱর্তন নকৰিব: ‘তুমি চিৰকালৰ এজন পুৰোহিত’।”\n22. এই শপতৰ দ্বাৰাই যীচু উত্তমতাৰ এক বিধানৰ জামিনদাৰী হ’ল।\n23. লেবী সকলৰ অনেকেই এজনৰ পাছত আন জন পুৰোহিত হ’ল আৰু মৃত্যু হোৱাৰ কাৰণে কোনো এজনে অনন্তকাল পৰিচর্যা কৰি যাব নোৱাৰিলে।\n24. কিন্তু যীচু চিৰকাল জীৱিত আছে বাবে তেওঁৰ পুৰোহিত পদো চিৰস্থায়ী।\n25. সেয়েহে যি সকলে যীচুৰ মাধ্যমেদি ঈশ্বৰৰ কাষ চাপে, তেওঁলোকক যীচুৱে সম্পূর্ণকৈ উদ্ধাৰ কৰিব পাৰে; কাৰণ তেওঁলোকৰ বাবে ঈশ্বৰৰ ওচৰত নিবেদন কৰিবলৈ যীচু সদায় জীয়াই আছে।\n26. এনেকুৱা নিষ্পাপ, শুদ্ধ, পবিত্ৰ, পাপী সকলৰ পৰা পৃথক হোৱা এজন মহা-পুৰোহিত আমাৰ বাবে প্রয়োজন আছিল। আকাশ-মণ্ডলৰ উর্দ্ধতো তেওঁক তুলি নিয়া হৈছিল।\n27. আন মহা-পুৰোহিত সকলৰ নিচিনাকৈ প্রতিদিনে প্রথমে নিজৰ আৰু তাৰ পাছত লোক সকলৰ পাপৰ কাৰণে বলি উৎসর্গ কৰাৰ তেওঁৰ কোনো প্রয়োজন নাই, কাৰণ তেওঁ নিজকে বলিৰূপে উৎসর্গ কৰাৰ দ্বাৰাই এই কাম সকলোৰে কাৰণে এবাৰেই সাধন কৰিলে।\n28. কিয়নো বিধান অনুসাৰে যি মহা-পুৰোহিত সকলক নিযুক্ত কৰা হয়, তেওঁলোক দূৰ্বল মানুহ; কিন্তু বিধানৰ পাছত ঈশ্বৰৰ শপত বাক্যৰ দ্বাৰা যি জনক মহা-পুৰোহিতৰূপে নিযুক্তি দিয়া হ’ল, তেওঁ চিৰকালৰ অৰ্থে সিদ্ধ, ঈশ্বৰৰ পুত্ৰ।


গুৱাহাটী যুদ্ধ সমাধিস্থান - অসমীয়া ৱিকিপিডিয়া\n(গুৱাহাটী যুদ্ধ সমাধিৰ পৰা পুনঃনিৰ্দেশিত)\nগুৱাহাটী যুদ্ধ সমাধিস্থান অসমৰ গুৱাহাটী মহানগৰত অৱস্থিত এক সমাধিক্ষেত্ৰ। দ্বিতীয় বিশ্বযুদ্ধত মৃত্যুবৰণ কৰা কমন্‌ৱেল্‌থ সৈনিকৰ বাবে এই সমাধিস্থান আৰম্ভ কৰা হৈছিল। গুৱাহাটীৰ শিলপুখুৰী অঞ্চলৰ নৱগ্ৰহ পথত এই সমাধিস্থান আছে। ইয়াৰ পিছফালেই আছে নৱগ্ৰহ শ্মশান। এই পথেৰে গ'লে নৱগ্ৰহ মন্দিৰো পোৱা যায়।\nঐতিহাসিক তথ্য[সম্পাদনা কৰক]\nদ্বিতীয় বিশ্বযুদ্ধৰ সময়ত এই অঞ্চলত থকা কেইবাখনো সেনা চিকিৎসালয়ত মৃত্যু হোৱা সৈনিকৰ বাবে এই সমাধিক্ষেত্ৰ আৰম্ভ কৰা হৈছিল। পিছলৈ স্থায়ী চোৱা-চিতাৰ ব্যৱস্থা নথকা আমাৰি বাৰি সৈনিক সমাধিক্ষেত্ৰ, চিলেট সৈনিক সমাধিস্থান, মহাচাৰা সমাধস্থান, নগাঁও ৰাজহুৱা সমাধিক্ষেত্ৰ আৰু গুৱাহাটী ৰাজহুৱা সমাধিস্থানৰ পৰা বহু সমাধি ইয়ালৈ অনা হয়। একে কাৰণতে ১৯৫২ চনত লুচাই পাহাৰ, বদৰপুৰ, দাৰ্জিলিং, কোচ বিহাৰ, ধুবুৰী, ডিব্ৰুগড়, দিনজান, লামডিং, চিলং, শিলচৰ আদি ঠাই পৰাও ইয়ালৈ সমাধি অনা হয়। বৰ্তমান ইয়াত দ্বিতীয় বিশ্বযুদ্ধত মৃত্যুবৰণ কৰা ৪৮৬ গৰাকী কমন্‌ৱেল্‌থ সৈনিকৰ সমাধি বা স্মাৰক আছে। ইয়াৰে ২৫ টা সমাধিৰ পৰিচয় অজ্ঞাত। ইয়াৰ বাহিৰে ইয়াত চীনা সৈনিকৰো ২৪ টা সমাধি আছে আৰু ২ টা সমাধি যুদ্ধৰ নহয়।\nদ্বিতীয় বিশ্বযুদ্ধত মৃত্যু হোৱা ১১ জন জাপানী সৈনিকৰ অৱশিষ্ট উদ্ধাৰৰ বাবে ২০১২ চনত ইয়াৰ খনন কৰা হৈছিল।\n↑ Gaurav Das (4 August, 2014). "Guwahati War Cemetery attracts visitors, but lacks tourism focus". The Times of India. http://timesofindia.indiatimes.com/city/guwahati/Guwahati-War-Cemetery-attracts-visitors-but-lacks-tourism-focus/articleshow/39596813.cms। আহৰণ কৰা হৈছে: 11 January 2016.\n↑ "Cemetary details- Guwahati war cemetary". The Commonwealth War Graves Commission. http://www.cwgc.org/find-a-cemetery/cemetery/2020001/Gauhati%20War%20Cemetery। আহৰণ কৰা হৈছে: 11 January 2016.\n↑ Sushanta Talukdar (19 January, 2012). "Graves of Japanese martyrs of WW II dug up". The Hindu. http://www.thehindu.com/news/graves-of-japanese-martyrs-of-ww-ii-dug-up/article2811505.ece। আহৰণ কৰা হৈছে: 11 January 2016.\n"https://as.wikipedia.org/w/index.php?title=গুৱাহাটী_যুদ্ধ_সমাধিস্থান&oldid=211202"ৰ পৰা সংকলিত\nকীৰ্তিস্তম্ভ আৰু স্মাৰক\nএই পৃষ্ঠাখন ০৩ ডিচেম্বৰ, ২০১৯ তাৰিখে ১৪:২০ বজাত অন্তিম সংশোধন কৰা হৈছিল।


অসম আৰক্ষীলৈ আৱণ্টিত হাজাৰ কোটি টকা ক'লৈ যায়? ভাস্কৰ কলিতাৰ মৃত্যুৰ বাবে দায়ী স্বয়ং গৃহ বিভাগেই নেকি?\nঅসম আৰক্ষীলৈ আৱণ্টিত হাজাৰ কোটি টকা ক’লৈ যায়? ভাস্কৰ কলিতাৰ মৃত্যুৰ বাবে দায়ী স্বয়ং গৃহ বিভাগেই নেকি?\nMay 8, 2018 11:02 pm\nৰাইজৰ সুৰক্ষা আৰু আৰক্ষীৰ আধুনিকীকৰণৰ বাবে আৱণ্টিত হেজাৰ কোটি টকায়েও ৰুধিব পৰা নাই অসমত হত্যা, অপহৰণ, ধৰ্ষণৰ দৰে লোমহৰ্ষক অপৰাধৰ ঊৰ্ধ্বমুখী গ্ৰাফ। প্ৰাণ ৰক্ষাত ব্যৰ্থ হৈছে স্বয়ং আৰক্ষী বিভাগৰে এজনৰ পাছত এজনকৈ আৰক্ষী বিষয়াৰ। গুলজাৰ হুছেইন, নিত্যানন্দ গোস্বামী, ভাস্কৰ কলিতাৰ দৰে উদ্যমী ডেকা আৰক্ষী বিষয়াই মূৰ পাতি ল’ব লগা হৈছে অকালমৃত্যু, অপমৃত্যু। শেহতীয়াকৈ মহামাৰীৰ ৰূপ লৈছে ধৰ্ষণ আৰু নাৰী নিগ্ৰহৰ ঘটনাই।\nকিয় এই দুৰ্দশা হৈছে অসম আৰক্ষীৰ ! বুলেট প্ৰুফ জেকেট ভেদিও অসম আৰক্ষীৰ বুকু ভেদ কৰে উগ্ৰপন্থীৰ গুলীয়ে ! উগ্ৰপন্থীৰ হাতত নিত্য নতুন অত্যাধুনিক অস্ত্ৰ। ইয়াৰ বিপৰীতে অসম আৰক্ষীৰ হাতত মান্ধাতা যুগৰ মামৰে ধৰা ৰাইফল, আজিৰ তাৰিখত উগ্ৰপন্থীৰ মাৰণাস্ত্ৰৰ তুলনাত এয়াৰ পিষ্টলৰ লগত ৰিজাব পৰা একে ছিৰিজৰ মাৰণাস্ত্ৰ !\nহাজাৰ কোটি টকা আৱণ্টনৰ পাছতো অসম আৰক্ষীৰ আধুনিকীকৰণক পিছলৈ ঠেলি কোনে এনেকৈ বাৰে বাৰে মৃত্যুৰ মুখলৈ ঠেলি দিছে গুলজাৰ হুছেইনক, নিত্যানন্দ গোস্বামীক, ভাস্কৰ কলিতাৰ দৰে আৰক্ষী বিষয়াবোৰক !\nপ্ৰাপ্ত তথ্য মতে, 2004-05 বিত্তীয় বৰ্ষৰ পৰা 2013-14 বিত্তীয় বৰ্ষলৈ অসম আৰক্ষীক কেন্দ্ৰীয় চৰকাৰে সুৰক্ষাজনিত খৰচৰ বাবদ কেইবা হাজাৰ কোটি টকা মোকলাই দিছে। কেন্দ্ৰীয় চৰকাৰে ৰাইজৰ সুৰক্ষাৰ স্বাৰ্থত অসম আৰক্ষীলৈ মোকোলাই দিয়া এই বিশাল ধনৰাশিৰ বণ্টন এনেধৰণৰ- 2004-05 বিত্তীয় বৰ্ষত 75.40 কোটি টকা, 2005-06 বিত্তীয় বৰ্ষত 63.91 কোটি টকা, 2006-07 বিত্তীয় বৰ্ষত 90.86 কোটি টকা, 2007-08 বিত্তীয় বৰ্ষত 75.61 কোটি টকা, 2008-09 বিত্তীয় বৰ্ষত 108.60 কোটি টকা, 2009-10 বিত্তীয় বৰ্ষত 60.56 কোটি টকা, 2010-11 বিত্তীয় বৰ্ষত 92.04 কোটি টকা, 2011-12 বিত্তীয় বৰ্ষত 153.04 কোটি টকা, 2012-13 বিত্তীয় বৰ্ষত 108.96 কোটি টকা আৰু 2013-14 বিত্তীয় বৰ্ষত 290.30 কোটি টকা ।\nআকৌ আৰক্ষীৰ আধুনিকীকৰণ শিতানত কেন্দ্ৰীয় চৰকাৰৰ পৰা একে সময়ছোৱাত অসম আৰক্ষীয়ে লাভ কৰিছে কেইবা হাজাৰ কোটি টকা। অত্যাধুনিক অস্ত্ৰ-শস্ত্ৰ ক্ৰয়ৰ লগতে অন্যান্য কাৰিকৰী কৌশল প্ৰশিক্ষণৰ বাবে লাভ কৰা এই ধনৰাশিৰ বণ্টন এনেধৰণৰ- 2004-05 বিত্তীয় বৰ্ষত 41.37 কোটি টকা, 2005-06 বিত্তীয় বৰ্ষত 56.68 কোটি টকা, 2006-07 বিত্তীয় বৰ্ষত 52.18 কোটি টকা, 2007-08 বিত্তীয় বৰ্ষত 88.12 কোটি টকা, 2008-09 বিত্তীয় বৰ্ষত 68.12 কোটি টকা, 2009-10 বিত্তীয় বৰ্ষত 60.79 কোটি টকা, 2010-11 বিত্তীয় বৰ্ষত 48.11 কোটি টকা, 2011-12 বিত্তীয় বৰ্ষত 37.90 কোটি টকা, 2012-13 বিত্তীয় বৰ্ষত 300 কোটি টকা আৰু 2013-14 বিত্তীয় বৰ্ষত 1338.35 কোটি টকা ।\n2014-15, 2015-16, 2016-17 বিত্তীয় বৰ্ষৰ বাবে এই শিতানত মোকোলাই দিয়া ধনৰ পৰিমাণ ক্ৰমে 1397.24 কোটি টকা, 662.11 কোটি টকা আৰু 594.02 কোটি টকা। 2015-16 বিত্তীয় বৰ্ষত ছাউথ এছিয়ান গেইমছ, 2015 গুৱাহাটীত অনুষ্ঠিত হোৱাৰ বাবে অতিৰিক্ত 59.30 কোটি টকা পুনৰ মোকলাই দিয়ে। অৰ্থাৎ 2012-13 বিত্তীয় বৰ্ষৰ পৰা 2016-17 বিত্তীয় বৰ্ষলৈ লৈ আৰক্ষীৰ আধুনিকীকৰণ শিতানত 4291.72 কোটি টকা অসম আৰক্ষীয়ে লাভ কৰে ।\n2017-18 বিত্তীয় বৰ্ষৰ বাবেও ইতিমধ্যে একেই শিতানত অসম আৰক্ষীয়ে 452.10 কোটি টকা আবণ্টন লাভ কৰিছে ।\nএইবাৰ বুলেট প্ৰুফ জেকেটৰ ছবিখনলৈ চোৱা হওক। কেগৰ এক প্ৰতিবেদনত স্পষ্ট উল্লেখ কৰা হৈছে যে বোমা চিনাক্তকৰণ সঁজুলি ( Bomb detectors) , বুলেট প্ৰুফ জেকেট আৰু হেলমেট প্ৰয়োজন অনুপাতে পৰ্যাপ্ত যোগান নথকাৰ বাবে বোমা বিষ্ফোৰণ আৰু আহত বা নিহত আৰক্ষীৰ লোকৰ সংখ্যা আৰক্ষীত বাঢ়িছে।\nকেগৰ ৰিপ’ৰ্টটোত কোৱা হৈছে যে 2003-04 বৰ্ষৰ তুলনাত 2007-08 বৰ্ষত বোমা বা এক্সপ্ল’ছিভ চিনাক্তকৰণৰ সংখ্যা 30% কমিছে , তাৰ বিপৰীতে আৰক্ষীৰ লোক আহত/নিহত হোৱাৰ ঘটনা 44% আৰু বোমা বিষ্ফোৰণৰ ঘটনা 45.2% বাঢ়িছে । ৰিপ’ৰ্টটোত এই পৰিসংখ্যাগত তাৰতম্যৰ বাবে বোমা ডিটেক্টৰ, বুলেট প্ৰুফ জেকেটৰ অভাৱকেই মূলত: দোষাৰোপ কৰা হৈছে।\n2000-01 চনত ব্যুৰো অব পুলিচ ৰিচাৰ্ছ এণ্ড ডেভেলপমেণ্ট নামৰ সংস্থাটোৱে ক’লে যে অসম আৰক্ষীত 18,996 টা বুলেট প্ৰুফ জেকেট সেইসময়ত জৰুৰী। সংস্থাটোৱে তেওঁলোকৰ 2001-05 বৰ্ষৰ Perspective Plan ত বছৰি 2000 টাকৈ সৰ্বমুঠ 10,000 টা সাধাৰণ আৰু পাতল ভৰৰ ( light weight) বুলেট প্ৰুফ জেকেট 5.50 কোটি টকা ব্যয় সাপেক্ষে ক্ৰয় কৰিবলৈ প্ৰস্তাৱো আগবঢ়ালে। আৰক্ষী বিভাগে 2006-07 চনত 94.49 লাখ টকা ব্যয় সাপেক্ষে 2019 টা গধুৰ ভৰৰ (heavy weight) বুলেট প্ৰুফ জেকেট কিনিলে । সিদিনাৰ তাৰিখত আৰক্ষীক লগা আকৌ অতিৰিক্ত জেকেটৰ সংখ্যা আছিল 16, 877 টা । সেই 16,877 টা জেকেট আৰু কিনা নহ’ল।\nএনেকি 2006-07 চনত কেন্দ্ৰীয় গৃহ মন্ত্ৰালয়ে বোমা ব্লেংকেট, বোমা বাস্কেট, বোমা চুট, নাইট ভিজন ডিভাইছ ক্ৰয় কৰিবলৈ অসম আৰক্ষীক 8.34 লাখ টকা আবণ্টন দিয়ে । কিন্তু অসম আৰক্ষী কৰ্তৃপক্ষই এই ধনৰাশি মোকোলাই উক্ত সামগ্ৰীখিনিও ক্ৰয় কৰাত গাফিলতি কৰে।\nএতিয়া সংঘটিত অপৰাধৰ বেলিকা অসমৰ ছবিখন এপলক চাওকচোন। নেশ্যনেল ক্ৰাইম ৰেকৰ্ডছ ব্যুৰোৰ ক্ৰাইমছ ইন ইণ্ডিয়া, 2016-ৰ তথ্যলৈ যদি আমি চাওঁ দেখিম– 2015 বৰ্ষত সংঘটিত হিংসাত্মক অপৰাধৰ তালিকাত দেশৰ ভিতৰতে অসম 74.22% ৰে দিল্লীৰ পাছতে (77.5%) দ্বিতীয় স্থানত। হত্যা, হত্যাৰ বাবে উদ্যত হোৱা (attempt to murder) , যৌতুকজনিত মৃত্যু, অপহৰণ, ডকাইতি, ধৰ্ষণ, ৰায়ত আদি অপৰাধসমূহ হিংসাত্মক অপৰাধৰ ভিতৰত পৰে। তথ্য মতে 2015 বৰ্ষত থানাত ৰুজু হোৱা মুঠ গোচৰৰ সংখ্যা 24,165 টাৰ 1149 টা হত্যাকাণ্ড, 6126 টা অপহৰণ, 1779 টা ধৰ্ষণ, যৌতুকৰ বাবে হত্যাকাণ্ড 157 টা, ডকাইটি 156 টা। 20869 টা গোচৰৰে নাৰী নিগ্ৰহৰ ঘটনাৰেও দিল্লীৰ পিছতে দেশৰ ভিতৰত দ্বিতীয় স্থানত আছে অসম । (অধিক তথ্যৰ বাবে এই লেখাৰ সৈতে সন্নিবিষ্ট গ্ৰাফ আৰু তালিকা চাওক । )\nদীৰ্ঘকালৰ বাবে অসম আৰক্ষীক ৰাইজৰ সুৰক্ষা প্ৰদান আৰু অসম আৰক্ষীৰ আধুনিকীকৰণ এই দুই শিতানৰ নামত কেন্দ্ৰীয় চৰকাৰে দিয়া বিশাল ধনৰাশিৰ বিপৰীতে ৰাজ্যখনত প্ৰতিদিনে সংঘটিত অপৰাধজনিত ঘটনাৰ পৰিসংখ্যাৰ ছবিখন অত্যন্ত হতাশাজনক। কেন্দ্ৰীয় চৰকাৰে “A” কেটেগ’ৰিৰ ৰাজ্য হিচাপে অসমলৈ বিগত দুটা দশকে এইদৰে পৰ্যাপ্ত ধন যোগান ধৰাৰ পাছতো আৰক্ষীক সুসজ্জিত কৰি তোলাত দেখুওৱা ব্যৰ্থতা আৰু বৰ্ধিত অপৰাধৰ ছৱিখনে সচেতন মহলৰ চকু কপালত তুলিছে ।\nবিভাগটোলৈ হাজাৰ কোটি টকা আবণ্টিত হৈ থকাৰ পাছতো আলফা, এন ডি এফ বিৰ দৰে সশস্ত্ৰ সংগঠনবোৰৰ বাহিৰেও ইণ্ডিয়ান মুজাহিদীনৰ দৰে জেহাদী সংগঠনেও অসমত যে শিপাবলৈ সক্ষম হৈছে, সিয়ো চিন্তিত কৰি তুলিছে সচেতন ৰাইজক। অন্য নালাগে, আৰক্ষীৰ যদি তিলমানো সতৰ্কতা থাকিলে হয়, ফাঁচীবজাৰৰ পৰা ঘঁড়ী ক্ৰয় কৰি বোমা নিৰ্মাণ ইণ্ডিয়ান মুজাহিদীনৰ দৰে জেহাদীয়ে কৰিব নোৱাৰিলেহেঁতেন ।\nগুলজাৰ হুছেইন, নিত্যানন্দ গোস্বামীৰ দৰে আৰক্ষী বিষয়াৰ মৃত্যু অসমবাসীৰ চকুত আজিও সজীৱ হৈ আছে । তেনে সময়তে ঘটিল অন্য এক মৰ্মান্তিক দুৰ্ঘটনা– তিনিচুকীয়াৰ বৰডুমচাত আলফাৰে সংঘৰ্ষৰ পৰিণতিত বুলেট প্ৰুফ জেকেট ভেদি ভাস্কৰ কলিতা নামৰ ডেকা আৰক্ষী বিষয়াজনৰ মৃত্যু। স্বাভাৱিকতে এনে পৰিপ্ৰেক্ষিতত প্ৰশ্ন হৈছে- বিগত দুটা দশকে অসম আৰক্ষীলৈ আবণ্টিত হাজাৰ কোটি টকা ক’লৈ গ’ল ! আৰক্ষী বিভাগে কি এনে জেকেট কিনি বিষয়াক পিন্ধাই যুদ্ধলৈ পঠিয়ায় যে উগ্ৰপন্থীৰ গুলীয়ে আৰক্ষীয়ে পিন্ধি থকা ৰক্ষাকৱচ ভেদি প্ৰাণ ল’বলৈ পাৰে ! এনেকি উগ্ৰপন্থীৰ হাতত থকা মাৰণাস্ত্ৰৰ বিপৰীতেও অসম চৰকাৰৰ গৃহ বিভাগে তলৰ ফালৰ আৰক্ষী বিষয়াৰ হাতত তুলি দিছে পুতলা সদৃশ কেতবোৰ অস্ত্ৰ-শস্ত্ৰ । ৰাইজে প্ৰশ্ন কৰিছে, মুখ্যমন্ত্ৰী সৰ্বানন্দ সোণোৱালে এই বিশাল ধনৰাশিৰ ক’ত কিদৰে ব্যৱহাৰ হ’ল অসম আৰক্ষী আৰু গৃহ বিভাগৰ পৰা হিচাপ ল’ব পাৰিবনে !


জনপ্ৰব্ৰজন - অসমীয়া ৱিকিপিডিয়া\nবাৰ্ষিক মুঠ জনপ্ৰব্ৰজনৰ হাৰ ২০১৫-২০২০ (ৰাষ্ট্ৰসংঘই ২০১৯ চনত কৰা পূৰ্বানুমান)\nমানুহে স্থায়ী বা অস্থায়ীভাৱে বাসস্থান সলাই এঠাইৰ পৰা আন এঠাইলৈ গমন কৰাকে জনপ্ৰব্ৰজন (ইংৰাজী: Human migration) বোলে। সহজ অৰ্থত জনপ্ৰব্ৰজন হৈছে এজন বা তাতোধিক ব্যক্তিয়ে যেতিয়া স্থায়ীৰূপে নাইবা দীৰ্ঘদিনৰ বাবে এখন ঠাইৰ পৰা আন এখন ঠাইলৈ বাসস্থান সলনি কৰে। সাধাৰণতে সম্পদ-অভাৱী (resource poor) অঞ্চলৰ পৰা সম্পদশালী (resource rich) অঞ্চললৈ জনপ্ৰব্ৰজন ঘটে। জনপ্ৰব্ৰজনৰ ফলত এটা অঞ্চলৰ জনসংখ্যাৰ হ্ৰাস-বৃদ্ধি হয়। জনপ্ৰব্ৰজন আৰম্ভ হোৱা এলেকাক জনপ্ৰব্ৰজনৰ উৎস আৰু যি স্থানলৈ জনপ্ৰব্ৰজন হয় সেই এলেকাক জনপ্ৰব্ৰজনৰ লক্ষ্যস্থল বোলে।\nজনপ্ৰব্ৰজন কেতিয়াবা দেশৰ ভিতৰতে এঠাইৰ পৰা আন এঠাইলৈ আৰু কেতিয়াবা এখন দেশৰ পৰা আন এখন দেশলৈ সংঘটিত হয়। দেশৰ ভিতৰত হোৱা জনপ্ৰব্ৰজনক অভ্যন্তৰীণ প্ৰব্ৰজন (internal migration) আৰু কোনো দেশৰ পৰা আন এখন দেশলৈ হোৱা জনপ্ৰব্ৰজনক বাহ্যিক প্ৰব্ৰজন (external migration) বুলি কোৱা হয়। বিশ্বজুৰী বাহ্যিক প্ৰব্ৰজনৰ তুলনাত অভ্যন্তৰীণ প্ৰব্ৰজন অনেক বেছি।\nমানুহে অকলশৰে, বা পৰিয়ালৰ সৈতে অথবা বৃহৎ সংখ্যক লোকৰ গোটত জনপ্ৰব্ৰজন কৰিব পাৰে। জনপ্ৰব্ৰজন মূলতঃ চাৰি প্ৰকাৰৰ: আক্ৰমণ (invasion), বিজয় (conquest), উপনিৱেশীকৰণ (colonization), আৰু অভিবাসন (immigration)।\n2 জনপ্ৰব্ৰজনৰ কাৰকসমূহ\n3 জনপ্ৰব্ৰজনৰ প্ৰকাৰ\nজনপ্ৰব্ৰজন কৰা লোকসকলক প্ৰব্ৰজক বোলা হয়। উৎসস্থলত জনপ্ৰব্ৰজনকাৰীক বহিঃপ্ৰব্ৰজক আৰু একেজন ব্যক্তিক লক্ষস্থলীত অন্তঃপ্ৰব্ৰজক বোলা হয়। জনপ্ৰব্ৰজনৰ ফলত উৎসস্থলত জনসংখ্যা হ্ৰাস পাই আৰু লক্ষস্থানত জনসংখ্যা বৃদ্ধি পাই।\nজনপ্ৰব্ৰজনৰ কাৰকসমূহ[সম্পাদনা কৰক]\nমানুহে অধিক সুবিধা লাভৰ অৰ্থে নতুবা বিভিন্ন সা-সুবিধাৰ প্ৰতি আকৰ্ষিত হৈয়ে জনপ্ৰব্ৰজন কৰে। জনপ্ৰব্ৰজনৰ প্ৰধান কাৰক দুটা হ'ল আকৰ্ষণী কাৰক আৰু বিকৰ্ষণী কাৰক:\nযিবোৰ কাৰকে এটা অঞ্চললৈ মানুহক অন্য এটা অঞ্চলৰ পৰা জনপ্ৰব্ৰজন কৰিবলৈ উৎসাহ যোগাই বা আকৰ্ষণ কৰে সেইবোৰ কাৰকক আকৰ্ষণী কাৰক বোলে। যেনে: নিয়োগ সুবিধা, নিৰাপত্তা, উন্নত চিকিৎসা ব্যৱস্থা, শিক্ষা ব্যৱস্থা, সুলভ আৰু সহজ যাতায়তৰ সুবিধা, ভাল বজাৰ ব্যৱস্থা, স্বাস্থ্যকৰ পৰিৱেশ আদি।\nযিবোৰ কাৰকে মানুহক এটা অঞ্চলৰ পৰা আন এটা অঞ্চললৈ জনপ্ৰব্ৰজন কৰিবলৈ বাধ্য কৰে সেইবোৰ কাৰকক বিকৰ্ষণী কাৰক বোলে। যেনে: নিবনুৱা সমস্যা, অনুন্নত শিক্ষা ব্যৱস্থা, যুদ্ধ, মহামাৰী, অস্বাস্থ্যকৰ পৰিৱেশ, যাতায়ত আৰু যোগাযোগৰ অসুবিধা, কৰ্মস্থানৰ অভাৱ আদি।\nজনপ্ৰব্ৰজনৰ প্ৰকাৰ[সম্পাদনা কৰক]\nঅভ্যন্তৰীণ প্ৰব্ৰজন বা অন্তৰ্দেশীয় জনপ্ৰব্ৰজন হ'ব পাৰে গাঁৱৰ পৰা গাঁওমুখী, আন্তঃআঞ্চলিক, গাৱঁৰ পৰা চহৰমুখী, চহৰৰ পৰা গাঁওমুখী, আন্তঃনগৰীয়, আৰু আন্তঃৰাজ্যিক।\nসাময়িক জনপ্ৰব্ৰজনৰ প্ৰকাৰ: অঘৰী জনপ্ৰব্ৰজন, ঋতু জনপ্ৰব্ৰজন, আধুনিক ঋতু জনপ্ৰব্ৰজন, বৰ্ষানুবৰ্ষী জনপ্ৰব্ৰজন।\n↑ ভূগোল: সমাজ বিজ্ঞান (নৱম শ্ৰেণীৰ পাঠ্যপুথি). দ্বিতীয় খণ্ড. অসম ৰাজ্যিক পাঠ্যপুথি প্ৰণয়ণ আৰু প্ৰকাশন নিগম লিমিটেড, গুৱাহাটী. পৃষ্ঠা. ৭৭.\n↑ World Migration Report 2020. International Organization for Migration, 2019. "The great majority of people in the world do not migrate across borders; much larger numbers migrate within countries (an estimated 740 million internal migrants in 2009)" (p. 19). "In 2019, there were an estimated 272 million international migrants globally (3.5% of the world’s population) .... it is evident that the vast majority of people continue to live in the countries in which they were born" (p. 21).\n↑ "Migrations country wise". http://migrationsmap.net/#/USA/arrivals। আহৰণ কৰা হৈছে:7June 2014.\n↑ Caves, R. W. (2004). Encyclopedia of the City. Routledge. পৃষ্ঠা. 461. ISBN 9780415252256.\n"https://as.wikipedia.org/w/index.php?title=জনপ্ৰব্ৰজন&oldid=322386"ৰ পৰা অনা হৈছে\nএই পৃষ্ঠাখন 26 মে' 2022 তাৰিখে ২০:০৩ বজাত অন্তিম সংশোধন কৰা হৈছিল।


এচিড মাইনাৰ প্ৰেম – তৃষ্ণা টি ভূঞা – ফটাঢোল\nNovember 1, 2018 ফটা প্ৰেম\tLeaveacomment\nএচিড মাইনাৰ প্ৰেম – তৃষ্ণা টি ভূঞা\nকলেজীয়া জীৱনটো বাৰু কাৰ অপ্ৰিয়৷ বিশেষকৈ মোৰ নহয় দেই৷ ইউনিভাৰছিটি যাওঁ যদিও এতিয়া গৱেষণাকাৰী হিচাবে চিৰিয়াছ মহিলাৰ ভাও ধৰি থাকিব লাগে, তথাপিও মনটো সেই বিছ একৈছ বছৰীয়া ছাত্ৰী যেনেই৷ বাংক্ মাৰি চিনেমা চাবলৈ যোৱা, পৰীক্ষাৰ সময়ত লাইব্ৰেৰীত গ্ৰুপ ষ্টাডিৰ নামত আড্ডা মাৰা, কলেজ হোষ্টেলৰ ৰোমাঞ্চক কাহিনী, কেণ্টিনৰ সাতুৰিব পৰা পনীয়া দাইল, আৰু কত কি যে মিছ কৰোঁ! যোৱাকালি ছেমিনাৰৰ কাৰণে ইউনিভাৰছিটি গৈ যেন স্মৃতিৰ সোপাটো আকৌ খোল খালে৷ আছলতে মাজে সময়ে থেচিচৰ কামত যাওঁ যদিও বি.এ., এম. এ. ৰ ছাত্ৰ ছাত্ৰীৰ লগত হাই হেল্লো আৰু সময় সাপেক্ষে লোৱা ক্লাছ লেকচাৰবিলাকৰ বাহিৰে এনেই ইমান বাহিৰা কথা বতৰা নহয়৷ যোৱাকালি মোৰ ছেমিনাৰৰ পিছত বহু দেৰি সিহঁতৰ লগত ঔপচাৰিক বিষয়ৰ বাহিৰেও আন বহুত কথা পাতিলোঁ যাৰ ফলত স্মৃতিৰ পখিলা উৰি একেবাৰে কলেজীয়া দিনৰ দুৱাৰত টোকৰ মাৰিলে৷\nকথাটো মই কটন কলেজত হায়াৰ ছেকেণ্ডাৰী পঢ়ি থকা দিনৰেই৷ তেতিয়া বিজ্ঞান আৰু আমাৰ কলা মাধ্যমৰ কাৰণে অসমীয়া বিভাগৰ ক্লাছসমূহ একেলগে হৈছিল৷ ছাত্ৰ ছাত্ৰী বেছি কাৰণে দুটা ক্লাছৰুম লোৱা হৈছিল যদিও দুয়োটা বিভাগৰ খিচিৰি কৰি চেক্সন বনাই ক্লাছ লোৱা হৈছিল৷\nসেই ক্লাছটোত পঢ়াশুনাৰ বাহিৰে প্ৰেম, কাজিয়া, আড্ডা সকলো হৈছিল৷ আগফালৰ দুশাৰীমান ডেস্ক বেঞ্চৰ চিৰিয়াছ ল’ৰা ছোৱালীবিলাকক বাদ দি বাকীবিলাক কবি, চিত্ৰকাৰ, চেনি, গুণ্ডা আৰু কি কি নাছিল৷ কোনোবাই যদি ডেস্কতে নিজৰ ভালপোৱাজন বা জনীৰ নামটো ৰঙা আহত পাত এটাৰ ভিতৰত লিখি মাজেৰে কাড় আঁকিছে, কোনোবাই হয়তো মেডামৰ স্কেটছ্ বনাই ডাঢ়ি মোছ আঁকিছে, কোনোবা চেনিয়ে অহৰহ ছোৱালী পতাবলৈ চেষ্টা কৰিছে, বা কোনোবা প্ৰেমযুগলে চকুৰেই পিৰিতি কৰিছে৷\nযিহেতু ইমান ছাত্ৰ ছাত্ৰী সেইটো ক্লাছত, সকলোৰে নামবোৰ জানি চিনাকি হোৱা ইমান সম্ভৱপৰ নাছিলে৷ তাতে আকৌ সকলোৰে লগত মাতবোল কৰি চেনি খিতাপ পাব বুলি বহুতে ভয়ো কৰিছিল৷ আমাৰ ছোৱালীবিলাকক আকৌ ল’ৰাবোৰে আমাৰ গুণ বিশেষে মাইনা নাম দিছিল বুলি গোপন সূত্ৰৰপৰা গম পাইছিলোঁ৷ যেনে বেছিকৈ হাঁহি মাতি থকাকেইজনী হেপ্পী মাইনা, সাজি কাচি অহাকেইজনী ফেশ্বন মাইনা, অলপতে খঙ কৰি থকা কেইজনী বিদ্ৰোহী মাইনা ইত্যাদি৷ যদিও কমকৈ কথা কওঁ, মুখখন চোকা কাৰণে মই এচিড মাইনাৰ খিতাপ পাইছিলোঁ৷ আমি ছোৱালীবোৰেও ল’ৰাবিলাকক নাম নিদিয়া নহয়৷ কিন্তু এহ নকওঁ দিয়ক৷ এইটো গোটত মোৰ কোনোবা ক্লাছমেট থাকিলে ৰি-ইউনিয়ন পাৰ্টীবোৰত পাই মোক কিলাব৷\nবাৰু বহুত বকলা মেলিলোঁ৷ কথাটো এনেকুৱা যে সেই সময়ত বিজ্ঞান বিভাগৰ ল’ৰা এজনৰ ওপৰত মোৰ ভয়ংকৰ ক্ৰাছ আছিল৷ ক্ৰাছ মানে একেবাৰে তাৰ কাৰণেই যেন সেই ক্লাছটো মিছ নকৰিছিলোঁ৷ কিন্তু সি অলপ অকৰা আছিল৷ হাই হেল্লো আৰু মোৰ বত্ৰিছ দঁতীয়া হাঁহি আৰু তাৰ বেঙা হাঁহিটোৰ বাদে আন একো কথাৰ আদান প্ৰদান হোৱা নাছিল৷ আমি দুয়ো সদায় ওচৰা ওচৰি বেঞ্চত বহিছিলোঁ৷ মানে সি আহি নাপালে মই মোৰ বেগটো ওচৰৰ বেঞ্চখনত ৰাখি থৈছিলোঁ যাতে আৰু কোনো নবহে৷ আৰু সেই বেঙাটোৱে আহি তাতেই বহিছিল৷\nএদিন ক্লাছৰ মাজতে টোপনিয়াই থাকোঁতে হঠাতে মোৰ ভৰিৰ ওচৰত কাগজ এখন পৰাত খকমককৈ উঠিলোঁ৷ খুলি চাওঁ যে কোনোবা মহাশয়ৰ প্ৰেম কবিতা! মোৰ নামটোও উল্লেখ আছে৷ ইফালে সিফালে চাওঁতে মোৰ বেঙাটোৰ চকুৱে চকুৱে পৰিলে৷ ফূৰ্তিতে মানে মোৰ বান্ধৱীজনীক কথাটো ক’লোঁ আৰু তাই ক’লে, “সিয়েই হয় নহ’লে সি সদায় তই ৰাখি থোৱা ঠাইত কিয় বহে!” তাৰ পিছত কেইদিনমানৰ মোৰত আৰু এখন পালোঁ৷ এইবাৰ আকৌ মোৰ ৰূপ বখানি লিখিছে৷ মই বোলো ভালেই কনফিডেন্স আহিছে ল’ৰাৰ৷ প্ৰথমখন মানে বহুত ভাৰী ভাৰী শব্দেৰে লিখা প্ৰেমৰ কবিতা আছিল৷ ভাবিলোঁ, ছমাহ হৈ গ’ল মোক দেখা আৰু বুজি নাপালে মোৰ ফিলিংছ, এতিয়াই উত্তৰ নিদিওঁ৷ তাৰে পিছদিনা আৰু এখন চিঠি ভৰিৰ ওচৰত৷ মই ভাবিলোঁ বৰ চোকা দেই এইপাত৷ ওচৰতে বহি বহি বেঙাই কেতিয়া এইফেৰা কাম কৰে গমেই নাপাওঁ! পিছদিনা ক্লাছৰ পিছত এইবাৰ লগ পাবলৈ মাতিছে দীঘলী পুখুৰীৰ ওচৰত৷ একেবাৰে মোৰ মন থৌকিবাথৌ৷\nযথা সময়ত গ’লোঁ৷ সেইদিনা আৰু অলপ সাজিকাচি লচপচাই গৈছোঁ৷ মনতে ভয়ো লাগিছে কাৰণ মায়ে সাৱধানবাণী শুনাই থৈছে যে ল’ৰাবোৰ বৰ টেঙৰ আৰু সিহঁতৰ লগত হলিগলি কৰি ৰসাতলে নাযাবলৈ৷ কিন্তু “গব্বৰ মে অভী বড়ী হো গয়ী“ বুলি মনতে কুটিল হাঁহি এটা মাৰি লগ কৰিবলৈ গ’লোঁ৷ দেখিলোঁ সি তেতিয়ালৈ অহাই নাই৷ খঙ উঠিলে বহুত আৰু মনতে ক’লোঁ, “বেটা তই মোক চিনাই নাই৷ আজি নাহিলে যি মচলা দিম গম পাবি..!”\nঅলপ পিছত দেখিলোঁ মোৰ বন্ধু এজন মোৰ ওচৰলৈ চুচুক চামাককৈ আহিছে, পিছফালে হাত দুখন লুকাই লুকাই৷ সিও সেই বেঙাটোৰ লগতে পঢ়ে আৰু অসমীয়া ক্লাছত মোৰ পিছফালেই বহে৷ আহি খোনাখুনিকৈ ক’লে,\n: তুমি যে মোৰ মনৰ কথাটো বুজিছা আৰু মোক লগ কৰিবলৈ মান্তি হৈছা৷\nএইবুলি কৈ হাত দুখন আগফালে আনি ৰঙা গোলাপ এথোপাও দিলে৷\nমই মনতে বোলো হায় ৰাম! তাক ক’লোঁ,\n: তইচোন এনেই মোৰ লগত জুইত ফুটা আখৈটোৰ নিচিনাকৈ অহৰহ কথা পাতি থাক৷ আৰু এনেকৈ চোৰৰ নিচিনাকৈ চিঠি দিলি যে?\nসি সেপ ঢুকি ক’লে,\n: জানানে তোমাক আমি ল’ৰাবোৰে বৰ ভয় কৰোঁ৷ কিছুমানে তোমাক সেইকাৰণে এচিড মাইনাও নাম দিছে৷ তোমাৰ প্ৰশংসা কৰিব বা খোলাখুলিকৈ ভাল পাওঁ বুলি ক’বলৈ সাহস কাৰো নাই৷ চিঠিকেইখন দি টেষ্ট কৰিলোঁ কৰবাত তুমি ৰুষ্ট হোৱা নাইতো৷ যেতিয়া দেখিলোঁ তুমি চিঠিকেইখন পঢ়ি মিচিকিয়াইছা সেয়ে পজিটিভ ৰিয়েকচন পোৱা বুলি ভাবিলোঁ৷\nমই মুখ মেলি শুনি থাকিলোঁ৷ তাৰ লগতে বেঙাটোৰ প্ৰতি থকা প্ৰেমখিনিও জলাঞ্জলী দি তাৰপৰা একো নোকোৱাকৈ গুচি আহিলোঁ৷ মনতে ক’লোঁ, “মাম্মী আপ ঠিক হী কেহতে হো৷ ল’ৰাবোৰক বুজাটো বৰ টান৷”\n« মাত্ৰ বাইছ চৰ – গায়ত্ৰী গোস্বামী\nচক্ৰবেহু – ৰাজীৱ শৰ্মা »


শেষ বয়সৰ সপোন - এই সময়ত ᴾᴶᴹ\nPosted at 23:58h in নিবন্ধ\tby\tপংকজ জ্যোতি মহন্ত0Comments\nযোৱা জানুৱাৰী মাহৰ ১১ তাৰিখে প্ৰসিদ্ধ গণিতজ্ঞ মাইকেল আটিয়া ৮৯ বছৰ বয়সত মৃত্যু হয়৷ কুৰি শতিকাটোত যিসকল গণিতজ্ঞই পৃথিৱী সলনি কৰিছে, সেইসকলৰ ভিতৰত তেৱোঁ এজন৷ তেওঁ গণিত জগতৰ দুটা শ্ৰেষ্ঠ বঁটা ফিল্ডছ মেডেল আৰু এবেল বঁটা — দুয়োটা লাভ কৰিবলৈ সক্ষম হৈছিল৷ তেওঁৰ সম্পৰ্কে বহু আলোচিত এটা কথা হ’ল, তেওঁ ইমান বয়সলৈকে নিজকে সৃষ্টিশীল কৰি ৰাখিবলৈ সক্ষম হৈছিল৷ এই সম্পৰ্কে কেৱল গণিত বা বিজ্ঞান জগতৰ কিছু সংখ্যক মানুহ হে জ্ঞাত তেনে নহয়, মেনেজমেণ্ট গুৰুসকলৰ বহুতে বিভিন্ন সময়ত তেওঁৰ এই গুণ আৰু গৰিমা সম্পৰ্কে চৰ্চা কৰিছে৷\nমাইকেল আটিয়াৰ বয়সে যেতিয়া শেষৰ পিনে গতি কৰিছিল, এজন পুতেকে তেওঁক কৈছিল – গণিতজ্ঞসকলে গোটেই শ্ৰেষ্ঠ কামবোৰ তেওঁলোকৰ চল্লিছ বছৰ বয়সৰ আগত কৰে; আৰু তুমি এতিয়া ৮০ অতিক্ৰম কৰিলা; এই বয়সত তুমি মনলৈ পৰ্যাপ্ত নতুন ভাৱ-চিন্তা অনাটো সম্ভৱ নহয়৷ পিতা-পুত্ৰৰ এই যুঁজখনৰ উৎসটো হ’ল – বয়স হোৱাৰ লগে লগে সৃষ্টিশীলতা শেষ হৈ যায় বোলা প্ৰচলিত ধাৰণাটো আৰু গুৰুত্বপূৰ্ণ অৱদান আগবঢ়োৱাটো কেৱল ডেকাসকলৰ দায়িত্ব বুলি প্ৰচলিত কথাটো৷ জৈৱিক কাৰণত এই ধাৰণাটো সম্পূৰ্ণ অসত্য নহয়৷ কিন্তু কৰ্ষণ স্পৃহা আৰু যৌৱনসুলভ কল্পনাপ্ৰৱণ মন ধৰি ৰাখিলে শেষ বয়সলৈকে সৃষ্টিশীলতা সম্পূৰ্ণকৈ নেহেৰুৱাকৈ ৰখাৰ বা কৰ্মঠ হৈ থকাৰ বহুতো উদাহৰণ পোৱা যায়৷ শেষ বয়সতো নতুন সপোন দেখিছেনে নাই, আৰু সেই সপোনৰ পিছত বাৰে বাৰে দৌৰিছেনে নাই – তাত নিৰ্ভৰ কৰে তেওঁলোকৰ সৃষ্টিশীলতা৷\nযিকেইখন নাটকৰ জৰিয়তে হেনৰিক ইবছেনে পৃথিৱী সলনি কৰিলে আৰু তেওঁ অমৰ হ’ল, সেইকেইখন নাটক তেওঁ লিখিছিল জীৱনৰ পঞ্চাছ বছৰ অতিক্ৰম কৰাৰ পাছতহে৷ পঞ্চাছ বছৰ বয়সটো কিমান ডাঙৰ বয়স সেইটো বুজিবলৈ আমি মনত পেলাব পাৰোঁ যে জুবিন গাৰ্গৰ বয়স এতিয়াও পঞ্চাছ বছৰ হোৱাই নাই৷ ইবছেনৰ জন্ম হৈছিল নৰৱেত, ১৮২৮ চনত৷ সেই সময়ত সমগ্ৰ ইউৰোপত নাট্যকলা হেনো কেৱল আমোদ-প্ৰমোদৰ মাধ্যম হৈ পৰিছিল৷ সাংস্কৃতিক ক্ষেত্ৰখনৰ এই অৱক্ষয় শ বছৰ ধৰি দেখা দিছিল৷ এটামান যুগৰ আগৰ পৰা বৰ্তমানলৈকে আমাৰ সংগীত বা ভ্ৰাম্যমানৰ জগতখন বুলিলে যেনেকুৱা শূন্যতাৰ কথা বুজা যায়, সম্ভৱতঃ তাতো তেনেকুৱা হৈ পৰিছিল৷ পঞ্চাছ বছৰ বয়স হোৱালৈ ইবছেনে নিজেও শতাধিক নাটকৰ লগত জড়িত আছিল, নিজেও কেইবাখনো লিখিছিল; কিন্তু ৪৫ বছৰমান বয়সৰ আগলৈকে তেওঁৰ কৰ্মবোৰে সেই কেৱল বিনোদন যোগোৱা যুগটোকহে প্ৰতিনিধিত্ব কৰিছিল৷ এদিন তেওঁ সমাজৰ বিষয়বোৰক লৈ বাস্তৱধৰ্মী নাটক ৰচনাৰ বাটকটীয়া হৈ উঠিল৷ নাট্যশৈলীৰ গতানুগতিকতাও তেওঁ ভাঙি দিলে৷ কোৱা হয় যে তেওঁ আধুনিক নাটকৰ জনক৷ নাটকত তেওঁ জনজীৱনৰ সমস্যা, জটিলতা, সংঘাত আদি প্ৰকাশ কৰিবলৈ ধৰিলে৷ আৰু সেয়া আৰম্ভ হ’ল তেওঁৰ ৫১ বছৰ বয়সত, যেতিয়া নেকি তেওঁৰ “A Doll’s House” নামৰ নাটকখন সৃষ্টি হ’ল৷ য’ত গিৰিয়েকৰ পুতলাৰ দৰে অনুভৱ কৰা, গিৰিয়েকৰ সৈতে আন্তৰিক সম্পৰ্ক অনুভৱ নকৰা পত্নীগৰাকী ওলাই গুচি গ’ল৷ নাটকখনে স্বাভাৱিকভাৱেই তীব্ৰ বিতৰ্ক সৃষ্টি কৰিলে; কাৰণ পূৰ্বৰ সেই সংস্কৃতিক প্ৰতিনিধিত্ব কৰি থকা সমাজখনত “ঠেক গণ্ডীৰ প্ৰশান্তি, বস্তুবাদী ভাৱধাৰা, ধৰ্ম সম্বন্ধীয় ভণ্ডামি” ভৰি আছিল৷\nঅসমীয়া ভাষাত “ইবছেনৰ নাট্য প্ৰতিভা” নামেৰে তাৰিণীকান্ত ভট্টাচাৰ্যই লিখা প্ৰায় আঢ়ৈশ পৃষ্ঠাৰ এখনি কিতাপ আছে; প্ৰকাশক – অসম প্ৰকাশন পৰিষদ৷ মহেন্দ্ৰ বৰাই অনুবাদ কৰা “ভূত” নাটকখনো পঢ়িবলৈ পাইছোঁ৷\nআমাৰ এই সময়ত ভৱিষ্যতৰ সংস্কৃতিৰ কথা ভাবি বহুতো মানুহ হতাশ হ’লেও, ইবছেনৰ দৰে কাহিনী পঢ়িলে এনেকুৱা আশা আহে যেন অতি সোনকালে সকলো সলনি হৈ যাব৷ কিন্তু সেই সলনি কৰোতাকেইজন নতুনকৈ ওলাব লাগিব বা পুৰণাসকলৰ মাজৰ পৰা নৱজন্ম পাব লাগিব৷\nশেষ বয়সৰ সৃষ্টিশীলতাৰ আন এটি উদাহৰণ হ’ল জন বেনেট ফেন (John Bennett Fenn)৷ অলপ পাছতে আমি তেওঁক ৰসায়ন বিজ্ঞানৰ এজন ডাঙৰ গৱেষক বুলি জানিবলৈ পাম, কিন্তু তেওঁৰ প্ৰথমখন গৱেষণা-পত্ৰ প্ৰকাশ পাইছিল ৩২ বছৰ বয়সতহে, আৰু সেয়াও আছিল তেওঁ শিক্ষা জীৱন অন্ত পেলোৱাৰ দহ বছৰমান পাছতহে৷ বিদ্যায়তনিক পদত তেওঁ প্ৰথম নিযুক্ত হৈছিল ৩৫ বছৰ বয়সত৷ আৰু অধ্যাপক ৰূপে এখন বিশ্ববিদ্যালয়ত প্ৰথম নিযুক্ত হৈছিল ৫০ বছৰ বয়সত৷ তাত তেওঁ ২০ বছৰ অধ্যাপনা আৰু গৱেষণা কৰিলে৷ আৰু ৭০ বছৰ বয়সত তেওঁৰ অৱসৰৰ সময় হ’ল৷ তাৰ পাছত বিশ্ববিদ্যালয়খনৰ নিয়ম অনুসৰি তেওঁ পৰীক্ষাগাৰলৈ গৈ থকাৰ সুযোগ পাইছিল; কিন্তু পৰীক্ষাগাৰত তেওঁ লাভ কৰা সুবিধা আৰু সহযোগী হৈ পৰিছিল সীমিত৷ আচলতে তেওঁক ৬৭ বছৰ বয়সতেই আধা-আধি অৱসৰ দিয়া যেন হৈছিল৷ কিন্তু আমি যি কাৰণত তেওঁৰ বিষয়ে পঢ়ি আছোঁ সেই কামখিনি তেওঁ সম্পূৰ্ণ কৰিলে ইয়াৰ পাছতহে! সেই বিশ্ববিদ্যালয়খনৰ পৰা ওলাই তেওঁ আন এখন বিশ্ববিদ্যালয়লৈ গ’ল৷ ইয়াৰ পাছৰ কেইবছৰত তে‌ওঁ যিখিনি কাম সম্পন্ন কৰিলে, তাৰ ভিত্তিত ২০০২ চনত ৮৫ বছৰ বয়সত তেওঁ ৰসায়ন বিজ্ঞানৰ নোবেল বঁটা লাভ কৰিলে৷\nমৃত্যু পৰ্যন্ত তেওঁ সদায় পৰীক্ষাগাৰলৈ গৈছিল৷ যুৱ প্ৰজন্মৰ সৈতে মিলামিছা কৰি আৰু তেওঁলোকৰ লগত দৃষ্টিভংগীৰ আদান-প্ৰদানেৰে সহযোগীতাৰে কাম কৰি তেওঁ খুৱ ভাল পাইছিল; ইয়েই তেওঁক সদায় পৰীক্ষাগাৰলৈ উঠাই লৈ আহে বুলি তেওঁ কৈছিল৷ সম্ভৱতঃ এইটো গুণেও তেওঁক শেষ বয়সলৈকে সৃষ্টিশীল হৈ থকাত সহায় কৰিছিল৷\nগৱেষণাত প্ৰকাশ হৈছে যে বয়সীয়াল মানুহৰ মগজুত আনক সন্তুষ্ট কৰাৰ বা আনক মোহিত কৰাৰ বাসনা কম হয়৷ আৰু সেইটো বৈশিষ্ট সৃষ্টিশীল মানুহৰো থাকে৷ ফলত তেওঁলোকে প্ৰত্যাহ্বান গ্ৰহণ কৰিব পাৰে, তেওঁলোকৰ মনৰ চিত্ৰটোক প্ৰকাশিত ৰূপ দিবলৈ সাহস কৰিব পাৰে৷ এইধৰণৰ একেটা কথাকে মাইকেল আটিয়াইয়ো কৈছিল৷ শেষ বয়সত প্ৰত্যাহ্বান লওঁতে তেওঁ ভাবিছিল যে তেওঁ ইতিমধ্যে গণিতজ্ঞ ৰূপে প্ৰতিষ্ঠা লাভ কৰিছে, গতিকে তেওঁ আনৰ ওচৰত হেৰুৱাব লগীয়া একো নাই, খুৱ বেছি – এটা সৰু বদনাম হ’ব যে তেওঁ এতিয়া যোগ্যতা হেৰুৱাইছে৷ গতিকে নতুন গৱেষকসকলে কেৰিয়াৰ-জীৱিকা-উপভোগৰ স্বাৰ্থত বা আনৰ পৰিপ্ৰেক্ষিতত যেনেকুৱা প্ৰত্যাহ্বান ল’বলৈ খোজ আগবঢ়াব নিবিচাৰে, তাতেই তেওঁ বিনাদ্বিধাই দপদপাই আগুৱাই গৈছিল৷\nশেষত, মাইকেল আটিয়াৰ এটি উক্তিৰ সোৱাদ লওঁ আহক৷ আমি যেতিয়া দুখন ঠাইৰ মাজৰ দূৰত্ব উলিয়াও, সেই দূৰত্বটো কেতিয়াও সম্পূৰ্ণ সঠিক নহয়৷ আমি মাথোঁ নিজৰ প্ৰয়োজন অনুসৰি মোটামুটিভাৱে শুদ্ধ মান এটা লৈ লওঁ৷ সেইদৰে স্কেল এপাতেৰে দৈৰ্ঘ্য এটাৰ জোখ লওঁতেও কেতিয়াও সম্পূৰ্ণ সঠিক মান পাব নোৱাৰো৷ বা আমি যে বৃত্তৰ পৰিধি উলিয়াও, সেইটোও সম্পূৰ্ণ সঠিক নহয় (কাৰণ পাই এটা অপৰিমেয় সংখ্যা)৷ শুদ্ধ বুলি পৰীক্ষাত ছাত্ৰ-ছাত্ৰীক নম্বৰ দিয়া হয় বা নিজে জোখ-মাখত ব্যৱহাৰ কৰা হয়, কিন্তু সেইটো প্ৰয়োজন মতে উলিয়াই লোৱা ওচৰৰ মানহে৷ সঠিক হোৱাটো কোনোকালে সম্ভৱেই নহয়৷ একেদৰে বৃত্তৰ কালি, গোলকৰ আয়তন সঠিককৈ পোৱাটো বাস্তৱত সম্ভৱ নহয়৷ ওলোটাকৈ আমি ক’ব পাৰোঁ যে সম্পূৰ্ণ সঠিক বৃত্ত এটা বা সঠিক গোলক এটা আপোনাৰ হাতত কোনোবাই তুলি দিয়াটো কেতিয়াও সম্ভৱেই নহয়! বাস্তৱত সিহঁত নাইয়েই৷ মাইকেল আটিয়াই কৈছিল – “বাস্তৱ জগতত সম্পূৰ্ণ নিখুঁত গোলক পোৱা নাযায়, কিন্তু বাস্তৱতা সিহঁতৰ আছেই৷ সিহঁতৰ অস্তিত্ব আছে মানুহৰ কল্পনাত – আৰু সেইখনেই হৈছে আটাইতকৈ মহত্বপূৰ্ণ জগত৷”\nইবছেন, কল্পনা, জুবিন, নতুনত্ব


জাখারিয়া 10 - पवित्र बाइबिल [ইণ্ডিয়ান ৰিভাইচ ভাৰচন] - (জাখা 10)\nতোমালোকে বসন্তকালৰ সময়ত যিহোৱাৰ আগত প্ৰাৰ্থনা কৰা- ধুমুহা-বৰষুণ সৃষ্টি কৰোঁতা যিহোৱা তেৱেঁই! আৰু তেৱেঁই তেওঁলোকৰ বাবে জাকে জাকে বৰষুণ দিব, মানুহ আৰু পথাৰ উভয়ৰ বাবেই বৰষুণ বৰষাব।\nকিয়নো গৃহ-দেৱতাবোৰে অসাৰ কথা কয় আৰু দৈৱজ্ঞবোৰে মিছা দৰ্শন পাই, তেওঁলোকে মিছা সপোনৰ কথা প্ৰকাশ কৰি বৃথা সান্ত্বনা দিয়ে; এই কাৰণে তেওঁলোকে মেৰ-ছাগৰ নিচিনাকৈ ভ্ৰমি ফুৰে আৰু ৰখীয়া নোহোৱাত দুখ পায়।\nমেৰ-ছাগ ৰখীয়াসকলৰ অহিতে মোৰ ক্ৰোধ জ্বলি উঠিছে, আৰু এই পৰিচাৰকসকলক মই দণ্ড দিম; কিয়নো বাহিনীসকলৰ যিহোৱাই তেওঁৰ জাক যিহূদা-বংশৰ বুজ-বিচাৰ লৈ, তেওঁলোকক নিজৰ উত্তম ৰণুৱা ঘোঁৰা যেন কৰিব!\nতাৰে পৰাই চুকৰ শিলটো, তম্বু ধৰি ৰখা খুটি, যুদ্ধৰ ধনু আৰু অধিপতি সকল আহিব।\nতেওঁলোকে বীৰ হৈ যুঁজত বাটৰ বোকাত তেওঁলোকৰ শত্ৰুবোৰক গচকিব; তেওঁলোকে যুদ্ধ কৰিব, কিয়নো যিহোৱা তেওঁলোকৰ লগত আছে, আৰু যিসকল অশ্বাৰোহী, তেওঁলোকক লজ্জিত কৰিব।\n“মই যিহূদা বংশক সবল কৰিম আৰু যোচেফৰ বংশক উদ্ধাৰ কৰিম; কিয়নো তেওঁলোকক মই পুনৰায় পূৰ্ব অৱস্থালৈ আনিম কাৰণ তেওঁলোকৰ ওপৰত মোৰ দয়া আছে। তেওঁলোক যেন মোৰ দ্বাৰাই পৰিত্যক্ত হোৱা নাছিল, এনেকুৱা তেওঁলোক হ’ব; কাৰণ মই তেওঁলোকৰ ঈশ্বৰ যিহোৱা আৰু মই তেওঁলোকৰ প্ৰাৰ্থনাৰ উত্তৰ দিম।\nতেতিয়া ইফ্ৰয়িমীয়াসকল বীৰপুৰুষৰ নিচিনা হ’ব আৰু দ্ৰাক্ষাৰসৰ দ্বাৰাই যেনেকৈ মানুহৰ মনত আনন্দ হয়, তেওঁলোকৰ হৃদয়ত তেনে আনন্দ হ’ব; তেওঁলোকৰ সন্তান সকলে তাকে দেখি আনন্দ কৰিব। তেওঁলোকৰ হৃদয়ে যিহোৱাত উল্লাস কৰিব!\nমই তেওঁলোকক সুহুৰিয়াই মাতি একগোট কৰিম, কিয়নো মই তেওঁলোকক উদ্ধাৰ কৰিম আৰু তেওঁলোক পুনৰায় বৃদ্ধি পোৱাৰ দৰে বৃদ্ধি পাব!\nমই তেওঁলোকক জাতি সমূহৰ মাজত বীজ সিঁচাৰ দৰে সিঁচিছিলোঁ, কিন্তু তেওঁলোকে দূৰ দেশত মোক সোঁৱৰণ কৰিব যাতে তেওঁলোকে নিজ নিজ সন্তান সকলৰ সৈতে জীৱন-যাপন কৰি ঘূৰি আহিব।\nকিয়নো মই তেওঁলোকক মিচৰ দেশৰ পৰা ঘূৰাই আনিম আৰু অচূৰৰ পৰা তেওঁলোকক গোট খুৱাম। যেতিয়া তেওঁলোকৰ ঠাইৰ নাটনি হ’ব, তেতিয়া মই তেওঁলোকক গিলিয়দ দেশ আৰু লিবানোনলৈ আনিম।\nতেওঁলোকে সঙ্কটপূৰ্ণ সমুদ্ৰৰ মাজেদি যাত্রা কৰিব; তেওঁলোকে সাগৰৰ ঢৌক প্ৰহাৰ কৰিব; আৰু নীল নদীৰ সকলো জল তেওঁলোকে শুকুৱাই পেলাব। অচূৰৰ মহত্ত্ব তল পেলোৱা হ’ব আৰু মিচৰৰ দণ্ডডালি তেওঁলোকৰ পৰা দূৰ কৰা যাব।\nমই তেওঁলোকক মোৰে সৈতে সবল কৰিম আৰু তেওঁলোকে তেওঁৰ নামেৰে অহা-যোৱা কৰিব।” এয়েই যিহোৱাৰ ঘোষণা।


কাইলৈৰ পৰা দেশত চলিব ৰে'ল, আজি বিয়লি ৪ বজাৰ পৰা কৰক টিকট বুকিং\nHome Khabar ৰাষ্ট্ৰীয় কাইলৈৰ পৰা দেশত চলিব ৰে’ল, আজি বিয়লি ৪ বজাৰ পৰা কৰক টিকট...\nকাইলৈৰ পৰা দেশত চলিব ৰে’ল, আজি বিয়লি ৪ বজাৰ পৰা কৰক টিকট বুকিং\nদিল্লীৰ পৰা ডিব্ৰুগড়লৈ চলিব এই বিশেষ ৰে'ল\n11-May-20 @ 11:08\nআপুনি বহিঃৰাজ্যত আৱদ্ধ হৈ আছে নেকি? এতিয়া আৰু বিশেষ চিন্তা নাই। কিয়নো কাইলৈৰ পৰা দেশত চলিব ৰে’ল সেৱা। শ্ৰমিক বিশেষ ৰে’লৰ বাহিৰেও দেশথ আৰম্ভ হ’ব ৰে’ল সেৱা। এই সেৱা লাভ কৰিবৰ বাবে আপুনি আজি বিয়লিৰ পৰা কৰিব পাৰিব ৰে’লৰ টিকট বুকিং।\nআজি বিয়লি ৪ বজাৰ পৰা ৰে’লৰ টিকট বুকিং হ’ব আৰম্ভ। কেৱল অনলাইনতহে বুকিং কৰিব পাৰিব টিকট। দিল্লীৰ পৰা ১৫টা স্থানলৈ চলিব এই বিশেষ ৰে’ল। অসমলৈয়ো থাকিব এই ৰে’লৰ সুবিধা। দিল্লীৰ পৰা ডিব্ৰুগড়লৈ চলিব এই বিশেষ ৰে’ল। ৰে’ল মন্ত্ৰী পীযুষ গোৱেলে ঘোষণা কৰিলে এই কথা।\nআৰম্ভণিতে এই ১৫খন ৰে’ল নতুন দিল্লী ষ্টেচনৰ পৰা চলিব। নতুন দিল্লীৰ পৰা ডিব্ৰুগড়ৰ লগতে আগৰতলা, হাওৰা, পাটনা, বিলাসপুৰ, ৰাঁচী, ভুবনেশ্বৰ, ছিকন্দ্ৰাবাদ, বেংগালুৰু, চেন্নাই, তিৰুৱনন্তপুৰম, মডগাঁও, মুম্বাই চেন্ট্রেল, আহমেদাবাৰ আৰু জম্মুতৱীলৈ চলিব।\nউল্লেখ্য যে কৰ’ণা ভাইৰাছৰ সংক্ৰমণ ৰোধৰ বাবেই প্ৰায় ৫০ দিন পূৰ্বে দেশজুৰি ৰে’লসেৱা বাতিল কৰা হৈছিল। কিন্তু বহিঃৰাজ্যত আৱদ্ধ হৈ থকা লোক সকলৰ আলৈ-আথানি দেখি পুনৰ চৰকাৰে আকৌ এবাৰ যাত্ৰীবাহী ৰে’ল চলাচল কৰাৰ সিদ্ধান্ত লৈছে। ইতিপূৰ্বে কেৱল মালগাড়ী আৰু শ্ৰমিক বিশেষ ৰে’লহে চলোৱা হৈছিল।\nভাৰতীয় ৰে'ল বিভাগ\nPrevious article১৭ মে’ৰ পিছত পুনৰ বৃদ্ধি হ’ব নেকি লকডাউন! কাইলৈ মোদীৰ মুখ্যমন্ত্ৰী সকলৰ সৈতে গুৰুত্বপূৰ্ণ বৈঠক\nNext articleEnsure Migrants Do Not Resort To Walking On Road Or On Railway Tracks: MHA Tells States


মীৰাবেন - অসমীয়া ৱিকিপিডিয়া\nদাৰ্ৱেন, চাৰ্কোত মহাত্মা গান্ধীৰ সৈতে মীৰাবেন, ১৯৩১\n২২ নৱেম্বৰ, ১৮৯২\n২০ জুলাই, ১৯৮২ (৮৯ বছৰ)\nমীৰাবেন (ইংৰাজী: Mirabehn; জন্ম:মেডেলিন শ্লেড; ২২ নৱেম্বৰ ১৮৯২ - ২০ জুলাই ১৯৮২) এগৰাকী ভাৰতীয় স্বাধীনতা সংগ্ৰামী, সমাজকৰ্মী আৰু পৰিৱেশবিদ। তেওঁ ১৯২০ৰ দশকত মহাত্মা গান্ধীৰ সৈতে থাকিবলৈ আৰু কাম কৰিবলৈ ইংলেণ্ডৰ গৃহ ত্যাগ কৰিছিল। তেওঁ নিজৰ জীৱন মানৱ বিকাশ আৰু গান্ধীৰ নীতিৰ প্ৰচাৰ আৰু প্ৰসাৰৰ বাবে উৎসৰ্গিত কৰিছিল। তেওঁ ব্ৰিটিছ বিষয়া ৰিয়াৰ-এডমিৰেল ছাৰ এডমণ্ডশ্লেডৰ কন্যা আছিল। তেওঁ চিপকো আন্দোলনৰ সৈতে জড়িত আছিল। ১৯৮১ চনত তেওঁক ভাৰত চৰকাৰে দেশৰ দ্বিতীয় সৰ্বোচ্চ অসামৰিক সন্মান পদ্মবিভূষণ প্ৰদান কৰিছিল।\n2 ভাৰতত জীৱন আৰু স্বাধীনতা আন্দোলনত ভূমিকা\n3 ভাৰতত স্বাধীনতাৰ পিছৰ জীৱন\n4 সাহিত্য কৰ্ম\n5 জনপ্ৰিয় সংস্কৃতিত\n১৮৯২ চনৰ ২২ নৱেম্বৰ তাৰিখে এক ব্ৰিটিছ পৰিয়ালত মীৰাবেনৰ জন্ম হৈছিল। তেওঁৰ পিতৃ ছাৰ এডমণ্ড শ্লেড ব্ৰিটিছ নৌবাহিনী ৰয়েল নেভিৰ এজন বিষয়া আছিল। তেওঁক প্ৰথমতে ইষ্ট ইণ্ডিজ স্কোয়াড্ৰনৰ কমাণ্ডাৰ-ইন-চীফ হিচাপে নিযুক্তি দিয়া হৈছিল আৰু পিছলৈ নেভেল ইণ্টেলিজেঞ্চ ডিভিজনৰ সঞ্চালক পদ লাভ কৰিছিল। মীৰাবেন শৈশৱৰ বেছিভাগ সময় তেওঁৰ ককাদেউতাকৰ সৈতে অতিবাহিত কৰিছিল। মীৰাৰ ককাদেউতাক এজন সমৃদ্ধশালী ব্যক্তি আছিল। মীৰা সৰুৰে পৰাই এজন প্ৰকৃতি আৰু পশুপ্ৰেমী আছিল।\nকিশোৰী মীৰাবেনৰ আন এক আবেগ আছিল লুডৱিগ ভান বিথোভেনৰ সংগীত। তেওঁ পিয়ানো আৰু সংগীতানুষ্ঠানলৈ গৈছিল আৰু আনকি কনচাৰ্ট মেনেজাৰ হ'বলৈও বিচাৰিছিল। ১৯২১ চনত তেওঁ আনকি এজন জাৰ্মান কণ্ডাক্টৰক বিথোভেনৰ সংগীতানুষ্ঠানত লণ্ডন অৰ্কেষ্ট্ৰাৰ নেতৃত্ব দিয়াৰ ব্যৱস্থা কৰিছিল আৰু প্ৰথম বিশ্বযুদ্ধৰ পিছত জাৰ্মান সংগীতজ্ঞসকলৰ ব্ৰিটিছ বৰ্জনৰ সমাপ্তি ঘটাত সহায় কৰিছিল।\nতেওঁ ভিয়েনা আৰু জাৰ্মানী ভ্ৰমণ কৰি বিথোভেন বাস কৰা আৰু সংগীত ৰচনা কৰা ঠাইবোৰ চাবলৈ গৈছিল। মীৰাবেনে তেওঁৰ ওপৰত বিস্তৃতভাৱে অধ্যয়ন কৰিছিল। তেওঁ বিথোভেনৰ ওপৰত ৰোমেন ৰোলাণ্ডৰ কিতাপ পঢ়িছিল আৰু পিছত ভিলেনিউভত তেওঁক লগ পাইছিল। এই বৈঠকত ৰোলাণ্ডে তেওঁৰ 'মহাত্মা গান্ধী' নামৰ এখন নতুন কিতাপৰ বিষয়ে উল্লেখ কৰে যিখন তেওঁ তেতিয়া পঢ়া নাছিল। ৰোলেণ্ডে গান্ধীক আন এজন যীচু খ্ৰীষ্ট আৰু বিংশ শতিকাৰ সৰ্বশ্ৰেষ্ঠ ব্যক্তি হিচাপে বৰ্ণনা কৰিছিল। ইংলেণ্ডলৈ উভতি অহাৰ পিছত তেওঁ ৰোলাণ্ডৰ গান্ধীৰ জীৱনী পঢ়িছিল আৰু কিতাপখনে তেওঁক মহাত্মাৰ শিষ্য হ'বলৈ সৈমান কৰিছিল। তেওঁ গান্ধীক চিঠি লিখিছিল আৰু তেওঁৰ সৈতে সাবৰমতী আশ্ৰমত থাকিব পাৰিবনে নে নাই সুধিছিল। গান্ধীয়ে উত্তৰত তেওঁক নিমন্ত্ৰণ কৰিছিল কিন্তু লগতে আশ্ৰমৰ আৱাসীসকলৰ অনুশাসনৰ বিষয়ে সতৰ্ক কৰি দিছিল। সিদ্ধান্ত লোৱাৰ পিছত তেওঁ নিৰামিষভোজন, যঁতৰত সূতা কটা আৰু তীক্ষ্ণতাবাদকে ধৰি ভাৰতত এজন তপস্বীৰ জীৱনৰ সকলো প্ৰয়োজনীয় শিক্ষাৰে নিজকে প্ৰশিক্ষণ দিছিল। একে বছৰে তেওঁ ইংলেণ্ডত ইয়ং ইণ্ডিয়াৰ সদস্যতা লৈছিল আৰু পেৰিছত তেওঁৰ কিছু সময় শ্ৰীমদ্ভগৱতগীতা আৰু ফৰাচী ভাষাৰ ঋকবেদ পঢ়ি সময় অতিবাহিত কৰিছিল।\nভাৰতত জীৱন আৰু স্বাধীনতা আন্দোলনত ভূমিকা[সম্পাদনা কৰক]\nমহাত্মা গান্ধীৰ সৈতে মীৰা বেন (সোঁফালে) গ্ৰীণফিল্ড মিল, ডাৰৱেন, লেঙ্কাশ্বায়াৰ\nতেওঁ ১৯২৫ চনৰ ৭ নৱেম্বৰত আহমেদাবাদত উপস্থিত হৈছিল। তেওঁক মহাদেৱ দেশাই, বল্লভভাই পেটেল আৰু স্বামী আনন্দে অভ্যৰ্থনা জনাইছিল। তেওঁ ভাৰতত প্ৰায় চৌত্ৰিশ বছৰ কাল বসবাস কৰিছিল। ভাৰতত থকা কালছোৱাত মীৰাবেনে হিন্দী শিকিবলৈ গুৰুকুল কাহংৰীলৈ গৈছিল। তাৰ পিছত তেওঁ স্বামী পৰমানন্দ মহাৰাজৰ আশীৰ্বাদ প্ৰাপ্ত কৰিবলৈ তেওঁৰ দ্বাৰা স্থাপিত ৰেৱাৰীৰ ভাগৱত ভক্তি আশ্ৰমলৈ গৈছিল। তেওঁ মহাত্মা গান্ধীক ভাগৱত ভক্তি আশ্ৰমত তেওঁৰ অভিজ্ঞতাৰ বিষয়েও লিখিছিল।\nমীৰাবেন গান্ধী আৰু আনসকলৰ সৈতে ১৯৩১ চনত লণ্ডনত ৰাউণ্ড টেবল কনফাৰেন্স বা ঘূৰণীয়া মেজমেললৈ গৈছিল। লণ্ডনৰ পৰা উভতি আহোঁতে মীৰাবেন আৰু গান্ধীয়ে এসপ্তাহৰ বাবে ৰোলাণ্ড ভ্ৰমণ কৰিছিল। ৰোলাণ্ডে মীৰাবেনক বিথোভেনৰ ওপৰত এখন কিতাপ দিছিল যিখন তেওঁ ভাৰতত থাকোঁতে লিখিছিল। ১৯৬০ চনত কিতাপখন তেওঁ পঢ়িবলৈ আৰম্ভ কৰাৰ লগে লগে অষ্ট্ৰিয়ালৈ যাবলৈ আৰু বিথোভেনৰ সংগীতৰ দেশত তেওঁৰ জীৱনৰ বাকীছোৱা দিনবোৰ কটাবলৈ সৈমান হয়। ১৯৩১ চনত অসহযোগ আন্দোলন আৰম্ভ হোৱাৰ ফলত তেওঁ আন্দোলনত জঁপিয়াই পৰে। ইয়াৰ বাবে তেওঁ ১৯৩২-৩৩ চনত কাৰাবাস খাটিব লগীয়া হৈছিল।\nভাৰতৰ গোচৰত অনুৰোধ কৰিবলৈ তেওঁ ডেভিদ লয়ড জৰ্জ, জেনেৰেল স্মাটছ আৰু উইনষ্টন চাৰ্চিলৰ সৈতে বিদেশলৈ গৈছিল আৰু আমেৰিকা ভ্ৰমণ কৰিছিল। ইয়াত তেওঁ শ্ৰীমতী ৰুজভেল্টক হোৱাইট হাউচত লগ পাইছিল। মীৰাবেনে সেৱাগ্ৰাম আশ্ৰম স্থাপনৰ ক্ষেত্ৰতো সক্ৰিয় আগ্ৰহ লৈছিল আৰু ১৯৪২ চনৰ আৰম্ভণিতে যিকোনো সম্ভাৱ্য জাপানী আক্ৰমণ অহিংসভাৱে প্ৰতিৰোধ কৰিবলৈ উৰিষ্যাৰ লোকসকলৰ মাজত কাম কৰিছিল। ১৯৪২ চনৰ আগষ্টৰ পৰা ১৯৪৪ চনৰ মে' মাহলৈ পুনেৰ আগা খান প্ৰাসাদত তেওঁক গান্ধীৰ সৈতে গ্ৰেপ্তাৰ কৰা হৈছিল আৰু আটক কৰা হৈছিল য'ত তেওঁ মহাদেৱ দেশাই আৰু কস্তুৰবা গান্ধীৰ মৃত্যু হৈছিল। তেওঁ চিমলা সন্মিলন আৰু কেবিনেট মিছন, অন্তৱৰ্তীকালীন চৰকাৰ আৰু সংবিধান সভা, ভাৰত বিভাজন আৰু মহাত্মা গান্ধীৰ হত্যাৰ সাক্ষী আছিল।\nভাৰতত স্বাধীনতাৰ পিছৰ জীৱন[সম্পাদনা কৰক]\nআগা খান প্ৰাসাদৰ পৰা মুক্তি পোৱাৰ পিছত গান্ধীৰ অনুমতিত তেওঁ ৰুৰকীৰ ওচৰৰ এটা স্থান মৌলদাসপুৰ মাজৰা নামৰ এখন গাঁৱত কিষাণ আশ্ৰম স্থাপন কৰে। মাটিখিনি স্থানীয় গাওঁবাসীয়ে তেওঁক দান কৰিছিল। ভাৰতৰ স্বাধীনতাৰ পিছত তেওঁ ঋষিকেশৰ ওচৰত পশুলোক আশ্ৰম আৰু ১৯৫২ চনত ভিলাঙ্গানাত বাপু গ্ৰাম আৰু গোপাল আশ্ৰম নামৰ এটা বসতি স্থাপন কৰে।  তেওঁ এই আশ্ৰমসমূহত দুগ্ধজাত আৰু খেতিৰ পৰীক্ষা-নিৰীক্ষা কৰিছিল আৰু কাশ্মীৰত অলপ সময় অতিবাহিত কৰিছিল। তেওঁ কুমাও আৰু গড়ৱালত কটোৱা সময়ছোৱাত তেওঁ তাত থকা অৰণ্যধ্বংস আৰু সমভূমিত বানপানীৰ ওপৰত ইয়াৰ প্ৰভাৱ লক্ষ্য কৰিছিল। তেওঁ 'চামথিং ৰং ইন হিমালয়' শীৰ্ষক এখন প্ৰবন্ধত এই বিষয়ে লিখিছিল কিন্তু তাইৰ পৰামৰ্শ বন বিভাগে উপেক্ষা কৰিছিল। ১৯৮০ৰ দশকত এই অঞ্চলবোৰত চিপকো আন্দোলন নামৰ অৰণ্য ৰক্ষা কৰিবলৈ এক বৃহৎ গান্ধীবাদী পৰিৱেশ অভিযান প্ৰত্যক্ষ কৰা হৈছিল।\nতেওঁ ১৯৫৯ চনত ইংলেণ্ডলৈ উভতি আহিছিল। ১৯৬০ চনত তেওঁ অষ্ট্ৰিয়ালৈ স্থানান্তৰিত হয় আৰু ভিয়েনা উডছৰ সৰু গাঁওসমূহত ২২ বছৰ অতিবাহিত কৰিছিল। ১৯৮২ চনৰ ২০ জুলাই তাৰিখে অষ্ট্ৰিয়াৰ ভিয়েনাত তেওঁৰ মৃত্যু হয়।\nতেওঁক ১৯৮১ চনত ভাৰতৰ দ্বিতীয় সৰ্বোচ্চ অসামৰিক সন্মান পদ্মবিভূষণ প্ৰদান কৰা হৈছিল।\n১৯৮৩ চনৰ এটা ভাৰতীয় ডাক-টিকটত মীৰাবেন\nমীৰাবেনৰ আত্মজীৱনীৰ শিৰোনাম হৈছে 'স্পিৰিছুৱেল পিলগ্ৰীমেজ' অৰ্থাৎ 'আধ্যাত্মিক তীৰ্থযাত্ৰা'। তেওঁ 'বাপুছ লেটাৰ্ছ টু মীৰা' আৰু 'নিউ এণ্ড অল্ড গ্লিনিংছ' প্ৰকাশ কৰিছিল।  মৃত্যুৰ সময়ত তেওঁ 'দা স্পিৰিট অফ বিথোভেন' নামৰ এখন অপ্ৰকাশিত জীৱনীও এৰি গৈছিল।\nজনপ্ৰিয় সংস্কৃতিত[সম্পাদনা কৰক]\nঅভিনেত্ৰী গেৰাল্ডিন জেমছে ৰিচাৰ্ড এটেনবৰোৰ ছবি 'গান্ধী'ত মীৰাবেনৰ চৰিত্ৰক চিত্ৰিত কৰিছিল। ছবিখন ১৯৮২ চনত মেডেলিন শ্লেডৰ মৃত্যুৰ কেইবামাহ পিছত মুক্তি লাভ কৰিছিল। সুধীৰ ককাৰৰ 'মীৰা এণ্ড মহাত্মা' তেওঁৰ শিষ্য মীৰাবেন হিচাপে গান্ধী আৰু মেডেলিনৰ মাজৰ সম্পৰ্কৰ এক কাল্পনিক বিৱৰণ।\nSpirits Pilgrimage, by Mirabehn. Great River Books. 1984. আই.এচ.বি.এন. 0-915556-13-8.\nLetters to Mirabehn, by Mahatma Gandhi. Greenleaf Books. 1983. আই.এচ.বি.এন. 0-934676-53-4.\n↑ 1.0 1.1 1.2 1.3 1.4 Lindley, Mark. "Mirabehn, Gandhi and Beethoven". Academia.edu. https://independent.academia.edu/MLindley/Papers/1248421/Mirabehn_Gandhi_and_Beethoven.\n↑ 2.0 2.1 Gupta, Krishna Murti (14 August 1993). "Mira Behn: A friend of nature". India Environment Portal. http://www.indiaenvironmentportal.org.in/opinion/mira-behn-friend-nature.\n↑ 3.0 3.1 Singh, Khushwant (1 October 2005). "IN LOVE WITH THE MAHATMA". The Telegraph. http://www.telegraphindia.com/1051001/asp/opinion/story_5300910.asp.\n↑ 4.0 4.1 4.2 "Associates of Mahatma Gandhi, Mirabehn". mkgandhi.org. http://www.mkgandhi.org/associates/Mirabehn.htm.\n↑ "WOMEN AND INDIA'S INDEPENDENCE MOVEMENT". http://myproject22.tripod.com/women_and_india.htm.\n↑ Langston, Nancy (22 April 2007). "Significant Women in Forestry". Society of American Foresters. http://encyclopediaofforestry.org:80/index.php/Significant_Women_in_Foresty। আহৰণ কৰা হৈছে:9July 2012.\n↑ Ghosh, Ruchira (2018-05-01). "Mirabehn: A Key Player In The Indian Freedom Struggle" (en-US ভাষাত). Feminism In India. https://feminisminindia.com/2018/05/02/mirabehn-contribution-freedom-struggle/। আহৰণ কৰা হৈছে: 2019-10-15.\n↑ "Associates of Mahatma Gandhi : Mirabehn". www.mkgandhi.org. https://www.mkgandhi.org/associates/Mirabehn.htm। আহৰণ কৰা হৈছে: 2019-10-15.\n↑ "Mira Behn, disciple of Mahatma Gandhi". indiavideo.org. http://www.indiavideo.org/text/mira-behn-1225.php.\n↑ "Books by Mirabehn". amazon.com. https://www.amazon.com/s?ie=UTF8&rh=n%3A283155%2Ck%3AMirabehn%5Cc&page=1.\n↑ "The making of Mirabehn". The Hindu. 24 September 2000. http://hindu.com/2000/09/24/stories/13240864.htm.\nৱিকিমিডিয়া কমন্সত মীৰাবেন সম্পৰ্কীয় মিডিয়া ফাইল আছে।\n"https://as.wikipedia.org/w/index.php?title=মীৰাবেন&oldid=300636"ৰ পৰা অনা হৈছে\nএই পৃষ্ঠাখন ২৬ ছেপ্টেম্বৰ, ২০২১ তাৰিখে ০৭:৩০ বজাত অন্তিম সংশোধন কৰা হৈছিল।


দেৱকী জৈন - অসমীয়া ৱিকিপিডিয়া\nমহীশূৰ, কৰ্ণাটক, ভাৰত\nদেৱকী জৈন (ইংৰাজী: Devaki Jain, জন্ম ১৯৩৩) এগৰাকী ভাৰতীয় অৰ্থনীতিবিদ আৰু সাহিত্যিক। তেওঁ মুখ্যতঃ নাৰীবাদী অৰ্থনীতিৰ ক্ষেত্ৰত অৱদান আগবঢ়াইছে। ২০০৬ চনত সামাজিক ন্যায় আৰু মহিলাৰ সশক্তিকৰণত তেওঁৰ অৱদানৰ বাবে তেওঁক ভাৰত চৰকাৰৰ তৃতীয় সৰ্বোচ্চ অসামৰিক বঁটা পদ্মভূষণ প্ৰদান কৰা হৈছিল।\n১৯৩৩ চনত ব্ৰিটিছ ভাৰতৰ অন্তৰ্গত মহীশূৰ ৰাজ্যত দেৱকী জৈনৰ জন্ম হৈছিল। তেওঁ মহীশূৰ ৰাজ্যৰ মন্ত্ৰী এম এ শ্ৰীনিবাসনৰ কন্যা আছিল। তেওঁ গোৱালিয়ৰ ৰাজ্যৰ দেৱানো আছিল।\nভাৰতৰ বিভিন্ন কনভেণ্ট স্কুলত দেৱকী জৈনে অধ্যয়ন কৰিছিল। ১৯৫৩ চনত তেওঁ মহীশূৰ বিশ্ববিদ্যালয়ৰ পৰা গণিত, ইংৰাজী আৰু সামগ্ৰিক প্ৰদৰ্শনত প্ৰথম স্থানৰ বাবে তিনিটা সোণৰ পদকেৰে স্নাতক ডিগ্ৰী লাভ কৰিছিল। পিছলৈ তেওঁ উচ্চশিক্ষাৰ বাবে অক্সফ'ৰ্ডৰ চেইণ্ট এনি কলেজত নামভৰ্তি কৰিছিল। অক্সফ'ৰ্ড বিশ্ববিদ্যালয়ৰ পৰা দৰ্শন, ৰাজনীতি আৰু অৰ্থনীতিত ডিগ্ৰী লাভ কৰি তেওঁ ভাৰতলৈ উভতি আহে। তাৰ পিছত ১৯৬৯ লৈকে দিল্লী বিশ্ববিদ্যালয়ত অৰ্থনীতি বিভাগৰ অধ্যাপক আছিল।\nতেওঁৰ গ্ৰন্থ 'ৱমেন ইন ইণ্ডিয়া'ৰ জৰিয়তে তেওঁ নিজকে নাৰীবাদী বিষয়ত জড়িত কৰিছিল। তেওঁ মহিলাসকলক সমৰ্থন কৰাৰ উদ্দেশ্যৰে লেখা, বক্তৃতা, আন্তঃসংযোগ, নেতৃত্ববহন কৰাৰ লগত সক্ৰিয়ভাবে অংশ গ্ৰহণ কৰে।\nদেৱকী জৈন নতুন দিল্লীৰ ইনষ্টিটিউট অফ ছচিয়েল ষ্টাডিজ ট্ৰাষ্ট (আইএছএছটি)ৰ প্ৰতিষ্ঠাপক আছিল আৰু ১৯৯৪ লৈকে তেওঁ ইয়াৰ পৰিচালক হিচাপে কাম কৰিছিল। তেওঁ মহিলাৰ নিযুক্তিৰ ক্ষেত্ৰতকাম কৰিছে আৰু ভাৰতীয় আন্তৰ্জাতিক মহিলা বৰ্ষৰ বাবে 'ইণ্ডিয়ান ৱমেন' গ্ৰন্থখন ৰচনা কৰিছিল।\nগান্ধীবাদী দৰ্শনে জৈনৰ কাম আৰু জীৱনক প্ৰভাৱিত কৰিছে। এই দৰ্শনৰ সৈতে সংগতি ৰাখি, তেওঁৰ শৈক্ষিক গৱেষণাই ইকুইটি, গণতান্ত্ৰিক বিকেন্দ্ৰীকৰণ, জনকেন্দ্ৰিক বিকাশ আৰু মহিলাৰ অধিকাৰৰ বিষয়ৰ ওপৰত গুৰুত্ব দিছিল। তেওঁ স্থানীয়, ৰাষ্ট্ৰীয় আৰু আন্তৰ্জাতিক মহিলা আন্দোলনৰ বাবে কাম কৰিছে। তেওঁ বৰ্তমান ভাৰতৰ বেংগালুৰুত বাস কৰে।\nজৈনে বহুতো নেটৱৰ্ক আৰু মঞ্চত অংশগ্ৰহণকাৰী হিচাপে বিশ্বৰ বিভিন্ন অঞ্চলত ভ্ৰমণ কৰিছে। এছিয়া-প্ৰশান্ত মহাসাগৰৰ ৰাষ্ট্ৰসংঘ কেন্দ্ৰৰ বাবে লিঙ্গ সম্পৰ্কীয় উপদেষ্টা সমিতিৰ অধ্যক্ষ হিচাপে, তেওঁ বেছিভাগ প্ৰশান্ত মহাসাগৰীয় আৰু কেৰিবিয়ান দ্বীপকে ধৰি বহুতো দেশ ভ্ৰমণ কৰিছে। আফ্ৰিকাত তেওঁ মজাম্বিক, তাঞ্জানিয়া, কেনিয়া, নাইজেৰিয়া, বেনিন আৰু চেনেগাল, লিবেৰিয়া, কোট ডি'ইভইৰ, দক্ষিণ আফ্ৰিকা আৰু বষ্টৱানা ভ্ৰমণ কৰিছে। জুলিয়াছ নাইৰেৰ সৈতে তেওঁ আফ্ৰিকাৰ নেতাসকলৰ ভিজন এণ্ড কনচাৰ্ণ সন্মিলত আলোচনা কৰাৰ সুযোগ লাভ কৰিছিল। তেওঁ নাইৰেৰেৰ দ্বাৰা স্থাপন কৰা দক্ষিণ আয়োগৰ সদস্য।\nতেওঁ ১৯৯৭ চনৰ দৰিদ্ৰতাৰ ওপৰত মানৱ উন্নয়ন প্ৰতিবেদন আৰু ২০০২ চনৰ শাসনৰ প্ৰতিবেদনৰ বাবে পৰামৰ্শ দিবলৈ ৰাষ্ট্ৰসংঘৰ উন্নয়ন কাৰ্যসূচী (ইউএনডিপি) দ্বাৰা স্থাপন কৰা উপদেষ্টা পেনেলৰ সদস্য আছিল। তেওঁ শিশুৰ ওপৰত সশস্ত্ৰ সংঘাতৰ প্ৰভাৱ অধ্যয়ন কৰিবলৈ ৰাষ্ট্ৰসংঘৰ দ্বাৰা নিযুক্ত গ্ৰাচা মাচেল অধ্যয়ন গোটৰ বিশিষ্ট ব্যক্তি গোটৰ সদস্য আছিল।\nমহিলা, বিকাশ আৰু বিশ্বৰ মাজত এক ছয় বছৰীয়া সমতা আৰু ন্যায়ৰ সন্ধানত তেওঁ দেখুৱায় যে মহিলাৰ অৱদানে কেনেকৈ বিশ্বৰ উন্নয়ন আৰু প্ৰক্ৰিয়া সলনি কৰিছে। তেওঁ নাৰীবাদী অৰ্থনীতিবিদৰ দৃষ্টিভংগীৰ পৰা "দৰিদ্ৰতাৰ নাৰীবাদকৰণ" শব্দটোৰ প্ৰথম ব্যৱহাৰ কৰিছিল।\nদেৱকী জৈনক ১৯৮৩ চনত স্কেণ্ডিনেভিয়ান ইনষ্টিটিউট ফৰ এছিয়ান ষ্টাডিজ কোপেনহেগেনক লিঙ্গ আৰু দৰিদ্ৰতাৰ ওপৰত অঞ্চলটোৰ ৯খন বিশ্ববিদ্যালয়ত বক্তৃতা প্ৰদান কৰিবলৈ ফেল'শ্বিপ প্ৰদান কৰা হৈছিল। তেওঁক ১৯৯৯ চনত দক্ষিণ আফ্ৰিকা গণতন্ত্ৰৰ ডৰবান-ৱেষ্টভিল বিশ্ববিদ্যালয়ৰ পৰা সন্মানসূচক ডক্টৰেট ডিগ্ৰী প্ৰদান কৰা হৈছিল। তেওঁ ১৯৯৫ চনত বেইজিং বিশ্ব সন্মিলনত ইউএনডিপিৰ পৰা ব্ৰেডফৰ্ড মোৰ্ছ মেমৰিয়েল বঁটা লাভ কৰিছিল। তেওঁ ১৯৯৩ চনত চাছেক্স বিশ্ববিদ্যালয়ৰ ইনষ্টিটিউট অফ ডেভলপমেণ্ট ষ্টাডিজ প্ৰতিষ্ঠানৰৰ এজন ভ্ৰমণকাৰী ফেল' আৰু ১৯৮৪ চনত হাৰ্ভাৰ্ড বিশ্ববিদ্যালয় আৰু বষ্টন বিশ্ববিদ্যালয় দুয়োৰে সৈতে সম্পৰ্কিত এগৰাকী ফুলব্ৰাইট চিনিয়ৰ ফেল' আছিল। তেওঁ কৰ্ণাটকৰ ৰাজ্যিক পৰিকল্পনা বোৰ্ড চৰকাৰৰ সভ্য, বিশ্ববিদ্যালয় অনুদান আয়োগৰ মহিলা অধ্যয়নৰ স্থায়ী সমিতিৰ সদস্য আৰু দক্ষিণ আয়োগৰ সদস্য আছিল। ২০১৩-১৪ শিক্ষাবৰ্ষত তেওঁ অক্সফ'ৰ্ডৰ চেইণ্ট এনি কলেজৰ প্লামৰ ভিজিটিং ফেল' আছিল। ২০০৬ চনত সামাজিক ন্যায় আৰু মহিলাৰ সশক্তিকৰণত তেওঁৰ অৱদানৰ বাবে তেওঁক ভাৰত চৰকাৰৰ তৃতীয় সৰ্বোচ্চ অসামৰিক বঁটা পদ্মভূষণ প্ৰদান কৰা হৈছিল।\nতেওঁ ১৯৬৬ গান্ধীবাদী অৰ্থনীতিবিদ লক্ষ্মী চান্দ জৈনৰ সৈতে বিবাহ পাশত আৱদ্ধ হৈছিল। এনডিটিভিৰ বৰ্তমানৰ পৰিচালনা সম্পাদক শ্ৰীনিবাসন জৈনকে ধৰি দম্পতীহালৰ দুগৰাকী সন্তান আছে।\n↑ Jain, Devaki. 2005. Women, Development, and the UN – A Six-Year Quest for Equality and Justice Bloomington: Indiana University Press. আই.এচ.বি.এন. 0-253-34697-5\n↑ Deepanjana Pal (October 10, 2020). "Devaki, No plain Jain". The Hindustan Times. https://www.hindustantimes.com/more-lifestyle/devaki-not-your-average-jain/story-NHLVOENEe4A9wHA9tLo5XN.html.\nৱিকিমিডিয়া কমন্সত দেৱকী জৈন সম্পৰ্কীয় মিডিয়া ফাইল আছে।\nদেৱকী জৈনৰ গ্ৰন্থতালিকা\nনাৰীবাদী অৰ্থনীতিৰ বাবে আন্তৰ্জাতিক সংস্থা\nনাৰীবাদী অৰ্থনীতি পত্ৰিকা\n"https://as.wikipedia.org/w/index.php?title=দেৱকী_জৈন&oldid=264662"ৰ পৰা অনা হৈছে\nএই পৃষ্ঠাখন ২৪ ফেব্ৰুৱাৰী, ২০২১ তাৰিখে ২২:০৭ বজাত অন্তিম সংশোধন কৰা হৈছিল।


কুইয়াৰ প্ৰাইড গুৱাহাটী - অসমীয়া ৱিকিপিডিয়া\nগুৱাহাটীত অনুষ্ঠিত বাৰ্ষিক এলজিবিটিকিউ+ গৌৰৱ যাত্ৰা\nকুইয়াৰ প্ৰাইড গুৱাহাটী বা গুৱাহাটী গৌৰৱযাত্ৰা (ইংৰাজী: Queer Pride Guwahati) অসমৰ গুৱাহাটীত অনুষ্ঠিত বাৰ্ষিক গৌৰৱ যাত্ৰা। ২০১৪ চনৰ ৯ ফেব্ৰুৱাৰী তাৰিখে গুৱাহাটীত স্থানীয় এলজিবিটি সম্প্ৰদায়ৰ সদস্য আৰু এলজিবিটি অধিকাৰ সমৰ্থকসকলে প্ৰথমবাৰৰ বাবে এই প্ৰাইডৰ আয়োজন কৰিছিল। এই প্ৰাইড সমগ্ৰ উত্তৰ-পূৰ্বাঞ্চলৰ প্ৰথম এলজিবিটি গৌৰৱ যাত্ৰা আছিল। প্ৰতিবছৰে ফেব্ৰুৱাৰী মাহত এই গৌৰৱ যাত্ৰা অনুষ্ঠিত হয় যদিও ২০২১ চনত মাৰ্চ মাহত অনুষ্ঠিত কৰা হ'য়।\n২০২০ চনৰ কুইয়াৰ প্ৰাইড গুৱাহাটী\n৯ ফেব্ৰুৱাৰী ২০১৪\n2 প্ৰথম সংস্কৰণ, ২০১৪\n3 দ্বিতীয় সংস্কৰণ, ২০১৫\n4 তৃতীয় সংস্কৰণ, ২০১৬\n5 চতুৰ্থ সংস্কৰণ, ২০১৭\n6 পঞ্চম সংস্কৰণ, ২০১৮\n7 ষষ্ঠ সংস্কৰণ, ২০১৯\n8 সপ্তম সংস্কৰণ, ২০২০\n9 অষ্টম সংস্কৰণ, ২০২১\n10 তথ্য উৎস\nঔপনিবেশিক যুগৰ পৰা প্ৰচলিত ভাৰতীয় দণ্ডবিধি আইনৰ ধাৰা ৩৭৭ পুনৰুৎস্থাপন কৰা ভাৰতৰ উচ্চতম ন্যায়ালয়ৰ ২০১৩ চনৰ ১১ ডিচেম্বৰৰ ৰায়দানৰ পিছত সমগ্ৰ বিশ্বত প্ৰতিবাদৰ আয়োজন কৰা হৈছিল। ২০১৩ চনৰ ১৫ ডিচেম্বৰত বিশ্বৰ কেইবাখমান চহৰত একেলগে এক বিশ্বব্যাপী ক্ৰোধ দিৱসৰ আয়োজন কৰা হৈছিল। গুৱাহাটীৰ কিছুমান লোকেও চহৰখনত বিশ্বব্যাপী ক্ৰোধ দিৱস পালন কৰিবলৈ বাকী বিশ্বৰ সৈতে যোগদান কৰিছিল। ইয়াৰ ফলত গুৱাহাটীত এলজিবিটি সমস্যাৰ বাবে প্ৰথম ৰাজহুৱা প্ৰতিবাদ কৰা হয়। প্ৰতিবাদৰ পিছতে স্বেচ্ছাসেৱকৰ এটা দল একেলগে আহিছিল আৰু গুৱাহাটীত এলজিবিটি প্ৰাইড পেৰেড আয়োজন কৰাৰ সিদ্ধান্ত লৈছিল।\nচিত্ৰ:Queer pride guwahati 2019.jpg\n২০১৯ চনৰ গুৱাহাটী প্ৰাইডত এজন মুখা পৰিহিত ল'ৰা\nপ্ৰথম সংস্কৰণ, ২০১৪সম্পাদনা কৰক\n২০১৪ চনৰ ৯ ফেব্ৰুৱাৰীত কুইয়াৰ প্ৰাইড গুৱাহাটীৰ প্ৰথম সংস্কৰণ অনুষ্ঠিত হৈছিল। ই দীঘলীপুখুৰীৰ পৰা ১০ বজাত আৰম্ভ হৈছিল আৰু আৰবিআই পইণ্ট, ওৱাৰ্ড এছ.পি. অফিচ, আয়ুক্ত পইণ্ট, লতাশিল, লেম্ব ৰোডৰ মাজেৰে গৈছিল আৰু টি.চি ফাউণ্টেইন পইণ্টত শেষ হৈছিল। গুৱাহাটী উচ্চ ন্যায়ালয়ৰ সন্মুখেৰে পাৰ হৈ যোৱা গৌৰৱ যাত্ৰাকাৰী সকলে শেহতীয়া উচ্চতম ন্যায়ালয়ৰ ৰায়দানৰ বিৰুদ্ধে শ্লোগান দিছিল। প্ৰায় ১৫০জন লোকে গৌৰৱ যাত্ৰাত অংশগ্ৰহণ কৰিছিল। ইয়াত বিভিন্ন বিদ্যালয় আৰু মহাবিদ্যালয়ৰ অংশগ্ৰহণকাৰীসকলৰ লগতে আন চহৰ আৰু ৰাজ্যৰ লোকসকলও ইয়াত উপস্থিত আছিল।\nকুইয়াৰ আজাদী মুম্বাই আৰু দিল্লী কুইয়াৰ প্ৰাইড সমিতিত স্থানীয় ব্যক্তি আৰু ব্যক্তিৰ পৰা দানৰ জৰিয়তে কুইয়াৰ প্ৰাইড গুৱাহাটীৰ ব্যয় বহন কৰা হৈছিল। গুৱাহাটীত অৱস্থিত কেইখনমান বেচৰকাৰী সংগঠনেও ইয়াক সমৰ্থন কৰিছিল।\nপ্ৰাইডৰ আয়োজকসকলেও কিছু প্ৰতিক্ৰিয়াৰ সন্মুখীন হৈছিল। সমৰ্থনকাৰী বেচৰকাৰী সংগঠনৰ এটাৰ কাৰ্যালয় কিছুমান সোঁপন্থী ৰক্ষণশীলৰ ধ্বংস কৰা হৈছিল। কিছুমান অংশগ্ৰহণকাৰীয়ে ভাবুকিযুক্ত টেলিফোন লাভ কৰিছিল। প্ৰাইডৰ দিনা সোঁপন্থী ছাত্ৰ দল হিন্দু যুৱ চত্ৰ পৰিষদৰ কেইজনমান সদস্যই প্ৰাইড বন্ধ কৰিবলৈ চেষ্টা কৰিছিল কিন্তু তেওঁলোকক আৰক্ষীৰ দ্বাৰা গ্ৰেপ্তাৰ কৰা হৈছিল।\nপ্ৰাইডৰ পিছতে কিছুমান আয়োজকে একেলগে অঞ্চলটোৰ এলজিবিটি সক্ৰিয়তা আৰু আগলৈ লৈ যোৱাৰ বাবে সুকীয়া নামেৰে এক বেচৰকাৰী সংগঠন গঠন কৰিছিল।\nদ্বিতীয় সংস্কৰণ, ২০১৫সম্পাদনা কৰক\nপ্ৰথম কুইয়াৰ প্ৰাইড গুৱাহাটীৰ পিছত মণিপুৰৰ ইম্ফলতো গৌৰৱ যাত্ৰা অনুষ্ঠিত কৰা হৈছিল। ২০১৫ চনত উত্তৰ-পূৰ্বাঞ্চলৰ বিভিন্ন প্ৰান্তৰ ব্যক্তি, গোট আৰু সংগঠনে এক সামূহিক গৌৰৱ যাত্ৰা সংগঠিত কৰাৰ সিদ্ধান্ত লৈছিল আৰু সেয়েহে এলজিবিটি নৰ্থ ইষ্ট প্ৰাইড ৱাক, ২০১৫ বুলি নামকৰণ কৰা হয়। ২০১৫ চনৰ ১৫ ফেব্ৰুৱাৰী তাৰিখে গুৱাহাটীত এয়া অনুষ্ঠিত হৈছিল। দীঘলীপুখুৰী-আৰবিআই পইণ্ট- ফুড ভিলা পইণ্ট- উচ্চ ন্যায়ালয়- লতাশিল পইণ্ট- আমবাৰী- গুৱাহাটী ক্লাব ৰটাৰীৰ পৰা পথৰ মাজেৰে আগবাঢ়ি গৌৰৱ যাত্ৰা পাৰ হৈ গৈছিল।\nতৃতীয় সংস্কৰণ, ২০১৬সম্পাদনা কৰক\nতৃতীয় গুৱাহাটী প্ৰাইড ৱাক ২০১৬ চনৰ ৭ ফেব্ৰুৱাৰীত গুৱাহাটীৰ দীঘলীপুখুৰীত অনুষ্ঠিত হৈছিল আৰু ইয়াত প্ৰায় ২০০জন লোকে অংশগ্ৰহণ কৰিছিল। উদযাপনৰ অংশ হিচাপে ইয়াত পথৰ ফেশ্বন শ্ব' অনুষ্ঠিত কৰা হৈছিল। ইয়াক সুকীয়াৰ দ্বাৰা আয়োজন কৰা হৈছিল। প্ৰাইড দীঘলীপুখুৰী পাৰ্কৰ পৰা আৰু চহৰখনৰ সন্দিকৈ ছোৱালী মহাবিদ্যালয়, ফুড ভিলা, নেহৰু পাৰ্ক, আৰকেবি হোষ্টেলৰ দৰে অঞ্চলবোৰৰ মাজেৰে পাৰ হৈ আকৌ দীঘলীপুখুৰী উদ্যানত উভতি আহিছিল। এই গৌৰৱ যাত্ৰা এলজিবিটিকিউ সম্প্ৰদায়ৰ লোকসকলৰ বিৰুদ্ধে সকলো প্ৰকাৰৰ বৈষম্যৰ বিৰুদ্ধে আছিল আৰু বিশেষভাৱে ভাৰতীয় দণ্ডবিধি আইনৰ ধাৰা ৩৭৭ৰ দৰে বৈষম্যমূলক আইনৰ বিৰুদ্ধে প্ৰতিবাদ কৰা হৈছিল।\nচতুৰ্থ সংস্কৰণ, ২০১৭সম্পাদনা কৰক\nগুৱাহাটী গৌৰৱ যাত্ৰাৰ চতুৰ্থ সংস্কৰণ ২০১৭ চনৰ ৫ ফেব্ৰুৱাৰীত অনুষ্ঠিত হৈছিল। প্ৰায় ৩০০জন লোকে এই যাত্ৰাত উপস্থিত আছিল। এই প্ৰাইডত গুৱাহাটী বিশ্ববিদ্যালয়, ৰাষ্ট্ৰীয় আইন বিশ্ববিদ্যালয়, টাটা ইনষ্টিটিউট অফ ছচিয়েল চাইন্সেছ আদি বিভিন্ন বিশ্ববিদ্যালয়ৰ শিক্ষাৰ্থীসকলে সমৰ্থন কৰিছিল আৰু পশ্চিম বংগ, কৰ্ণাটক আৰু তামিলনাডুৰ কৰ্মীসকলেও তেওঁলোকৰ সমৰ্থন দেখুৱাইছিল। অনুষ্ঠানটোত ৰঙীন বেনাৰ, মুখা আৰু বলিউড আৰু অসমীয়া প্ৰেম গীতৰ প্ৰদৰ্শন কৰা হৈছিল। ইয়াত সশস্ত্ৰ বাহিনীৰ বিশেষ অধিকাৰ আইন বা আছফাৰ দৰে আইনৰ বিৰুদ্ধেও প্ৰতিবাদ হৈছিল আৰু ইয়াক বাতিল কৰাৰ দাবী জনোৱা হৈছিল আৰু নালচা বিচাৰ ৰূপায়ণ কৰিবলৈ চৰকাৰক আহ্বান কৰা হৈছিল।\nপঞ্চম সংস্কৰণ, ২০১৮সম্পাদনা কৰক\nগুৱাহাটী গৌৰৱ যাত্ৰাৰ পঞ্চম সংস্কৰণ ২০১৮ চনৰ ১১ ফেব্ৰুৱাৰীত সংঘটিত হৈছিল। মুখ্য গৌৰৱ অনুষ্ঠানৰ আগতে পুঁজি গঠন, কনচাৰ্ট আৰু ফ্ল্যাশ মবৰ দৰে অনুষ্ঠান অনুষ্ঠিত কৰা হৈছিল। ইয়াত উত্তৰ-পূৰ্বাঞ্চলৰ সকলো ঠাইৰ লোকৰ অংশগ্ৰহণ কৰিছিল।\nষষ্ঠ সংস্কৰণ, ২০১৯সম্পাদনা কৰক\nগুৱাহাটী গৌৰৱ যাত্ৰাৰ ষষ্ঠ সংস্কৰণ ২০১৯ চনৰ ৩ ফেব্ৰুৱাৰীত গুৱাহাটীৰ দীঘলীপুখুৰীত অনুষ্ঠিত হৈছিল আৰু বহু লোকে অংশগ্ৰহণ কৰিছিল। ২০১৮ চনৰ ৮ ছেপ্টেম্বৰ তাৰিখে ভাৰতৰ উচ্চতম ন্যায়ালয়ৰ পাঁচ গৰাকী পাঁচজন সংবিধানিক বিচাৰপীঠে ভাৰতীয় দণ্ডবিধি আইনৰ দফা ৩৭৭ পাৰ্শ্বীয়ভাবে অসংবিধানীক হিচাপে ৰায়দান কৰিছিল। সেয়ে এলজিবিটি সম্প্ৰদায়ৰ সমৰ্থকসকলে তেওঁলোকৰ সমৰ্থন দেখুৱাবলৈ ৰামধেনু পতাকা আৰু বেলুন দেখুৱাই নৃত্য-গীত কৰিছিল।\nসপ্তম সংস্কৰণ, ২০২০সম্পাদনা কৰক\n৯ ফ্ৰেব্ৰুৱাৰী, ২০২০ তাৰিখে গুৱাহাটী গৌৰৱ যাত্ৰাৰ সপ্তম সংস্কৰণটি উদযাপন কৰা হয়। পূৰ্বতকৈ অধিক অংশগ্ৰহণকাৰীৰে এই অনুষ্ঠানটো বিয়লি ২বজাৰ পৰা অনুষ্ঠিত হয়। উত্তৰ পূৰ্বাঞ্চলৰ লগতে ভাৰতৰ অন্যান্য প্ৰান্তৰ লোকেও ইয়াত অংশগ্ৰহণ কৰিছিল।\nঅষ্টম সংস্কৰণ, ২০২১সম্পাদনা কৰক\nকুইয়াৰ প্ৰাইড গুৱাহাটী-২০২১\nক'ভিড-19ৰ ভয়াবহতাৰ বাবে গুৱাহাটী গৌৰৱ যাত্ৰাৰ অষ্টম সংস্কৰণটো পূৰ্বতকৈ পলম হয়। ২০২১ বৰ্ষৰ ২১মাৰ্চ তাৰিখে ক'ভিড সচেতনতাৰ মাজেৰে এই গৌৱৰ যাত্ৰা অনুষ্ঠিত হৈ যায়। অনুৰাধা চিত্ৰগৃহৰ পৰা ২ বজাত ওলোৱা সমদলটো ৫ বজাত দীঘলীপুখুৰীৰ সমুখত উপস্থিত হয়। এই যাত্ৰাত সমগ্ৰ উত্তৰ-পূৰ্বাঞ্চলৰ অংশগ্ৰহণকাৰিয়ে ভাগ লয়। কুইয়াৰ প্ৰাইড গুৱাহাটী কমিটিৰ দ্বাৰা বিভিন্ন দান-বৰঙনিৰে অনুষ্ঠিত এই অনুষ্ঠানৰ পৰৱৰ্তী কাৰ্যসূচী হিচাপে অংশগ্ৰহণকৰি সকলে প্ৰথমবাৰলৈ এটা ব্যক্তিগত ক্লাৱত নৃত্য-গীত আদিৰ দ্বাৰা আনন্দ-স্ফূৰ্তি কৰে।\n↑ 2.0 2.1 "LGBTs parade for pride in Guwahati". The Times of India. 10 February 2014. http://timesofindia.indiatimes.com/.../artic.../30150650.cms.\n↑ Daniel Reynolds, "India's Sodomy Ban Incites 'Day of Rage' Among Activists", The Advocate (LGBT magazine), 13 December 2013\n↑ Ishita Bhatia, Soumya Pillai "Protestors mark ‘global day of rage’ against Section 377", The Hindustan Times,15 December 2013\n↑ Gaurav Das "First gay rights rally in city", The Times of India, 16 December 2013\n↑ Partha Prawal Goswami. "Guwahati hosts NER’s first Queer Pride March", Times of Assam, 10 February 2014\n↑ 7.0 7.1 Hemal Ashar. "Of Pride, No Prejudice", Mid Day, 12 February 2014\n↑ Bitopi Dutta. " Guwahati queer pride march on Feb 9", Assam Times, 8 February 2014\n↑ 9.0 9.1 Avinash Matta. "Guwahati Successfully Hosts 1st Pride March In The North-East", Gaylaxy, 11 February 2014\n↑ Gaurav Das "First gay support group comes up in state", The Times of India 13 July 2014\n↑ Kumam Davidson "1st LGBT Film and Video Festival of Guwahati to begin on Aug 8", Gaylaxy, 1 August 2014\n↑ "Eight North East States come together for first collective Pride", Gaylaxy, 15 February 2015\n↑ "Guwahati Comes Out for LGBT Rights » Northeast Today" (en-US ভাষাত). Northeast Today. 2017-02-06. https://www.northeasttoday.in/guwahati-comes-out-for-lgbt-rights/.\n↑ "Celebration of love with pride" (en ভাষাত). The Telegraph. https://www.telegraphindia.com/states/north-east/celebration-of-love-with-pride-207944.\n↑ "Guwahati Queer Pride glitters with huge participation" (en ভাষাত). https://www.aninews.in/news/national/guwahati-queer-pride-glitters-with-huge-participation201802120628390001/.\n↑ "Outlook India Photo Gallery - India Art Fair 2019". https://www.outlookindia.com/photos/photoessay/india-art-fair-2019/1545.\n"https://as.wikipedia.org/w/index.php?title=কুইয়াৰ_প্ৰাইড_গুৱাহাটী&oldid=269801"ৰ পৰা অনা হৈছে\nশেষ সম্পাদনা কৰা হৈছে2April 2021 তাৰিখে 03:34 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=67848।\nএই পৃষ্ঠাখন ০২ এপ্ৰিল, ২০২১ তাৰিখে ০৯:০৪ বজাত অন্তিম সংশোধন কৰা হৈছিল।